
หลวงพ่อ รู้สึกปลื้มปีติยินดีมากนะลูกนะ ดีใจจริง ๆ เลย ที่ลูกเณรได้ตั้งใจจะบวชอุทิศชีวิตแก่พระพุทธศาสนา แล้วก็มีความตั้งใจดีตั้งแต่เข้าวัดมาเป็นครั้งแรก ซึ่งในตอนนั้นลูกเณรก็คือเด็กก็เหมือนกับเด็ก ๆ ทั่วไป ที่ยังอยากสนุก อยากจะเล่นแบบเด็กทั่วไปที่เขาเล่นกัน แต่ว่าลูกเณรได้ตัดใจจากสิ่งเหล่านั้นจนไม่มีเศษเหลือเลย ร่างเป็นเด็กแต่ใจเป็นผู้ใหญ่ และได้เข้ามาฝึกฝนอบรมตนเองตั้งแต่ยังเยาว์วัย

การฝึกก็คือการฝืน ฝืนในสิ่งที่เราเคยทำแบบฆราวาส เป็นการทวนกระแสของโลก เพื่อที่จะฝึกตนให้เป็นนักบวชที่ดี ตั้งแต่ล้มลุกคลุกคลานเรื่อยมา จนกระทั่งมาถึงวันนี้ ลูกเณรก็มีความพร้อมที่จะรับภารกิจอันยิ่งใหญ่ของงานพระศาสนาเช่นเดียวกับสามณรคุณานันทะ หรือสามณรนิโครธ หรือสามเณรผู้มีบุญในกาลก่อน ที่ท่านได้อุทิศตนบวชในพระพุทธศาสนา ไม่ว่าจะในยุคต้นของพระศาสนา ยุคถัดมา หรือยุคที่พระศาสนาอ่อนแอก็ตาม

ก่อนอื่นลูกเณรต้องรับทราบเอาไว้ แม้จะได้รับการตอกย้ำกันอยู่บ่อย ๆ ก็ตาม แต่วันนี้สำคัญก็จะต้องรับทราบและยืนยันเข้าไปในจิตสำนึกลึก ๆว่า ลูกเณร คือ ผู้มีบุญ ที่เกิดมาสร้างบารมี ลูกณรได้ผ่านชีวิตของการเป็นคฤหัสถ์มายาวนานนับภพนับชาติไม่ถ้วนกันมาแล้ว จนกระทั่งถึงจุดอิ่มตัว แล้วจะต้องก้าวขึ้นไปสู่ชีวิตอีกระดับหนึ่ง จากบารมีที่เราได้สั่งสมอบรมกันมาข้ามชาติ เมื่อบารมีของเรามากพอ เราก็ได้มีโอกาสมาบวชกันตั้งแต่ยังเยาว์วัย เพราะฉะนั้นลูกเณรคือผู้มีบุญ เป็นผู้ที่มีโอกาสที่ดี ไม่ใช่เป็นผู้ด้อยโอกาสอย่างผู้ไม่รู้เขาเข้าใจกัน หรือพยายามยัดเยียดคำนี้ให้แก่สามเณรทั่ว ๆ ไป

หลวงพ่อดีใจ ที่ลูกเณรมีความปีติและภาคภูมิใจกับผ้ากาสาวพัสตร์ในเครื่องแบบของนักบวชนี้ ถ้าหากว่าลูกเณรไม่มีความปีติและภาคภูมิใจในเครื่องแบบนี้ การที่จะบวชเพื่ออุทิศชีวิตให้แก่พระพุทธศาสนาก็คงจะไม่เกิดขึ้น ลูกเณร คือ เทือกเถาเหล่ากอของสมณะอย่างแท้จริง ซึ่งแตกต่างจากสามเณรบางรูป ที่ยังไม่เข้าใจถึงวัตถุประสงค์ของการบวช บชมาแล้วไม่ได้ศึกษาพระธรรมวินัยของพระสัมมาสัมพุทธเจ้า แต่ว่าไปใช้วันเวลาและทรัพยากรทุกสิ่งที่ญาติโยมสนับสนุนมา ไปเรียนศึกษาในทางโลก ซึ่งมันไม่ใช่กิจของสมณะ ไม่ใช่กิจของสามเณร แต่ชาวโลกผู้ไม่รู้ก็ชื่นชมยกย่อง จนเกิดลัทธิเอาอย่างต่อ ๆ กันไป เพราะเข้าใจว่า เป็นค่านิยมหรือสิ่งที่ถูกต้อง ซึ่งความจริงแล้วไม่ถูกต้อง

เราต้องดูในสมัยพุทธกาล ที่พระสัมมาสัมพุทธเจ้าทรงประทานการบวชให้แก่สามณรราหุล เป็นต้น นั่นคือ วัตถุประสงค์หลักของการบวชเป็นสามเณร เพราะฉะนั้น บวชมาแล้ว ก็ต้องศึกษาธรรมะของพระสัมมาสัมพุทธเจ้า ส่วนถ้าเราจะศึกษาทางโลกบ้าง ก็เป็นการศึกษาเพื่อเรียนรู้ แต่ว่าไมใช่เทียบวุฒิเผื่อเหนียว เผื่อว่า เราอยู่ในเพศของสมณะไม่ได้แล้วจะลาสิกขาไปครองเรือน การบวชเผื่อเหนียวไม่มีในพระธรรมวินัยนี้ ในพระธรรมวินัยนี้บวชเพื่อทำพระนิพพานให้แจ้ง เพียงอย่างเดียว

ลูกเณรได้ผ่านขั้นตอนของการฝึกฝนในชาตินี้มาพอสมควร จนถึงวันเวลาแห่งความสว่างที่สุดของชีวิต คือ การที่จะได้บวชเป็นพระภิกษุในพระพุทธศาสนาในวันสำคัญที่สุดของพระพุทธศาสนา คือ วันวิสาขบูชา ซึ่งเป็นวันประสูติ ตรัสรู้ และปรินิพพานของพระสัมมาสัมพุทธเจ้า พระบรมศาสดาของมนุษย์และของเทวดาทั้งหลาย

ก่อนบวช ลูกเณรก็ได้ทำตนเองให้เป็นต้นบุญต้นแบบที่ดีแก่น้อง ๆ เณรที่จะตามมาภายหลัง ในการเตรียมตัวที่จะบวชทั้งภายในและภายนอกให้สมบูรณ์ ซึ่งหลวงพ่ออยู่ที่วัดนี้ได้ติดตามข่าวคราวทุกวัน ตลอดเวลา ก็ได้รับความชื่นใจอยู่ทุกวัน ทุกครั้งที่ได้ยินว่า ลูกเณรได้ใช้วันเวลาอันมีค่าอย่างจำกัด ปลีกวิเวกไปปฏิบัติธรรมที่สุขสันโดษ สถานที่ที่หลวงพ่อได้จัดเอาไว้สำหรับบำเพ็ญสมณธรรม

แม้ว่าผลแห่งการปฏิบัติจะไม่ได้ดีอย่างสมบูรณ์ อย่างที่เราตั้งใจก็ตาม แต่ลูกเณรก็ได้ชื่อว่า ได้ดำเนินรอยตามเยี่ยงอย่างพระอริยเจ้า คือ เราได้ใช้ความเพียรเท่าที่กำลังแห่งบุรุษหรือมนุษย์ที่จะสามารถทำได้ในการสั่งสมกุศลธรรมในการฝึกใจให้หยุด ให้นิ่ง ให้สงัดจากกาม สงัดจากสิ่งที่เป็นข้าศึกต่อการกุศลและพรหมจรรย์ จนกระทั่งมีผลแห่งการปฏิบัติได้ดีในระดับหนึ่ง ที่จะไปเชื่อมโยงกับวิชชาธรรมกายได้ต่อไปในอนาคต ถ้าหากลูกเณรไม่ลดละความเพียร ทำกันอย่างต่อเนื่อง แม้ว่าเมื่อบวชเป็นพระภิกษุแล้ว จะมีภารกิจมากกว่าตอนเป็นสามณรก็ตาม จะไม่ลดละความเพียรในการบำเพ็ญสมณธรรม คือ การฝึกใจให้หยุด ให้นิ่ง ให้ได้เข้าถึงพระรัตนตรัย

ลูกเณรเป็นผู้ที่มีบุญที่ได้สั่งสมกันมาอย่างดีแล้ว สิ่งที่ลูกเณรได้ตั้งความปรารถนาเอาไว้ จะต้องสมหวังอย่างแน่นอน ถ้าไม่ละความเพียร แล้วก็อย่าลืมหลัก ๕' ส ที่จะทำให้เข้าถึงธรรม คือ สมัครใจที่จะเข้าถึงธรรม ให้มีสติ มีความสบาย แล้วก็ให้สม่ำเสมอ และหมั่นสังเกตตรวจตราดูสิ่งที่เราทำ มันถูกหลักวิชชาไหม ด้วยกำลังบุญและกำลังสติปัญญาของลูกเณร ก็จะค้นพบด้วยตัวเราเองว่า เราทำถูกหลักวิชชาไหม พอเราปรับปรุงแก้ไขสิ่งที่เราตั้งใจเอาไว้ก็จะสมหวังเท่ากับเรากำความสำเร็จเอาไว้ถึงล้านเปอร์เชนต์ในการที่จะเข้าถึงวิชชาธรรมกาย

พระธรรมกายมีอยู่ในตัวของเราแล้ว ท่านพร้อมเสมอที่จะให้เราเข้าถึงเหลือเพียงเราทำใจให้หยุด ให้นิ่ง ให้ถูกหลักวิชชา อย่างที่หลวงพ่อได้พยายามพร่ำสอนกันมาอย่างนั้น และอย่างที่ลูกเณรก็ได้ฝึกฝนกันมา ตั้งแต่วันแรกที่เข้าวัดกัน กระทั่งมาถึงวันนี้

เพราะฉะนั้นให้ใช้ทุกอนุวินาที ทุกกิจวัตรและกิจกรรม ให้ทำใจหยุดนิ่งในกลางกาย อย่าห่างกลางกาย เหมือนใจกับกลางกายนั้นเป็นหนึ่งเดียวกัน เหมือนศูนย์กลางกาย คือ อวัยวะส่วนหนึ่งของเรา และเป็นสิ่งที่มีคุณค่าที่สุด ยิ่งกว่าสมบัติจักรพรรดิ ยิ่งกว่าสมบัติใด ๆ ในโลก ลูกเณรทำได้อย่างนี้วันวิสาขบูชาก็จะเป็นวันสมปรารถนาของลูกเณร ของหลวงพ่อ ของญาติโยม โยมพ่อโยมแม่ เทวดาทั้งหลาย และสรรพสัตว์ทั้งปวง

ขอให้การบวชในคราวนี้ ให้ลูกเณรสมความปรารถนา อนึ่ง ลูกเณรได้มากล่าวคำขอขมากับหลวงพ่อ ตามธรรมเนียมปฏิบัติของพระอริยเจ้าว่า ตลอดการเวียนว่ายตายเกิดในสังสารวัฏ อาจจะมีการพลาดพลั้งล่วงเกิน ด้วยกาย ด้วยวาจา ด้วยใจ จะเจตนาหรือไม่เจตนาก็ตามหลวงพ่อให้อโหสิกรรมทั้งหมด นับจากนี้เป็นต้นไป ให้ลูกเณรจงเป็นผู้มีความบริสุทธิ์กาย บริสุทธิ์วาจา บริสุทธิ์ใจ ให้กายวาจาใจเหมาะสมที่จะเป็นภาชนะรองรับพระพุทธ พระธรรมพระสงฆ์ รองรับวิชชาธรรมกาย ให้ลูกเณรทุกรูปได้ไปทำวิชชา เชื่อมโยงกับวิชชาธรรมกายที่พระเดชพระคุณหลวงปู พระมงคลเทพมุนี (สด จนฺทสโร) ผู้ค้นพบวิชชาธรรมกายท่านกำลังกระทำอยู่ ให้ลูกเณรสมความปรารถนาในทุกสิ่ง สิ่งที่ไม่ดีต่าง ๆ ก็ให้ละลายหายสูญไป สิ่งที่เป็นข้าศึกต่อการกุศลหรือพรหมจรรย์ก็ให้ละลายหายสูญไป

ขอพระนิพพานนับอสงไขยพระองค์ไม่ถ้วน พระเดชพระคุณหลวงปู่ คุณยายอาจารย์ฯ มหาปูชนียาจารย์ทุกท่าน เทวดา พรหม อรูปพรหม ได้อนุโมทนาสาธุการ ให้บุญบันดาล ที่ลูกเณรได้ตั้งความปรารถาเอาไว้ด้วยดี เป็นไปเพื่อการสร้างบารมี จงเป็นผลสำเร็จ จงเป็นผลสำเร็จ จงเป็นผลสำเร็จ อย่างอัศจรรย์ทุกประการเทอญ

วิมานของเทพนารี วิมานประเภทนี้ จะเป็นที่รองรับท่านที่เป็นหญิง ตอนเป็นมนุษย์ได้อยู่ร่วมกับสามี  และเมื่อละจากโลกแล้วปรารถนาจะไปอยู่ร่วมกันอีก  หรือหากมีบุญน้อยที่ต้องไปเกิดอาศัยวิมานเขาอยู่ก็จะไปเกิดบนเตียงของเทพบุตรเจ้าของวิมาน เจ้าของวิมานอาจมีเทพนารีหลาย ๆ นาง  เทพนารีจะปรองดองกัน ไม่ทะเลาะกัน

วิมานของเทพอัปสร เทพอัปสรบริวารจะเกิดขึ้นด้วยบุญของเจ้าของวิมานโดยจะไปเกิดข้างเตียง  เจ้าของวิมานมองดูเทพอัปสรที่เป็นบริวารแล้วจะไม่มีความกำหนัดยินดีในกาม บนสวรรค์เทพบุตรจะมีน้อยกว่าเทพธิดา เพราะบุรุษมักจะมีรสนิยมไปลงอบายกัน เพราะว่า เขามีภารกิจของลูกผู้ชายที่ต้องดื่ม ต้องเที่ยว ต้องนี่ ต้องนั่น ต้องโน่น เพราะฉะนั้น ให้เราหมั่นสั่งสมบุญ ให้ทาน รักษาศีล และเจริญภาวนากันให้มาก แล้วเราก็จะได้ไปอยู่บนสวรรค์

ดวงตาของชาวสวรรค์ จะเห็นแต่ของสวย ๆ ของไม่สวยไม่มีสิทธิ์ได้เห็นเลย หูจะได้ยินแต่เสียงที่ไพเราะ เสียงดนตรี เสียงลมพัด เสียงพูด หรือเสียงอะไรต่าง ๆ ฟังแล้วไพเราะหู จมูกก็จะได้ดมแต่กลิ่นหอม ๆ ลิ้นก็จะได้รับลิ้มรสอร่อย ๆ กายจะได้สัมผัสในสิ่งที่นุ่มนวล เพลิดเพลิน ทำให้เกิดอารมณ์สบาย จะพบกับเบญจกามคุณอย่างเลิศเมื่อไปอยู่บนสวรรค์ ที่นั่นเป็นสถานที่ที่น่าไปอยู่ เทพนารีสวยไม่สร่างเลย ตั้งแต่เกิดถึงวันจุติ ถ้าเทียบกับอายุมนุษย์  จะอยู่ในวัย ๑๖–๑๘ ปี น่าดู  รูปร่างดี ลีลาอ่อนช้อยงดงาม สวยด้วยเครื่องประดับเครื่องแต่งตัวที่งดงาม พูดจาไพเราะ มีถ้อยคำที่จรรโลงใจเจ้าของวิมาน ไม่น่าเบื่อเลย ที่นั่น มีสวน  มีสระ สวนผลไม้ ไม้ดอก ไม้ใบ ไม้ผล ฯลฯ ผลไม้ที่นั่นไม่พิการเหมือนผลไม้ในเมืองมนุษย์ ไม่ต้องมานั่งปอกเปลือก รสชาติอร่อยดี  

---------------------------

เครื่องประดับชาวสวรรค์

ตัวอย่างเครื่องประดับของเทพบุตรและเทพอัปสรที่เป็นบริวาร (คนรับใช้) ที่นำมาให้ชมนี้  เป็นเครื่องประดับ ที่นำมาจากวิมานจน ๆ  แต่ถึงกระนั้นก็ยังสวยงาม เรียบหรู ดูดี มีสไตล์  ไฮคลาส เท่ เก๋ คลาสสิค และวิจิตรอลังการ 

เครื่องประดับของเจ้าของวิมานจะอลังการมาก สวยงาม วิจิตร ซับซ้อน สวยงามวิจิตรกว่าของบริวารทั่วไปมาก ๆ วิมานของผู้มีบุญมากจะวิจิตรซับซ้อนกว่าวิมานของผู้มีบุญน้อย แต่ละวิมานจะไม่เหมือนกัน  เพราะเกิดขึ้นด้วยบุญของเจ้าของวิมาน ซึ่งสั่งสมบุญมาต่างกัน

เครื่องประดับของบริวารชั้นล่าง มักจะเกิดด้วยทานวัตถุเป็นหลัก แต่มิใช่มีเฉพาะอย่างนี้ จริง ๆ มีมากมายหลากหลาย นี่เป็นเพียงตัวอย่างเล็ก ๆ น้อย ๆ พอสังเขป

สร้อย

สร้อยเส้นบะหมี่ทองคำตะเกียบฝังเพชร เป็นรูปเส้นหมี่ยาว ๆ สีทองอ่อน ๆ สลวย คล้องคอยาวแล้วห้อยด้วยตะเกียบทองคำฝังเพชรคีบลูกชิ้นจับกันเกิดจากบุญที่เจ้าของวิมานเคยทำทานด้วยบะหมี่ 
สร้อยผักบุ้ง มีใบสีเขียวเล็ก ๆ ถึงใบใหญ่ ตรงกลางใบใหญ่มีเพชรเป็นรูปหยดน้ำ สวยงาม เกิดจากบุญเอาผักบุ้งมาถวายพระ
สร้อยข้าวต้มมัดหยก ข้าวต้มมัดเป็นหยกมัดด้วยตอกทองคำ และสายสร้อยเพชร
สร้อยลูกชิ้น สร้อยเพชร มีห่วงทองเล็ก ๆ คล้องกลม ๆ รอบสร้อย ก้านเป็นทองคำฝังเพชร ห้อยด้วยลูกชิ้นไข่มุก เม็ดใหญ่ ๆ ๔-๕ เม็ดต่อ ๆ กัน เสียบเหมือนลูกชิ้น เกิดจากบุญถวายลูกชิ้นปิ้ง
สร้อยเส้นหมี่ สร้อยทองมีลักษณะคล้ายเส้นหมี่เสียบลงไปในตะเกียบทองฝังเพชรห้อยลงมา 

ผ้าทองฝังรัตนชาติ (เพชรพลอย)  ผ้าถักด้วยทองอ่อนนุ่ม มีแสงรัศมีสว่างวาบ ๆ เกิดจากบุญถวายผ้า
สร้อยข้าวเปลือกทองคำ เป็นสร้อยที่นำเม็ดข้าวเปลือกทองคำเอามาต่อ ๆ กันหลาย ๆ เส้น  เกิดจากบุญถวายข้าวเปลือก
สร้อยข้าวสาร เป็นสร้อยเม็ดข้าวสารเพชร และรัตนชาติหลากสีเอามาต่อ ๆ กันหลายเส้น แล้วใส่เข้าไปในห่วงทองประดับด้วยเพชรพลอยหลากสี และมีช้อนกับส้อมทองคู่เล็ก ๆ ห้อยตุ้งติ้ง เกิดจากบุญตักบาตรข้าวสาร
สร้อยคนโททอง  เป็นคนโททองฝังรัตนชาติ และสร้อยทองมีสายน้ำเพชร เป็นเพชรใสเม็ดเล็ก ๆ ต่อ ๆ กัน เหมือนเทสายน้ำเพชรออกจากคนโท 
สร้อยคลื่นปลาทับทิม สร้อยสีเหลืองทองสวยเก๋ มีปลาสีแดงทับทิมฝังเพชร คั่นระหว่างคลื่น 
สร้อยส้มตำปู ส้มตำไทย มีมะเขือเทศทับทิม ถั่วฝักยาวมรกต ถั่วลิสงบุษราคัมหรือโอปอ พริกหยก  มะละกอทอง  มะนาวและน้ำตาลเพชร กุ้งแห้ง เป็นพลอยสีส้ม นำมาประกอบเป็นเครื่องประดับต่าง ๆ เช่น  ต่างหู สร้อย แหวน กำไลแขน กำไลข้อมือล้อมรอบด้วยทองคำ สร้อยอีกเส้นหนึ่งมีปูไพลินล้อมด้วยเพชรและทอง  ดวงตาปูเป็นบุษราคัม เกิดจากบุญถวายส้มตำ

เครื่องประดับนี้จะแต่งคู่กับเสื้อผ้าที่หรูหรา  สวยงามตั้งแต่บนศีรษะเหนือเส้นผมขึ้นไป ถัดลงมาที่ผม หน้าผาก ใบหู คอ แขน ข้อมือ นิ้ว หน้าอก เอวถึงเท้า สวยทุกส่วน

ถามว่า เขาแต่งชุดนี้จะไปทำสวนกันอย่างไร อธิบายว่า สวนบนสวรรค์เกิดขึ้นด้วยบุญ มีทั้ง ไม้ยืนต้น ไม้ผล ไม้ดอก ไม้ใบ และต้นหญ้าต่าง ๆ ตั้งแต่ต้นสูง ต้นสูงขนาดกลาง ไม้พุ่มเตี้ย จนกระทั่งไม้คลุมดิน

หญ้า ก็มีหลากหลาย มีใบเล็ก ใบเรียว ใบกลม ใบใหญ่ ปุแน่นนุ่มนิ่มกว่าพรม ไม่ต้องตัด ไม่ต้องรดน้ำ ไม่ต้องพรวนดิน ไม่ต้องขจัดวัชพืช ไม่ต้องใส่ปุ๋ย ดูสวยสดเสมอ กิ่งก้านสาขาของต้นไม้ก็ไม่ต้องคอยตัดแต่งกิ่ง สวยงาม สดชื่นเป็นอนันตกาลอย่างนั้น ตั้งแต่เกิดจนกระทั่งวันสุดท้ายจุตินิมิตเกิด แต่ก็จำเป็นต้องมีคนดูแลสวนเพื่อความผาสุกยิ่ง ๆ ขึ้นของเจ้าของวิมาน

ดอกไม้ในสวน ไม้ดอกมีไว้มอบบูชาเจ้าของวิมาน ถือไว้โปรยเมื่อเจ้าของวิมานมา บริวารที่ทำหน้าที่นี้ก็จะลอยไป โปรยดอกไม้หอม ๆ สวย ๆ โปรยช้า ๆ พอตกใกล้ถึงพื้นก็แวบหาย  มีไว้ประดับวิมานตามจุดต่าง ๆ สวยและหอม ผู้ดูแลสวนจะทำหน้าที่อย่างนี้

ดอกไม้สดสวยและหอม มีแสงรัศมี และความสว่าง เครื่องประดับก็มีรัศมี สีสัน และมีแสงเป็นประกาย

ดังนั้น บนสวรรค์จึงไม่มีมุมมืด เทพอัปสรบริวาร มีแต่สวย ๆ และสวยมาก แต่เทพบุตรเจ้าของวิมานก็ไม่มีจิตกำหนัดยินดีในเทพอัปสรบริวาร เพราะว่าบริวารนี้เกิดขึ้นด้วยบุญของตัวและบริวารก็อยู่ในโอวาทรู้จิตรู้ใจเจ้าของวิมาน

ร้อยหมื่นจินตนาการหรือจะสู้บุญบันดาลได้ เพราะฉะนั้น สร้างบุญเถิด แล้วเราจะมีบริวารมาช่วยดูแลสวน ดูแลเสื้อผ้า ดูแลคลังสมบัติ เรื่องอาหาร สระน้ำ ฯลฯ มีนักดนตรี เครื่องดนตรี มีประติมากรรมสวย ๆ รอบ ๆ วิมานและอื่น ๆ อีกมากมาย

---------------------------

สังคมชาวสวรรค์ แฟชั่นบุญบันดาล

เทพบุตรและเทพอัปสรบริวารจะสวมแหวนไม่ครบทุกนิ้ว สวมหนึ่งนิ้วบ้าง สองนิ้วบ้าง หัวหน้าบริวารสวมมากกว่า แต่เจ้าของวิมานสวมทุกนิ้ว วิมานหนึ่ง ๆ มีบริวารมาก จะสวมแหวนไม่ซ้ำแบบกันเลย ต่างวิมานก็ไม่เหมือนกัน สวรรค์ต่างชั้นก็เป็นอีกแบบหนึ่งหลากหลายกันไป เพราะสร้างกุศลกรรมไม่เหมือนกัน

แหวนของนางเทพอัปสร

แหวนรูปผีเสื้อเกาะดอกกุหลาบแดง มีผีเสื้อกำลังโบยบินดูดน้ำเลี้ยงเกสรดอกไม้ เกาะอยู่บนกลีบกุหลาบเพชรแดงหรือทับทิม ผีเสื้อประดับด้วยพลอยหลากสี เกิดจากบุญถวายดอกไม้บูชาพระ
แหวนดอกมะลิซ้อน เป็นรูปดอกมะลิซ้อน บนใบสีเขียว ตรงกลางเป็นเพชรเม็ดใหญ่แสงแพรวพราว กลีบดอกชั้นถัดมาเป็นบุษราคัมและเพชร ใบสีเขียวมรกต บนฐานเพชรเขียวเรือนทอง
แหวนสายฝน เป็นทองขาวชูช่อ ตรงปลายมีเพชรรูปหยดน้ำฝน เพชรหยดฝนข้างบนจะเม็ดเล็ก ๆ พอฝนตกเข้ามาใกล้ตัวหยดน้ำฝนก็จะโตขึ้น และไหวได้ ตัวเรือนเป็นทอง
แหวนกล้วยไม้บนโขดหิน รากกล้วยไม้ทองพันรัตนชาติสีม่วงดอกตะแบกใส ชูช่อดอกบานเป็นเพชรใสสว่างมีแสงในตัว ใบเป็นมรกตหรือหยก เกสรเป็นพลอยหลากสี ฐานล่างเป็นบุษราคัม เกิดจากบุญถวายไทยธรรมและดอกไม้ต่าง ๆ
แหวนเกสรดอกไม้เพชร เกสรดอกไม้เป็นเพชรหลากสีเป็นชั้นๆ อยู่บนบุษราคัมเป็นรูปดอกไม้กำลังบาน และตรงกลางมีเพชรเม็ดใหญ่พราวแสง
แหวนรูปน้ำค้างปลายยอดหญ้า มีกอหญ้าขึ้นบนหัวแหวน หญ้าเป็นมรกต ตรงปลายมีน้ำค้างเป็นหยาดเพชร พื้นเป็นเพชรบนเรือนทอง

---------------------------

แหวนของเทพบุตร

แหวนนกอินทรีทอง นกอินทรีทอง ๔ ตัว อุ้มเพชรแดง มีประกายเพชรเจิดจ้า 
แหวนดอกทิวลิป ดอกทิวลิปเป็นไพลินหรือเพชรสีน้ำเงิน มีฐานล่างกลีบเป็นเพชร บนหยกเขียว และยังมีทิวลิปหลากสีมากมาย เกิดจากบุญถวายดอกทิวลิป
แหวนรูปไอศกรีมหวานเย็น ข้างบนเป็นเชอรี่เพชรแดง รอบ ๆ เป็นไอศกรีมหลายรส (Earthquake) ประกอบด้วยเพชรพลอยหลากสี อยู่ในจานทองหรือถ้วยทอง 
แหวนเพชรน้ำพุ ยอดเป็นเพชรเม็ดหนึ่ง ตรงปลายน้ำพุเป็นหยดน้ำเพชร เป็นชั้น ๆ น้ำพุ ๔ ชั้น
แหวนมงกุฎ มีลักษณะคล้ายมงกุฏ มีเพชรอยู่บนยอด และมีเพชรเดินขอบทองที่เป็นเส้น ๆ รวบเข้ามาเหมือนมงกุฎ มีฐานเป็นเพชรพลอยหลากสี
แหวนมือทองฝังบุษราคัม เกิดจากบุญที่ชอบใช้มือทำทาน ชอบให้ ชอบบริจาค
แหวนช็อกโกแลต เป็นทองและอัญมณีหลากสี
แหวนไก่ผงาด ไก่เพชรประดับรัตนชาติเกาะบนคอนทองคำขาวฝังเพชร เกิดจากบุญถวายไก่ย่าง
แหวน Bird of Paradise ดอกเป็นพลอยสีส้ม และรัตนชาติหลากสี ใบเป็นมรกตมีฐานเพชร บนเรือนทอง
แหวนกระต่ายเพชรตาแดง กระต่ายเพชร ตาเป็นเพชรแดง นั่งอยู่บนหญ้าที่เป็นพลอยสีเขียวบนเรือนทอง
แหวนเพชรสีเหลือง เจียเป็นลูกเต๋ามีกลีบดอกคล้ายกลีบดอกหน้าวัว
แหวนกุหลาบ ดอกกุหลาบเพชรแดงหรือทับทิมตัดกับใบสีเขียว
แหวนแมวหนุงหนิงกำลังเล่นบอลทับทิม เป็นแมวทองฝังเพชร เล่นบอลทับทิม
แหวนกวางทอง เป็นกวางทองฝังเพชร ดวงตาเป็นเพชรแดง
แหวนเกสรดอกไม้ไพลิน ไพลินอยู่บนเกสรดอกไม้ทองฐานเพชร
แหวนเปลวประทีป ใช้พลอยไล่สี แดง ส้ม เหลือง และเพชรสีใส ๆ เป็นเปลวขึ้นไป วูบวาบ ๆ 
แหวนตะกร้อ เพชรแดงเจียเป็นลูกเต๋า แล้วใส่อยู่ในตะกร้อทองฝังเพชร มีหลากลีลา
แหวนตะกร้อมรกต

เครื่องประดับทั้งหมดนี้ ล้วนเกิดจากบุญวัตถุทาน เช่น ปัจจัย ๔ ฯลฯ เครื่องประดับเหล่านี้จะอยู่บนนิ้วมือของบริวาร ถ้าของเจ้าของวิมานจะสวยงามและวิจิตรกว่านี้มาก

เครื่องประดับบนสวรรค์ เขามีเอาไว้ใส่โชว์ ถ้าใครไม่ใส่ ใครไม่โชว์ ถือว่าผิดปกติ มีสิทธิ์ตกสวรรค์ได้ สวมแหวนนิ้วละ ๒ วง ๑๐ นิ้ว รวม ๒๐ วง

แหวน ๒๐ วงนี้จะสวมอย่างไร จึงจะเกิดมนต์เสน่ห์แห่งสวรรค์ การสวมแหวนก็มีลีลา สวมแล้วไม่ร่วง ไม่หลุด  แนบสนิท สวย เดินกรีดกรายอย่างไรก็ไม่หลุด

วงหนึ่งจะเป็นอธิบดีของนิ้ว อีกวงหนึ่งเป็นรองอธิบดี คือ มีแหวนหลักกับแหวนรอง นิ้วของชาวสวรรค์จะเรียวสวยเหมือนลำเทียน แม้นิ้วหัวแม่มือก็สวย เขาจะสวมแหวนกันยาวนาน ตั้งแต่เกิดจนกระทั่งจุติ แต่ในเมืองมนุษย์พอผิวหนังเหี่ยวมีรอยย่นก็ควรรีบเอาแหวนไปขาย เอาเงินมาสร้างบุญ

เครื่องประดับของยักษ์

ถ้าเป็นเครื่องประดับทอง มักจะเป็นเครื่องประดับของยักษ์ เพราะยักษ์จน ยักษ์มี ๓ ระดับ คือ ยักษ์ชั้นล่าง ยักษ์ชั้นกลาง และยักษ์ชั้นสูง ยักษ์ชั้นสูงจะมีเครื่องประดับที่เป็นทั้งทองและรัตนชาติ ส่วนยักษ์ชั้นกลางและชั้นล่าง ๆ ลงมาเครื่องประดับจะเป็นทอง แต่ก็มีหลากลีลาพริ้วสวย ผิวของยักษ์เหมือนชนผิวดำที่ชอบใส่ทองสีเข้ม ๆ

เครื่องประดับของยักษ์สวยกว่าของมนุษย์มาก เมื่อเทียบกับเครื่องประดับทองคำที่เขาส่งประกวดได้แชมป์โลก แบบของเขาสู้ของยักษ์ไม่ได้ ที่ได้แชมป์โลกดูกระโดกกระเดก แข็ง ๆ และคล้ำ ๆ แต่ของยักษ์นี่เนียนและพริ้ว สวยงาม  ทั้งสร้อย ต่างหู กำไลข้อมือ แหวน สวยงามมาก

เครื่องประดับที่เกิดจากบุญจุดประทีปบูชาพระรัตนตรัย

สร้อยเปลวเพลิง เป็นรูปเหมือนดวงอาทิตย์กำลังเปล่งรัศมี มีพลอยสีส้ม พลอยสีเหลืองบุษราคัม ตรงปลายเป็นเพชรหลากสี มีประกายเจิดจ้าสวยงาม 
อีกลีลาหนึ่ง เพชรเม็ดใหญ่กว่าเดิม เป็นรูปเปลวเพลิงหลากลีลา 
อีกลีลาหนึ่ง ธูปเป็นเพชรสีเหลืองที่มาต่อ ๆ เรียงติด ๆ กันเป็นตับเหมือนประทัด บนยอดมีเพชร ๗ สี ม่วง คราม น้ำเงิน เขียว เหลือง แสด แดง อยู่บนปลายธูป 

ทั้งหมดนี้เป็นส่วนหนึ่งเล็ก ๆ อยู่บนวิมานของเรายังมีอีกมากมาย หลากสไตล์ หลากลีลา เราจะนึกไม่ถึงเลยว่า เพียงเราทำบุญ บุญนั้นก็แปรสภาพไปเป็นสมบัติอันเป็นทิพย์ ไม่ว่าจะเป็นผิวพรรณ วรรณะ เครื่องประดับ รัศมี เป็นทุกอย่างอยู่บนวิมานของเรา นี่คืออานิสงส์ของการจุดเทียนธูปบูชาพระรัตนตรัย

---------------------------

เครื่องประดับชุดชมสวนมหาสมบัติรัตนอนันต์

เครื่องประดับของเทพบุตร

รัดเกล้า ลักษณะคล้ายมงกุฎ มีเพชรใสล้อมโดยรอบขอบขนนกอินทรีทอง ตรงกลางมีนกอินทรีทองฝังเพชร ดวงตานกเป็นเพชรแดง และมีเพชรหลากสีประดับรอบขนนกอินทรีทอง 
กรอบหน้า สำหรับสวมระหว่างไรผมกับหน้าผาก เป็นรูปขนนกอินทรียทองประดับเพชรหลากสี สีฟ้า เขียว เหลือง ส้ม ไล่โทนสีเรื่อยมาทั้งสองซีก และประดับขอบด้วยเพชรใส
สร้อยคอ เป็นตาข่ายทองฝังเพชร ข้างในมีรัตนชาติและเพชรหลากสี สร้อยและขอบเดินด้วยเพชรใส
คอเสื้อ เป็นขนนกอินทรีทองประดับด้วยเพชรใสและเพชรหลากสี
ขอบแขน เป็นขนนกอินทรีทองปลายชี้ขึ้น ประดับด้วยเพชรหลากสี และเพชรใส
สังวาล เป็นสายเพชรใสเรียงต่อ ๆ กัน มี ๒ สายเชื่อมไขว้กันด้วยเพชรสีฟ้าเม็ดใหญ่ ล้อมรอบด้วยขนนกอินทรีทองที่ประดับเพชรใสโดยรอบ สังวาลนี้สำหรับคล้องพาดเฉวียงจากไหล่ทั้งสองมาที่เอว 
เข็มขัด เป็นรูปขนนกอินทรีทอง ประดับขอบด้วยเพชรใส หัวเข็มขัดเป็นทับทิมเม็ดใหญ่ล้อมด้วยขนนกอินทรีทองเล็ก ๆ ขอบประดับเพชร ขอบเข็มขัดบนเป็นเพชรใสเรียงรายเป็น ๓ แถว
ขอบขากางเกง เป็นกางเกงขายาวสามส่วนครึ่ง (เลยหน้าแข้งมาเล็กน้อย) ลักษณะเหมือนขอบแขน แต่ปลายขนนกอินทรีชี้ลง
เสื้อคลุม ด้านบนไหล่เป็นนกอินทรีหันหน้าเข้าหากัน ดวงตานกเป็นเพชรแดง ขอบปีกเดินด้วยเพชรใสเม็ดเล็ก ๆ เสื้อเป็นขนนกอินทรีทองยาว ตั้งแต่คอถึงเลยเอวลงมา ช่วงกลางเป็นตาข่ายเพชรใส ชายเสื้อคลุม เป็นขนนกอินทรีทอง ประดับขอบด้วยเพชรใส นกอินทรีทองที่ไหล่ทั้งสอง จะเป็นตัวจับระหว่างเสื้อคลุมตัวนอกกับคอเสื้อตัวใน
รองเท้า เป็นรองเท้าแตะครึ่งส้น สำหรับใส่ลำลองไปชมสวน พื้นเป็นทองนุ่ม ๆ ไม่แข็งกระด้าง หลังเท้าเป็นเพชรใสเรียงราย ตรงกลางหลังเท้ามีนกอินทรีทองผงาด ดวงตาเป็นสีแดงทับทิม ขอบรองเท้าบนประดับด้วยเพชรหลากสี ขอบล่างเป็นทองประดับเพชรใสโดยรอบ

เครื่องประดับของเทพธิดา

รัดเกล้า เป็นขนนกอินทรีทองปลายชี้ขึ้น รอบ ๆ ประดับด้วยเพชรหลากสี ตรงกลางมีนกอินทรีทองผงาด ดวงตาเป็นทับทิม ประดับรอบด้วยเพชรใส
ต่างหู เป็นตาข่ายทองฝังเพชร ภายในมีรัตนชาติและเพชรหลากสี ล้อมขอบด้วยเพชรใส ด้านบนประดับด้วยเพชรใสเม็ดใหญ่แวววาว
กรอบหน้า เป็นขนนกอินทรีทองประดับเพชรหลากสี ล้อมขอบด้วยเพชรใส และมีเพชรใสเม็ดใหญ่ตรงกลางหน้าผากย้อยลงเหมือนสาวอินเดีย
ขอบแขน เป็นขนนกอินทรีทองปลายชี้ขึ้น ประดับด้วยเพชรหลากสี ล้อมขอบด้วยเพชรใส
คอเสื้อ เป็นขนนกอินทรีทอง ประดับด้วยเพชรหลากสี ล้อมขอบด้วยเพชรใส
สังวาล เป็นเพชรสีฟ้าเม็ดใหญ่ ล้อมรอบด้วยขนนกอินทรีทอง ประดับด้วยเพชรใสเม็ดเล็ก ๆ สายสังวาลเป็นเพชรใสเรียงเป็นสายพาดไหล่ทั้งสอง
เข็มขัด เป็นขนนกอินทรีทอง ขอบบนเข็มขัดเป็นเพชรใสเรียงติด ๆ กัน ๓ แถว ตรงหัวเข็มขัดเป็นทับทิมเม็ดใหญ่ล้อมเพชร ล้อมด้วยขนนกอินทรีเล็ก ๆ แล้วล้อมขอบด้วยเพชรใสอีกชั้นหนึ่ง
รองเท้า ไว้ใส่เดินชมสวน เป็นรองเท้าครึ่งส้น พื้นเป็นทองนุ่ม ๆ หลังเท้าเป็นเพชรใสเรียงราย ตรงกลางหลังเท้ามีนกอินทรีทองผงาด ดวงตาเป็นเพชรแดง ขอบบนรองเท้าประดับด้วยเพชรหลากสี และขอบล่างเป็นทองประดับเพชรใสโดยรอบ
ชายกระโปรง เป็นขนนกอินทรีทอง ประดับด้วยเพชรหลากสี ล้อมด้วยเพชรใส
เสื้อคลุม เป็นตาข่ายทองนุ่ม ประดับเพชรแพรวพราว รอบคอเสื้อคลุม เป็นขนนกอินทรีทองประดับด้วยเพชรหลากสี ชายเสื้อคลุมเป็นขนนกอินทรีทอง รอบเสื้อคลุมประดับด้วยเพชรใส

---------------------------

เทพบุตรและเทพธิดาชุดชมสวนมหาสมบัติรัตนอนันต์

เครื่องประดับของเทพบุตร

รัดเกล้า ลักษณะเป็นขนนกอินทรีทองปลายชี้ขึ้น ประดับด้วยเพชรหลากสีตรงกลาง และล้อมขอบด้วยเพชรใส
กรอบหน้า เป็นขนนกอินทรีทอง ประดับด้วยเพชรหลากสี ล้อมขอบด้วยเพชรใส ตรงกลางมีนกอินทรีทองผงาด และดวงตานกเป็นเพชรแดง
สร้อยคอ เป็นรูปตาข่ายทองฝังเพชร หมุนเป็นเกลียว ตรงกลางมีดวงแก้วกายสิทธิ์ใส มีรัศมีสว่าง อยู่ในตาข่ายทองฝังเพชร
คอเสื้อ เป็นขนนกอินทรีทอง ประดับด้วยเพชรหลากสี ล้อมขอบด้วยเพชรใส
สังวาล เป็นเพชรสีฟ้าเม็ดใหญ่ล้อมเพชร และล้อมรอบด้วยตาข่ายทองฝังเพชรอีกรอบ สายสังวาลเป็นเพชรใสเรียงเป็นสายพาดไหล่ทั้งสอง
เข็มขัด ขอบบนเป็นเพชรเรียงเป็นสาย ๓ แถว รอบเข็มขัดเป็นตาข่ายทองล้อมด้วยเพชรใส หัวเข็มขัดเป็นนกอินทรีทอง ดวงตานกเป็นเพชรแดง ใต้หัวเข็มขัด เป็นตาข่าย ๓ ชั้น ซ้อน ๆ กัน
ขอบขากางเกง เป็นขนนกอินทรีทอง ประดับด้วยเพชรหลากสี ล้อมด้วยเพชรใส
เสื้อคลุม เป็นลายตาข่ายทองประดับเพชรตรงรอยตัดกัน มีขนนกอินทรีทองมาประดับรอบคอ ปล่อยชายที่ไหล่ บนไหล่ด้านปล่อยชายประดับดวงแก้วใสสว่างมาก ชายเสื้อคลุมเป็นขนนกอินทรีทอง ล้อมด้วยเพชรใส
รองเท้า เป็นรองเท้าหุ้มครึ่งส้น หลังเท้าเป็นเพชรใสเรียงรายเต็ม ตรงกลางหลังเท้าเป็นลายตาข่ายทองฝังเพชรตรงรอยตัดกัน ๓ ชั้น บนตาข่ายประดับด้วยอินทรีทองผงาด มีดวงตาเป็นเพชรแดง ขอบบนรองเท้า ประดับด้วยเพชรหลากสี ขอบล่างประดับด้วยเพชรใส พื้นรองเท้าเป็นทองนุ่ม ๆ 

---------------------------

เครื่องประดับของเทพธิดา

รัดเกล้า เป็นขนนกอินทรีทองเป็นวงกลม ประดับด้วยเพชรหลากสี ล้อมขอบด้วยเพชรใส 
กรอบหน้า เป็นขนนกอินทรีทอง ประดับด้วยเพชรหลากสี ล้อมขอบด้วยเพชรใส ตรงกลางมีอินทรีทอง ดวงตาเป็นเพชรแดง
ต่างหู เป็นตาข่ายทองนุ่มประดับเพชรตรงรอยตัดกัน ภายในมีดวงแก้วใสสว่างอยู่ บนสุดเป็นเพชรใสเม็ดใหญ่
สร้อยคอ เป็นดวงแก้วกายสิทธิ์กลมรอบตัวเรียงรายเป็นสายสร้อย ดวงตรงกลางใหญ่ที่สุด และไล่ขนาดไปตามลำดับสองซีก มีรัศมีสว่างไสวเจิดจ้า
คอเสื้อ เป็นขนนกอินทรีทอง ประดับด้วยเพชรหลากสี และล้อมขอบด้วยเพชรใส
สังวาล เป็นเพชรสีฟ้าเม็ดใหญ่ล้อมเพชรใส และล้อมรอบด้วยตาข่ายทองฝังเพชรอีกรอบหนึ่ง สายสังวาลเป็นเพชร ใสเรียงเป็นสายพาดไหล่ทั้งสอง
เข็มขัด ขอบบนเข็มขัดเป็นเพชรใสเรียงเป็นสาย ๓ แถว หัวเข็มขัดเป็นนกอินทรีทองผงาด ดวงตาเป็นเพชรแดง ตรงกลางจากหัวเข็มขัดลงมาเป็นขนนกอินทรีทองซ้อน ๆ ๓ ชั้น ขอบล่างเป็นขนนกอินทรีทอง และล้อมด้วยเพชรใส
เสื้อคลุม ส่วนบนจากไหล่ถึงกลางหลัง เป็นตาข่ายทองนุ่มประดับด้วยเพชรใสตรงรอยตัดกัน บนไหล่ทั้งสองมีนกอินทรีทองหันหน้าชนกัน ช่วงล่างจากกลางหลังถึงชายเสื้อคลุม เป็นขนนกอินทรีทองเรียงกันเป็นชั้น ๆ ๔ ชั้น และทุกชั้นเดินขอบด้วยเพชรใส 
รองเท้า เป็นรองเท้าหุ้มครึ่งส้น พื้นเป็นทองนุ่ม ๆ หลังเท้าเป็นเพชรใสเรียงราย ตรงกลางเป็นนกอินทรีทองผงาดอยู่บนตาข่ายทองคำเป็นรูปโบว์ ขอบโบว์ประดับเพชรใส ขอบบนของรองเท้าประดับด้วยเพชรหลากสี ขอบล่างเป็นทองประดับเพชรใส

---------------------------

เทพบุตรและเทพธิดาชุดชมสวนมณีรัตนเศรษฐี

เครื่องประดับชุดชมสวนทิพยรัตนมาลา 

เครื่องประดับของเทพบุตร

รัดเกล้า เป็นพวงมาลัยดอกมะลิเพชร แสงเพชรแพรวพราว
กรอบหน้า ขอบตรงไรผมเป็นเพชรกลมเรียงราย ส่วนอื่น ๆ เป็นเพชรรูปดอกรัก ตรงปลายเป็นกุหลาบทับทิมหรือเพชรแดง ประดับกลีบดอกด้วยมรกต
คอเสื้อ เป็นเพชรใสเรียงชิดกัน ๔ แถว
มาลัยคอ เป็นดอกมะลิเพชรแพรวพราว คล้ายรัดเกล้า
สังวาล เป็นเพชรเขียวเม็ดใหญ่ล้อมด้วยเพชรใส สายสังวาลเป็นเพชรใส
เข็มขัด หัวเข็มขัดเป็นเพชรแดงเม็ดใหญ่ ล้อมด้วยเพชรใส ขอบบนเข็มขัดเป็นเพชรใสเรียง ๓ แถว ห้อยด้วยดอกรักเพชร ร้อยเป็นชายดอกกุหลาบเพชรแดงหรือทับทิม มีกลีบเลี้ยงเขียวมรกต
ขอบขากางเกง เป็นดอกรักเพชรร้อยเป็นชาย ตรงปลายเป็นกุหลาบเพชรแดงหรือทับทิม มีกลีบเลี้ยงเขียวมรกต ขอบบนประดับด้วยเพชรใส
เสื้อคลุม ผ้าทองโปร่ง มองทะลุได้ มีลายดอกมะลิบานอยู่ในเสื้อลายจาง ๆ จากไหล่บนมาถึงต้นแขนทั้งซ้ายขวา มีสร้อยเพชรประดับด้วยมาลัยมะลิเพชรมีชายดอกรักเพชร ตรงปลายเป็นกุหลาบแดงหรือทับทิม มีกลีบเลี้ยงเขียวมรกต ชายเสื้อคลุม เป็นดอกรักเพชร ตรงปลายเป็นกุหลาบเพชรแดงหรือทับทิม มีกลีบเลี้ยงเขียวมรกตห้อยชายโดยรอบเสื้อคลุม ดูอ่อนช้อย
รองเท้า พื้นและตัวรองเท้าเป็นทองคำนุ่ม หลังเท้าประดับด้วยเพชรใส ตรงกลางหลังเท้าประดับด้วยมาลัยมะลิเพชร มีชายดอกรักเพชร ตรงปลายเป็นกุหลาบเพชรแดงหรือทับทิม มีกลีบเลี้ยงเขียวมรกต

---------------------------

เครื่องประดับของเทพธิดา

รัดเกล้า เป็นมาลัยมะลิเพชร ประดับด้วยดอกรักเพชร ดอกกุหลาบเพชรแดงหรือทับทิม มีกลีบเลี้ยงเขียวมรกต ชายตั้งขึ้นคล้ายนกยูงรำแพน
กรอบหน้า ขอบตรงไรผมเป็นเพชรกลมเรียงรอบกรอบหน้า ส่วนอื่นเป็นดอกรักเพชรเรียงชิดติดกัน ตรงปลายประดับด้วยกุหลาบเพชรแดงหรือทับทิม มีกลีบเลี้ยงเขียวมรกต
ต่างหู เป็นมาลัยมะลิเพชร มีชาย
มาลัยคอ เป็นพวงมาลัยมะลิเพชร คล้ายต่างหู แต่มีขนาดใหญ่กว่า
ขอบแขน ประดับด้วยเพชร ๓ แถว ทาบด้วยพวงมาลัยมะลิมีชาย
กำไลข้อมือ เป็นมาลัยมะลิเพชร เรียบหรู ดูดี
สังวาล เป็นเพชรเขียวเม็ดใหญ่ตรงกลาง ล้อมด้วยเพชรใส
เข็มขัด คล้ายของเทพบุตร คือ เป็นเพชรแดงเม็ดใหญ่ล้อมเพชรใสตรงหัวเข็มขัด
ชายกระโปรง เป็นดอกรักเพชรร้อยเป็นสาย ปลายดอกกุหลาบ 
เสื้อคลุม ผ้าทองโปร่งใส มองทะลุได้ มีลายดอกมะลิบานอยู่ในเสื้อ ลายจาง ๆ เดินขอบด้วยเพชร เปิดไหล่ขวาผ่าเฉวียงด้วยมาลัยมะลิเพชรมีชาย ชายเสื้อคลุมเป็นดอกรักเพชรร้อย ปลายดอกกุหลาบ
รองเท้า คล้ายของเทพบุตร คือ เป็นรองเท้าหุ้มครึ่งส้น พื้นทองนุ่ม ๆ หลังเท้าประดับด้วยเพชรเหลือง ทาบด้วยมาลัยมะลิเพชรมีชาย

---------------------------

เทพบุตรและเทพธิดาชุดชมสวนทิพยรัตนมาลา

เครื่องประดับชุดชมสวนคนโททิพย์สุวรรณธารา

เครื่องประดับของเทพบุตร

รัดเกล้า ประดับด้วยเพชรรูปหยดน้ำโทนสีน้ำเงิน ฟ้า ขาว มีเพชรหลากสีแซมสลับ ตรงกลางทาบด้วยคนโทประดับเพชรหลากสี 
กรอบหน้า ประดับด้วยเพชรรูปหยดน้ำไล่โทนสีน้ำเงิน ฟ้า ขาว จากกรอบหน้าไล่ขนาดจากเม็ดใหญ่ไปเม็ดเล็ก แซมสลับด้วยเพชรสี ทำให้ดูเก๋
คอเสื้อ มีเพชรเรียงเป็นแผงไล่โทนสีเช่นเดียวกัน
ขอบแขน เพชร ๓ แถว ไล่โทนสี ทาบด้วยคนโทประดับเพชรหลากสี มีสายน้ำไหลออกเป็นเพชรใสเข้มตรงปลาย
เข็มขัด หัวเข็มขัดเป็นเพชรสีน้ำเงินเม็ดใหญ่ ล้อมด้วยเพชรใส มีเพชรไล่โทนสีรอบเข็มขัด ขอบบนเป็นเพชรสีฟ้า ๓ แถว
ขอบขากางเกง เป็นเพชรไล่โทนสี และประดับด้วยเพชรหลากสี ขอบบนประดับเพชรใส
เสื้อคลุมกับสังวาล ต่อเป็นชุดเดียวกัน คนโทมีสายน้ำเพชรไหลออกซ้ายขวา ไล่โทนสีมาถึงข้างล่าง เป็นเพชรใสเข้มตรงปลาย ด้านบนเชื่อมต่อกับสายสังวาล ดูสง่างาม
รองเท้า เป็นรองเท้าหุ้มครึ่งส้น พื้นเป็นทองนุ่ม ๆ หลังเท้าประดับเพชรใสเรียงราย ตรงกลางทาบด้วยคนโทประดับเพชรหลากสี มีสายน้ำไล่โทนสีออกจากคนโท 

---------------------------

เครื่องประดับของเทพธิดา

รัดเกล้า เพชรสีน้ำเงิน ๓ แถว ทาบด้วยคนโทประดับเพชรหลากสี มีสายน้ำเพชรไหลออกจากคนโทไล่โทนสีจากอ่อนไปถึงเข้มตรงปลาย 
กรอบหน้า มีเพชรใสรูปหยดน้ำตรงกลางหน้าผากคล้ายสาวอินเดีย รอบกรอบหน้าประดับด้วยเพชรไล่โทนสีน้ำเงิน ฟ้า ขาว จากเม็ดใหญ่ไปเล็ก และแซมสลับด้วยเพชรหลากสีเล็ก ๆ ดูระเกะระกะ แต่ไม่เกะกะ ทำให้ดูหลากหลายเก๋ดี
ต่างหู เป็นรูปคนโทประดับเพชรหลากสีคว่ำลง เทสายน้ำเพชรออกมา และเป็นเพชรใสสีเข้มตรงปลาย
สร้อยคอ เป็นสร้อยเกลียวน้ำเพชรไล่โทนสี
คอเสื้อ เพชรเรียงเป็นแผงเหมือนสายน้ำ ไล่โทนสี ขอบบนประดับด้วยเพชรใส
กำไลแขนต่อโยงกับข้อมือ เชื่อมโยงไปด้วยสายน้ำเพชรที่ไหลออกจากคนโทประดับเพชรหลากสี ทาบอยู่บนเพชร ๓ แถว เวลาเดินหรือขยับตัวจะมีเสียงดังกรุ๊งกริ๊ง เหมือนเสียงดนตรี
สังวาล มีคนโทประดับด้วยเพชรหลากสีอยู่ตรงกลาง
เข็มขัด เป็นเพชรไล่โทนสีโดยรอบ ขอบบนเป็นเพชรสีฟ้า หัวเข็มขัดเป็นเพชรสีน้ำเงินเม็ดใหญ่ ล้อมด้วยเพชรใส ตรงกลางหัวเข็มขัดมีสายน้ำเพชรไล่โทนสีจากอ่อนไปถึงเข้ม แซมสลับด้วยเพชรหลากสี 
เสื้อคลุม เป็นผ้าพื้นทอง มีสายน้ำเพชรไล่โทนสีไหลออกจากคนโทที่ไหล่ทั้งสอง เป็นเกลียวเชื่อมต่อระหว่างไหล่ชายเสื้อเป็นสายน้ำเพชรไล่โทนสีเช่นเดียวกัน มีเพชรใสสีเข้มตรงปลาย
ชายกระโปรง ประดับด้วยเพชรใสไล่โทนสีเข้มตรงปลาย ขอบบนล้อมด้วยเพชรใส
รองเท้า เป็นรองเท้าหุ้มครึ่งส้น พื้นทองนุ่ม ๆ หลังเท้าประดับเพชรใสเรียงราย ขอบบนประดับด้วยเพชรหลากสี ขอบล่างพื้นทองประดับด้วยเพชรใส ตรงกลางหลังเท้าทาบด้วยคนโทประดับเพชรหลากสี มีสายน้ำไหลออกไปจนถึงปลายเป็นเพชรใสสีเข้ม

---------------------------

เทพบุตรและเทพธิดาชุดชมสวนคนโททิพย์สุวรรณธารา

กระโปรงของเทพธิดาดูแล้วรู้สึกพอดีตัวมาก แต่เวลาเดินสบาย หรือนั่งก็สบาย จะนั่ง นอน ยืน เดิน เหมือนยืดได้ ไม่เหมือนเมืองมนุษย์ต้องผ่าข้าง ผ่าหน้า ผ่าหลัง รูปร่างของเทพบุตร เทพธิดา เมื่อสวมเครื่องประดับเต็มยศ จะคล้าย ๆ กัน ดูแล้วสวย สง่างาม เทพธิดาโดยสัดส่วนจะร่างเล็กกว่าเทพบุตรเล็กน้อย หากเทียบอายุมนุษย์จะอยู่ในวัยเจริญ เทพธิดาอายุประมาณ ๑๖-๑๘ ปี ส่วนเทพบุตรอายุประมาณ ๑๘-๒๐ ปี

เทพบุตรและเทพธิดาก็มีมายา มายาของเทพบุตรและเทพธิดาเป็นมนต์เสน่ห์ลีลาของเทพธิดาและมายาของเทพบุตรก็เป็นลีลาที่เป็นเสน่ห์อีกอย่างหนึ่ง มนต์เสน่ห์ของเทพบุตรและเทพธิดามีมากมาย ดังเช่น สร้อยสายน้ำเพชรที่มาจากรัดเกล้าของเทพธิดา จะกรุยกรายเวลาขยับตัว ขยับหน้า มันจะพลิ้วไป อยู่ข้างหน้าบ้าง ข้างหลังบ้าง แล้วแสงเพชรก็จะวาบ ๆ เทพบุตรอยู่ไกล ๆ กำลังชมดอกไม้ก็ต้องหันไปดู  เอ๊ะ ! แสงอะไร อ๋อ ! มาจากสายเพชรของเทพธิดาองค์นั้น พอมองก็ปิ๊งกัน แสงก็วอบแวบ ๆ ก็ปิ๊งกันอย่างนั้น เขาเรียกว่า มายาของเทพธิดา คือ มนต์เสน่ห์แห่งลีลาของเทพธิดาบนสวรรค์นั่นเอง

เทวรถ

เทวรถจะมีลักษณะกึ่งเรือกึ่งรถ ไปได้ด้วยบุญฤทธิ์ของเจ้าของวิมาน เทวรถมีหลายขนาด อาจจะเป็นเทวรถส่วนตัวสำหรับไปเที่ยวเล่นชมสวนตามลำพังก็มี ไปเป็นทีมพร้อมบริวารก็มี เทวรถที่นำมาให้ดูนี้ เป็นเพียงตัวอย่างเล็ก ๆ เอาไว้สำหรับศึกษาเรื่องเทวรถ ซึ่งเป็นผลที่เกิดจากอานุภาพแห่งบุญของผู้มีบุญที่ได้สร้างไว้ในเมืองมนุษย์ จะโดยทานวัตถุก็ดี กุศลกรรมบถก็ดี หรือบุญกิริยาวัตถุ ๑๐ ประการก็ดี ฯลฯ 

เทวรถมีหลากหลายสไตล์ เป็นพัน เป็นหมื่น เป็นแสน ๆ แบบ ไม่ซ้ำกันเลย ขึ้นอยู่กับบุญของผู้เป็นเจ้าของวิมานสร้างไว้ และทุกแบบที่นำมาให้ชมนี้ เป็นเทวรถส่วนตัวสำหรับขับไปเที่ยวเล่นชมสวนในวิมานของตัวเอง ถ้าจะไปเทวสมาคมต้องเป็นเทวรถที่อลังการมาก ๆ เพราะบนสวรรค์เป็นที่ที่เขาโชว์กัน นี่เป็นเพียงส่วนเล็ก ๆ ให้เราได้ศึกษากันเท่านั้น เทวรถทุกแบบนั้น สวยมาก สง่างาม เป็นทองประดับรัตนชาติ ถ้าอยากได้อย่างนี้ต้องหมั่นสั่งสมบุญ เพราะบุญกับบาปนี้ มีผลเป็นอจินไตย ทำบุญเล็กน้อย ผลก็มหาศาล เช่นเดียวกัน ทำบาปเล็กน้อยผลก็มหาศาลเหมือนกัน เราจึงต้องเลือกที่จะสร้างบุญกันไว้มาก ๆ

---------------------------

เทวรถแบบต่าง ๆ

เทวรถแบบไม่มีล้อ มีลักษณะคล้าย ๆ เรือกึ่งรถ เป็นรถไก่ฟ้าสีน้ำเงินมีตาสีแดง หงอนสีแดง ตอนท้ายเป็นหางคล้ายเรือ

เทวรถ ๒ ล้อ เป็นรถกินรีถือดอกบัวดอกใหญ่ มีบริวารอยู่ข้างท้าย เจ้าของวิมานอยู่ตรงกลาง มีเครื่องยศ เครื่องดนตรี ฯลฯ จะให้บินก็ได้ จะให้แล่นไปบนถนนทองคำในสวนวิมานของตัวเองก็ได้ แล่นไปเที่ยวเล่นชมสวนไป สบายใจ

เทวรถ ๓ ล้อ เป็นรถที่นำด้วยม้า มีธงปลิวไสว เวลาเคลื่อน ม้าจะอยู่เฉย ๆ แบบสง่าผ่าเผย แต่ล้อมันวิ่ง  

เทวรถ ๔ ล้อ นำด้วยไกรสรราชสีห์ ไม่ใช่สิงโต สิงโตผมจะยุ่ง ๆ แข็ง ๆ แต่ถ้าไกรสรราชสีห์ผมจะสลวย และขดเป็นทักษิณาวรรต สารถีจะขับด้วยบุญฤทธิ์ เฟี้ยวฟ้าวทีเดียว ดูด้านหน้าเป็นไกรสรราชสีห์ใจดี ยิ้มด้วยอารมณ์ดี เห็นยิ้ม ๆ สามารถกระโดดตะปบช้างกินได้เลย มีประติมากรรมเทวดาถือธงอยู่บนหลังไกรสรราชสีห์ ผมจะสวยเรียบ สวยมาก สง่างาม 

เทวรถ ๕ ล้อ เป็นรถทอง นำด้วยม้า  ๓  ตัว มีเทวดาถือธงเป็นประติมากรรมยืนบนหลังม้า ตัวเทวรถมีล้อใหญ่ ๒ ล้อ และมีม้า ๓ ตัว ตัวข้างหน้า ๑ ล้อ ๒ ตัวถัดมาข้างละล้อ กำลังควบ สง่างามมาก ดูด้านหน้าม้านิ่งเฉย ๆ ไม่ใช่กระดกเหมือนแบบที่เราไปเห็นม้ากระโด๊ก กระเด๊ก ๆ ไม่ใช่อย่างนั้น

เทวรถ ๖ ล้อ นำด้วยช้างเผือกน่ารักชูดอกบัว ดูท่าควบสุดยอดเลย มีช้างอยู่ข้างหน้า และอยู่บนเทวรถ บรรทุกรัตนบัลลังก์และมณฑป มีธงหน้าหลัง

เทวรถ ๗ ล้อ ในโลกนี้ยังไม่เคยเห็นรถเจ็ดล้อเลย ม้ามีทั้งหมด ๕ ตัว มีคู่หนึ่ง และอีกคู่หนึ่งรวม ๔ ล้อ และเดี่ยวอีกหนึ่งเป็น ๕ ล้อ ตรงตัวเทวรถมี ๒ ล้อ เป็น ๗ ล้อ มีรัตนบัลลังก์และมณฑป เจ้าของวิมานนั่งอยู่ใต้มณฑปดอกบัวเป็นชั้น ๆ มีพัดแสดงเครื่องยศ มีดนตรี มโหรี ดีด สี ตี เป่า มองดูด้านหน้า เทวรถ ๗ ล้อนี้ สวย สง่างามมาก 

เทวรถ ๘ ล้อ มีรถพ่วงคันน้อย ๆ ขนาบซ้ายขวาด้วย เหมือนมอเตอร์ไซค์พ่วงอย่างนั้น ดูด้านหน้าจะเห็นไกรสรราชสีห์ขนสีแดงทับทิมอมยิ้ม เจ้าของวิมานนั่งอยู่บนบัลลังก์ มณฑปดอกบัวเป็นชั้น ๆ ซ้อนกันสวยมาก หัวหน้าบริวารนั่งอยู่สองซีก สวยสง่า มีธงมากมายที่เห็นอย่างนี้สำหรับไปชมสวนนะ สวยงามมาก แต่ถ้าเป็นแถว ๆ เทวสภา เขาจะอลังการกว่านี้มาก 

เทวรถ ๙ ล้อ ในเมืองมนุษย์เราคงไม่เคยเห็นรถเก้าล้อเลย มีกวางนำ ดูท็อปวิวจะเห็นธง มณฑป เครื่องยศ เจ้าของบริวารนั่งใต้มณฑป มีหัวหน้าบริวาร และบริวารด้วย ดูด้านหน้าจะเห็นกวางยิ้ม มีหัวหน้ากวาง และกวางบริวาร เราคงเคยเห็นภาพกวางเรนเดียร์ แถวแคนาดา หรือเดนมาร์ค สวีเดน ที่หิมะเยอะ ๆ กวางที่ลากล้อเลื่อน ไม่สวยเท่านี้เลย นี่สวยสง่ากว่า แล้วก็มีบริวารแต่งตัวแดงขาว ใส่หมวกดูเก๋กว่า ดูท็อปวิว รถพ่วงอย่างนี้เก๋จริง ๆ

เทวรถ ๑๐ ล้อ มีช้างเผือกน่ารัก ๕ ตัว หัวหน้าช้างอยู่นำหน้าตรงหัวรถ ช้าง ๑ ตัวจับดอกบัวบานหงาย บรรทุกบัลลังก์และมณฑปเจ้าของวิมาน มีเวทีให้นางอัปสรเต้นระบำ ฟ้อนรำกันอยู่ตรงนี้ มีดนตรี เครื่องยศ เจ้าของวิมานอยู่ที่บัลลังก์ตรงกลาง ดูด้านหน้าจะอลังการ มาก ๆ  แต่อลังการขนาดนี้ ก็ยังไปแถวเทวสภาไม่ได้ ดูท็อปวิว เห็นช้าง ๕ ตัวทั้งโขลงเลย สง่างามมาก

เทวรถ ๒๐ ล้อ ทั้งสวยงามและอลังการมาก 

---------------------------

สวนสวรรค์

สวนสวรรค์ จะมีทั้งสวนหย่อม สวนย่อย และสวนใหญ่ สวนหย่อมเล็ก ๆ หลาย สวนหย่อมจะอยู่ในสวนย่อย สวนย่อยหลาย สวนย่อยจะอยู่ในสวนใหญ่ สวนที่จะนำมาให้ชมต่อไปนี้เป็นสวนหย่อมเล็ก ๆ ที่พอจะนำมาให้ดูได้เท่านั้น บนสวรรค์จริง ๆ สวยงาม วิจิตร และประณีต กว่านี้มาก

สวนหย่อมทรงเสน่ห์ 

สวนหย่อมนี้ เป็นสวนเล็ก ๆ กระจิดริดของสวนย่อยในสวนใหญ่ของวิมานแห่งหนึ่ง ถนนสีเหลืองนี้เป็นทองคำ แต่ที่พิเศษ คือ พื้นถนนทองคำที่รอบสระน้ำนี้มีรัตนชาติ ปากทางเข้ามีเทวรถ ๒๐ ล้อ เป็นมัคคุเทศก์นำไปเที่ยวชม ทางเข้าสวนจะมีหลายทาง 

ตลอดสองข้างทางมีประติมากรรมสลับกับต้นไม้หลากสีทุกด้าน ซึ่งไม่ซ้ำกันเลย บนพื้นหญ้ามีดอกไม้ต่าง ๆ มากมาย สนามหญ้าสวยเนียน นุ่ม ชุ่ม เย็น ไม่ต้องรดน้ำ ไม่ต้องตัดหญ้า ไม่ต้องใส่ปุ๋ย ไม่มีวัชพืช ไม่มีโรคแมลงใด ๆ เลย

สวนหย่อมบนสวรรค์นี้ จะคล้ายทรงเรขาคณิต 
ทรงของดอกไม้เขาจะไม่สับสนเหมือนเมืองมนุษย์ ที่มนุษย์มักใช้คำว่า Free Form แต่จริง ๆ แล้วเสียฟอร์ม ที่เรียกว่า Free Form เพื่อให้เก๋ เท่านั้น 

ปากทางเข้าจะมีดอกบัว ซึ่งมีเทพธิดาและน้ำตก เป็นขั้น ๆ ไหลจากจุดหนึ่งไปตกอีกจุดหนึ่งสลับสับหว่างกัน และมีวงดนตรีอยู่บนดอกบัวบาน วงจินตลีลาฟ้อนรำหลากลีลา มีทั้ง ดีด สี ตี เป่า เขย่าลูก นักฟ้อนจะฟ้อนกันเป็นทีมไปเรื่อย ๆ เป็นทางเดียวกัน บนดอกบัวบาน ถ้าเจ้าของวิมานมา เทพอัปสรบริวารที่อยู่ประจำสวนก็จะฟ้อนทันที มีวงดนตรี และ Dancer  หลายวง หลากลีลาอยู่บนดอกบัวบานเหมือนกัน อยู่รอบ ๆ สวนหย่อม 

ในสวนนี้ จะมีลมชนิดหนึ่ง ที่พัดดอกไม้ลอยไปในอากาศ แล้วเทพอัปสรก็จะไปเก็บดอกไม้มาร้อยเป็นพวงมาลัยเพื่อมอบให้เจ้าของวิมานที่จะเข้ามาชมสวน เป็นการบอกว่า ยินดีต้อนรับ เขาจะลอยไปอย่างนี้ หลากสีลอยไปเก็บมาร้อยเป็นพวงมาลัย มอบให้เจ้าของวิมาน ในทำนองเดียวกัน ทุก ๆ สวน 

สวนหย่อมนี้ มีประติมากรรมมากมาย เช่น ให้ข้าว ให้น้ำ ซึ่งการให้น้ำจะไม่เป็นอย่างนี้อย่างเดียว มีหลากหลาย ถวายประทีป ไทยธรรม ดอกบัว บะหมี่ในชามหยก ฯลฯ ทั้งหมดนี้เป็นประติมากรรมรัตนชาติ มีประติมากรรมไก่ฟ้ายกผ้าทองที่คลุมแก้วมีแท่นรองรับเป็นทองฝังเพชรประดับเรียงรายในสวน สวยงามมาก 

เข้าไปในสวน จะเห็นประติมากรรมผ้าป่าหลากสี และประติมากรรมหลายแบบ มีเสาทอง ซึ่งมีประติมากรรมของเทพบุตรเทพธิดาอยู่ในท่าคุกเข่า เทสายน้ำเพชรพลอยออกมาจากคนโทอยู่บนเสา น้ำพุที่มาจากประติมากรรมนี้เป็นน้ำหอมฟุ้ง หลากกลิ่นแต่ไม่ฉุน หอมชื่นไม่ใช่หอมฉุน น้ำพุนี้อยู่กลางสระพุ่งออกไปสู่รอบสระ ซึ่งมีดอกบัวบานส่งกลิ่นหอมฟุ้ง

เราจะมีโอกาสได้ดูสิ่งสวย ๆ งาม ๆ เช่นนี้ตลอดเวลา เมื่อเราอยู่บนสวรรค์ เพราะที่ตรงนั้นเป็นที่เสวยผลบุญ ทำบุญไว้ เมื่อเวลาผลแห่งบุญส่งผลแล้ว เราจะปลื้ม 

---------------------------

สวนหย่อม Diamond

ณ สวนหย่อมของท่านผู้มีบุญ อีกแห่งหนึ่ง เราขึ้นเทวรถสปอร์ตไปชม Diamond  tower  ผู้มีบุญท่านนี้ชอบทำบุญด้วยเพชร ด้วยรัตนชาติ ฯลฯ ยอดบนสุดของ Tower นี้มีเพชรเม็ดใหญ่สว่างไสวคลุมไปทั่ว เป็นสวนประติมากรรมรูปเพชรหลากหลายไม่ซ้ำกันเลย 

เทวรถจะลอยขึ้นไปบน Tower ใน Diamond  tower  สวยมาก น้ำพุโค้ง จากประติมากรรมเพชรซ้อน ๆ กันหลากสี ไหลล้นจากเพชรเม็ดบน ลงมาที่สระทองคำฝังเพชร มีนกยูงยืนอยู่บนเพชรเหลือง ซึ่งมีเทพธิดายืนบนหลังนกยูงสะอิ้งกายยกเพชรที่สว่างวาบชูขึ้น 

เทวรถสปอร์ตนำเราออกไปชมสวนหย่อมรูปเพชร ต้นไม้ขึ้นเป็นรูปเพชรหลากสี ประติมากรรมรูปเทพบุตรเทพธิดายืนอยู่บนเพชร

ตรงทางเข้ามีประติมากรรมเป็นเพชรซ้อน ๆ กัน มีนกยูงเปิดผ้าทองคำให้เห็นเสาเพชรแดง  และมีน้ำพุไหลลงมาประติมากรรมนี้มีอยู่ทั้ง ๔ ทิศ ทุกด้านของทางเข้า

ทางเข้า ๔ ทิศนี้ มีเสาเพชรและมีน้ำพุลงมาในสระที่เป็นทองฝังเพชร นกยูงจะเกาะอยู่บนเพชรสีเหลืองและเพชรสีแดง บนยอดสุดเป็นน้ำตกลงมา ข้างบนมีประติมากรรมเป็นรูปเทพธิดา ยืนอยู่บนหลังนกยูง ทูนเพชรสีขาวที่เปล่งแสงคลุมไปทั่ว

ประติมากรรมอีกชุดหนึ่ง มีเทพบุตรลอยอยู่ เป็นเสารูปเพชรเหมือนกัน และมีนกยูงเปิดผ้าทองคำให้เห็นเสาเพชรหลากสี มีน้ำพุพ่นลงมา มีนกยูงเปิดผ้าที่คลุมหีบสมบัติ ให้เห็นเพชรนิลจินดาเต็มไปหมด และมีเพชรหลากสีที่มีน้ำพุไหลล้นออกมา มีสระในสวนหย่อม ซ้อน ๆ กัน 

---------------------------

สวนหย่อมเมฆสีทอง

เทวรถสปอร์ต พาเราเข้าไปในสวนหย่อมของท่านผู้มีบุญอีกแห่งหนึ่ง ประตูสวยมาก บนยอดซุ้มประตู เป็นเพชรแดงดวงโตเหมือนดวงอาทิตย์ นกยูงเปิดผ้าทองที่คลุมออก เมฆสีทองกำลังหลั่งสายฝนรัตนชาติมากมาย ตกลงมาตามเสา ในสระน้ำมีเสาประติมากรรมที่บนยอดเป็นเมฆทองคำ และมีสายฝนรัตนชาติมากมาย 

ที่ซุ้มประตูมีประติมากรรมเทพธิดานั่งบนหลังนกยูง กำลังชูเพชรเขียว สว่างวาบทีเดียว ฝนรัตนชาติตกลงมาเป็นสาย ตามเสามีฝนรัตนชาติตกจากเมฆสีทอง โคนเสาประดับด้วยรัตนชาติ เหมือนสายฝนย้อย คือ หยาดลงมาแล้วย้อยรวมกันเป็นกลุ่ม สวยมาก เมฆสีทองหลั่งสายฝนรัตนชาติลงมาเป็นชุด เป็นเพชรสายฝนหลากสี

ทั้ง ๒ ข้างจะมีเสาที่เกิดจากผ้าทองคำ กับทองคำขาวขดเวียนเป็นเสารองรับนกยูง ๒ ตัวคนละเสา มีน้ำตกลงมาอยู่ในอ่างทองคำประดับเพชร 

ที่เป็นดังนี้ เพราะเจ้าของวิมานชอบทำบุญด้วยเพชรนิลจินดา รัตนชาติต่าง ๆ รวมทั้งทองคำ และชอบทำทุก ๆ บุญ

ทั้งหมดนี้เป็นเพียงเศษของบุญ ส่วน ส่วนของบุญจะไปเป็นวิมาน เป็นสิ่งต่าง ๆ มากมาย ทุก ๆ Tower สวยไม่เหมือนกันเลย และไม่มีที่ไหนในโลกสู้ได้ 

แต่ละแห่งสวยกันคนละแบบ และแต่ละแห่งจะมีจุดเด่นที่ไม่ซ้ำกัน ขึ้นอยู่กับบุพกรรมที่ทำเอาไว้

---------------------------

สวนผลไม้ทิพย์

ทุกวิมานจะมีสวนผลไม้ ไม้ดอก ไม้ใบ ไม้ประดับ ฯลฯ ในสวนผลไม้ทิพย์แห่งหนึ่ง เป็นของเทพบุตรและเทพธิดาที่สวยมาก ทั้งสองแม้จะอยู่ต่างวิมานกัน ก็ไปเยี่ยมเยียนกันได้ 

ในสวนนี้ มีเรือเจ้าของวิมานและเทพธิดา และเรือบริวารตามมาด้วย ผ่านสวนไม้ดอกหลากสี และประติมากรรมสองข้างสระเรียงรายสวยงาม ผ่านกอบัว

ในดอกบัวมีวงดนตรีกับ Dancer กำลังฟ้อนรำลอยขึ้นมา รอบ ๆ มีน้ำใสสะอาดและหอม เราลงไปดำก็หายใจในน้ำได้ โดยไม่ต้องมีเครื่องประดาน้ำ หายใจได้สบาย จะให้เปียกก็ได้ ไม่ให้เปียกก็ได้ มีประติมากรรม ไม้ดอก ไม้ผล มากมายไม่ซ้ำกันเลย 

เรือชมสวนมีแสงเรือง ๆ มีบริวารนั่งไปด้วย มีเครื่องยศ เจ้าของวิมานและเทพธิดานั่งอยู่ตรงกลาง มีถาดใส่ผลไม้ ซึ่งบริวารในสวนจะไปเก็บผลไม้มาใส่ไว้ แล้วอัญเชิญมาให้ ถ้าเจ้าของวิมานชิมผลไม้ แม้เพียงผลเดียว บริวารจะดีใจมาก เขาจะคุยกันว่า  “เออ ! นี่นะเจ้านายชิมของฉันนะ ของเธอชิมหรือเปล่า”  “ชิม”  “ของฉันก็ชิม”  “แต่ของฉันอร่อยนะ”  “ของฉันก็อร่อย”  เขาจะคุยกันอย่างนี้ทุกวิมาน

วงดนตรี วง Dancer จะฟ้อนรำกัน ลอยจากในน้ำขึ้นมา ให้เจ้าของวิมานและเทพธิดาชม สวยมาก เรือผ่านมาที่สวนผลไม้ บริวารประจำสวนจะลอยขึ้นไปเก็บผลไม้ทิพย์  แล้วถือลอยมากลางอากาศ ใส่ลงในถาดผลไม้   

ภาชนะที่ใส่ผลไม้ถาดที่ ๑ เป็นถาดทองคำมีเพชรซ้อน ๆ กัน ถาดหนึ่งมีเทพบุตรบริวารทั้ง ๔ ช่วยยก  เวลายกเขาจะลอยขึ้นมา  แล้วเทพธิดาบริวารก็เก็บผลไม้จากสวนเอามาใส่ เวลาใส่ข้างล่างเต็มแล้วก็จะใส่ข้างบน แล้วเหาะลอยไปให้เจ้าของวิมาน ถ้าเจ้านายชิมสักผลหนึ่งชื่นใจแล้ว บริวารก็ชื่นใจด้วย แสงรัศมีในตัวก็จะวอบแวบ ๆ ระยิบระยับขึ้นมาเลย

ผีเสื้อบนสวรรค์นั้นจะเป็นผีเสื้อทิพย์ มีหนวด ปีกสวย ผีเสื้อจะเกาะดอกไม้อยู่ในทุก ๆ สวน มีนกกายสิทธิ์สวย ๆ ร้องได้ เกิดขึ้นด้วยบุญของเจ้าของวิมาน  แต่ไม่มีวิมานไหนเลี้ยงสุนัข เขาไม่เลี้ยงกัน เพราะไม่รู้จะไปเห่าใคร

ภาชนะใส่ผลไม้ถาดที่ ๒ เป็นภาชนะทองคำ มีนกยูงทองอยู่คนละซีก มีเพชร และฐานเป็นทองคำ แสงวอบแวบ ๆ สวยมาก เวลาให้เจ้านายรับประทานอาหารครั้งหนึ่ง จะเหาะลอยกันมาเป็นพันชนิด ให้เจ้านายเลือก เราทำบุญเท่านั้นก็จะมีสิทธิ์ได้อย่างนี้

ภาชนะใส่ผลไม้ถาดที่ ๓ เป็นผีเสื้อซ้อน ๆ มีผลไม้หลากสี เต็มไปหมด ภาชนะบนสวรรค์มีเป็นล้าน ๆ แบบ ไม่ซ้ำกันสวยทุกแบบ นี่คือ ผลแห่งบุญที่เราได้กระทำในเมืองมนุษย์ 

เรายังไม่ปิดงบดุลชีวิต ยังมีสิทธิ์สั่งสมบุญได้เต็มที่กว่านี้อีก เพราะฉะนั้น เราต้องสั่งสมบุญเอาไว้มาก ๆ 

ที่สวนผลไม้ทิพย์นี้ จะมีไม้ดอกขึ้นแซม แต่ส่วนใหญ่เป็นไม้ผล ที่เห็นสีเหลือง เป็นถนนทองคำ สีฟ้า ทั้งเส้นใหญ่และเส้นเล็กเป็นน้ำ ตรงกลางเป็น Tower  มีทางเข้า ๘ ทาง ตรงทางเข้ามีน้ำพุ มีประติมากรรม ถนนแก้วผลึกที่มีรัตนชาติเพชรพลอย มีซุ้ม และมีสะพานข้าม ไล่เรื่อยไปถึง Tower ซึ่งซุ้มทางเข้า มีประติมากรรม ตรงทางลงไปท่าน้ำ มีเรือลำเล็กของบริวาร และลำใหญ่ของเจ้าของวิมาน 

ประติมากรรมหน้าซุ้มทางเข้า เป็นเพชรลูกหลากสี สวย มีผ้าทองเป็นเสา เทพบุตรถือภาชนะเพชรพลอยทองเป็นรูปผีเสื้อมีที่ใส่ผลไม้ เป็นชั้น ๆ ส่วนอีกภาชนะหนึ่งมีผลไม้ และดอกไม้ เทพธิดาจะเอาดอกไม้มาใส่ข้างบนแซมเล็ก ๆ น้อยให้ดูสวยงาม เทพบุตรและเทพธิดาบนประติมากรรมหน้าซุ้ม จะหลั่งน้ำใส่ลงในสระทองประดับเพชร

ยอดซุ้มและประตูทางเข้า มีประติมากรรมผลไม้ไม่ซ้ำกันเลย เป็นภาชนะใส่ผลไม้รูปนกยูง รูปอะไรต่าง ๆ และเป็นผ้าทองที่ห้อยลงมา เป็นทองคำทั้งหมด มีผลไม้หลากหลายทีเดียว

ดอกบัวจะอยู่ในน้ำ เมื่อเรือของเจ้าของวิมานผ่านมา เทพธิดาบริวารในสวนก็จะลอยไป เก็บดอกไม้มาให้เจ้าของวิมาน ในดอกบัวมีวงดนตรี และ Dancer ฟ้อนรำ ลอยอยู่รอบบัลลังก์ของเจ้าของวิมานและเทพธิดาที่อยู่กลางเรือ ดูกันไปอย่างเพลิดเพลิน ทั้งเทพบุตรและเทพธิดาเจ้าของวิมาน

เจ้าของวิมาน จะนั่งเอนกายสบาย ๆ อยู่บนแท่นที่เตียงมีหมอนให้เท้าแขน พอเพลิน ๆ เทพบุตรเขาจะดูอย่างเพลิดเพลิน ที่จริงเขายิ้มนะ  หน้าเทพธิดาก็ยิ้มสวย ใส่แหวนทุกนิ้วทั้งคู่เลย เขาจะอยู่ในอิริยาบถสบาย ๆ ไม่ใช่เป็นพิธีการ เพราะสวนของเขา ไปเที่ยวเล่น ไปชมสวน เตียงนอน ที่นั่งเล่น นอนเล่น เป็นทองประดับเพชร

เรือเจ้าของวิมานและบริวารผ่านเข้าสวนผลไม้ ในเรือของบริวารจะมีภาชนะใส่ผลไม้มากมาย เขาจะอัญเชิญภาชนะไปเอาผลไม้มาใส่ เทพธิดาบริวารกำลังเก็บผลไม้ เทพบุตรบริวารก็อัญเชิญภาชนะไป ลอยไปเลย แล้วจะเห็นเทพธิดาอยู่ในสวนเต็มเลย กำลังลอยเก็บผลไม้ ลอยอยู่ เทพธิดาบริวารจะรู้ได้อย่างไรว่า ผลไม้ผลไหนสุกแล้ว ผลสุกจะมีกลิ่นหอม และสว่างกว่าผลอื่น พอเก็บดึงออกจากขั้ว จะมีผลใหม่งอกทันที เหมือนสมบัติตักไม่พร่อง อย่าลืมว่า เราจะไปอยู่บนนั้น ๕๐๐ กว่าล้านปี ถ้าไม่งอกใหม่แย่เลย

เทพธิดาก็ลอยเอาผลไม้ไปไว้ที่เรือ จากนี้เทพบุตรบริวารทั้ง ๔ ก็จะอัญเชิญไป เพราะมันใหญ่เหลือเกิน ถ้าเป็นพวกเราคงต้องช่วยกันยกหลายสิบคน พอใส่เต็มทุกภาชนะแล้ว เทพธิดาบริวารก็เก็บดอกไม้แซม ๆ ข้างบนให้สวย บริวารจะช่วยกันลำเลียงไปที่ท่าน้ำ เรือก็จอดอยู่ที่นี่

เรือเจ้าของวิมาน และเรือบริวาร ๘ ลำ ออกจากท่าเรือผ่านสวนดอกไม้ทิพย์ และประติมากรรม ไปถึง Tower  ที่มีลักษณะแตกต่างจากที่เราเคยเห็น และอยู่กลางสวนผลไม้ Tower นี้ใหญ่มาก 

เรามองเข้าไปใน Tower ข้างล่าง จะเห็นว่า โล่ง ๆ ว่าง ๆ แต่เวลาที่เจ้าของวิมานจะรับแขก หรือเชิญชวนเพื่อนต่างวิมานมาเยี่ยม ที่โล่ง ๆ ว่าง ๆ นี้จะไม่ว่างเลย 

เจ้าของวิมานจะเนรมิตเป็นเวทีกลางสระบัว กลางสระน้ำ และรอบ ๆ จะมีที่นั่งของเทพผู้มีศักดิ์ สหายเทวดาที่มาเยี่ยมเยียน และเวทีที่เนรมิตนี้ เขาแค่ไปยืนเฉย ๆ นึกถึงบุญนิดเดียวแค่นั้น เวทีก็เกิดขึ้นทันที ไม่ต้องตอกเสาเข็มเลย ไม่ต้องสร้างด้วย

เราไปดูข้างใน Tower ตอนนี้มีเวทีกลางน้ำ มีสระน้ำ มีดอกบัว กลางดอกบัวมีเทพอัปสร Dancer  และวงดนตรี สหายเทวดาแขกรับเชิญจะนั่งอยู่บนบัลลังก์

วันนี้มาทั้งหมด ๗ วิมาน เขาก็จะมาพร้อมกับบริวารของเขาด้วย เนรมิตให้เป็นชั้นขึ้นไป ตอนนี้เวทียังว่างอยู่ มีนักดนตรีจำนวนมหาศาลอยู่บนดอกบัวบาน 

ตอนนี้เชิญแขกสหายเทวดาเข้าไปใน Tower  แล้ว มันใหญ่โอ่โถงมากเลย แขกที่มาเยี่ยมเขาจะมีฉัตรกั้น เมื่อแขกนั่งเรียบร้อยแล้ว ก็จะมีการเปิดงานด้วยจินตลีลา 

ที่เห็นคล้าย ๆ น้ำพุ นั่นคือ เทพอัปสรที่ลอยมาจากดอกบัว ลอยมาแล้วก็เหาะขึ้นไประบำเป็นรูปน้ำพุ และในมือถือผลไม้ด้วย เป็นระบำผลไม้ แต่เป็นจินตลีลาน้ำพุ ชื่อว่า เพลงผลไม้ และจะมีตัวเอกลอยไปอยู่ข้างบน เป็นดาวดวงเด่น

ดาวดวงเด่นนี้ เขาจะเหาะขึ้นไปจากข้างล่าง พอขึ้นไป ก็จะร้องเพลง เพลงนี้จะกระหึ่มไพเราะมาก เป็น Super  Symphony  Orchestra ร้องรับกันไปเป็นหมื่น ๆ หลายหมื่นทีเดียว โดยไม่ต้องมีไมค์

เวลาที่สหายเทวดาคุยกัน ก็ไม่ต้องยกหู ไม่ต้องใช้ไมค์ แต่จะคุยกันเหมือนได้ยินอยู่ใกล้ๆ คุยกันไป ดูการฟ้อนรำ การขับร้องกันไปเรื่อย ๆ บ้างเป็นชุดระบำผลไม้ บ้างยกแอปเปิ้ล บ้างก็ยกทุเรียน มะม่วง ชมพู่ องุ่น ชูกันขึ้นไป หลากลีลา สวยงามทีเดียว

ดาวดวงเด่นขึ้นไปแล้ว ในมือจะมีแอปเปิ้ล ทั้งซ้ายและขวาลูกขนาดแตงโม รำไปด้วย ลอยไปด้วย ร้องไปด้วย เพลงที่เขาร้องนั้น จะเป็นเพลงสรรเสริญบุญของเจ้าของวิมาน เป็น Super  Symphony  Orchestra  และขบวนเทวรถผลไม้ จะเอาไปเสริฟตามบัลลังก์ของสหายเทวดา ก็จะมาเป็นขบวน มีธงทิว ธงผลไม้ แล้วก็มีผลไม้ อัญเชิญกันเป็นระยะ ๆ อย่างนี้ รอบสระน้ำ ดนตรีก็เล่นกันไป  

แขกก็ดี เจ้าของวิมานก็ดี จะนั่งบริเวณรอบสระน้ำ บริวารก็จะเสริฟมาเป็นขบวนอย่างมีระเบียบ ถ้าเจ้าของวิมานหรือแขกหยิบผลไม้ผลไหนขึ้นมาชิม บริวารก็จะปลื้ม รัศมีของบริวารก็จะวอบแวบ ๆ เหมือนเวลาเราดีใจ ใครรับประทานของเรา เราก็จะปลื้ม และจะมีโต๊ะเป็นรูปครึ่งวงกลม เป็นที่ตั้งผลไม้ เครื่องดื่ม เจ้าของวิมานหรือแขกก็จะนั่งมีหัวหน้าบริวารค่อย ๆ ประเคนให้ การประเคนผลไม้ บริวารจะเอามาถวายลำเลียงหมุนกันไปอย่างนี้ 

การรินน้ำมะม่วง เจ้าของวิมานกำลังนั่งท่าสบายอารมณ์ เราจะเห็นภาชนะที่ใส่ว่า มีหลากหลาย มากมาย สวยงามมาก มะม่วงบนสวรรค์ ผลจะใหญ่เท่าลูกทุเรียนลูกใหญ่ ๆ

เวลาที่นึกอยากจะเสวยน้ำมะม่วง ข้างในมะม่วงก็จะกลายเป็นน้ำมะม่วงเลย แล้วเขาก็จะเปิดฝารินน้ำได้เลย พอนึกเปิด มันก็จะเป็นเหมือนฝาเปิดแล้วก็เท ประหยัดเวลาไม่ต้องปั่น 

ถ้านึกอยากจะเสวยเนื้อมะม่วง ข้างในมันจะซอยมาเสร็จเลย แล้วไม่ต้องใช้มีดหั่น นี่แหละวิมานของผู้มีบุญ 

วิธีเสวยน้ำสับปะรดก็ทำนองเดียวกัน เปิดฝาก็มีน้ำสับปะรดมาแล้ว และเนื้อสับปะรดก็ในทำนองเดียวกัน นึกปั้บ ไม่ต้องสับ

เราดูทุเรียน เกลี้ยงเลย ไม่มีหนาม แล้วฟอร์มจะสวย มีรัศมีด้วย ทุเรียนไม่มีเม็ด เขาเปิดทุเรียนกันอย่างไร พอดึงก้าน ทุเรียนจะบานออกเหมือนดอกไม้บาน หรือเหมือนดอกกระดังงาบาน

ฉัตรของเจ้าของวิมานและของสหายเทวดา อยู่ข้างบนเหนือศีรษะ ฉัตรพวงมาลัย ๗ ชั้นของเจ้าของวิมาน ไม่มีก้านเสียบ ไม่มีการแขวน แต่ลอยได้ ข้างบนสุดของฉัตรมีดวงแก้วสว่าง ใต้ฉัตรแต่ละฉัตร จะมีรัตนบัลลังก์รองรับเจ้าของวิมานและเทพธิดา และสหายเทวดาที่มาเยี่ยม

ฉัตรดอกบัวชมพูของสหายเทวดา ฉัตรนี้ถ้าเทียบกับเทวดา มีขนาดใหญ่มาก เป็นฉัตรเกียรติยศ ให้เกียรติสำหรับแขกที่มาเยือน

ฉัตรดอกบัวเขียว แขกรับเชิญนั่งบนรัตนบัลลังก์ใต้ฉัตรดอกบัวเขียว กรอบหน้าของเทวดาก็ไม่เหมือนกัน เพราะต่างวิมานกัน แต่นิ้วมือจะสวมแหวนครบ ๒๐ วงเหมือนกัน

ฉัตรดอกมะลิซ้อน ข้างบนฉัตร ๗ ชั้นจะมีดวงแก้วเป็นเพชรสว่าง แขกรับเชิญนั่งบนรัตนบัลลังก์ใต้ฉัตรมะลิซ้อน เทพบุตรจะมีกรอบหน้าเป็นรูปนกอินทรี

ฉัตรดอกเบญจมาศ ข้างบนก็จะมีดวงแก้ว มีรัศมีสว่างไสว แขกรับเชิญนั่งบนรัตนบัลลังก์ใต้ฉัตรดอกเบญจมาศ นั่งเพลิน ๆ เสวยไป คุยไป คุยข้ามกันไป ข้ามสระบ้าง คุยกับเทวดาที่นั่งอยู่ข้าง ๆ บ้าง

ฉัตรดอกบัวขาว แขกรับเชิญนั่งบนรัตนบัลลังก์ ภายใต้ฉัตรดอกบัวขาว บริวารจะคอยเสริฟ

ฉัตรดอกบัวม่วง แขกรับเชิญนั่งบนรัตนบัลลังก์ภายใต้ฉัตรดอกบัวม่วงเสวยกันไป ชิมไป คุยไป เพลิน ๆ มื้อหนึ่งนานทีเดียว เป็นเดือน ๆ ในเมืองมนุษย์ นี่แค่เสวยผลไม้ทิพย์ ยังไม่ใช่อาหารหลัก ถ้าอาหารหลักต้องอยู่ในวิมานนั้น

หลังจากเสวยน้ำสับปะรดแล้ว รัศมีสีรุ้งจะออกมา เหมือนคนรับประทานอาหารแล้วถูกใจ ถ้าถูกใจมากจะสว่างมาก เขาจะมีวรรณะ มีรัศมีสว่าง อาหาร ผลไม้ ฯลฯ ก็เหมือนกับเชื้อเพลิงที่เติมเข้าไป พอดื่มรัศมีกาย ก็สว่างขึ้น หนุ่มขึ้นทันที ถ้าเสวยแล้วถูกใจมาก รัศมีก็จะสว่างกว่าเดิมหนักเข้าไปอีก

เวลาผ่านไปเพียงไม่กี่ชั่วโมงบนสวรรค์ ในที่สุด งานเลี้ยงก็มีวันเลิกลา เจ้าของวิมานจะมากล่าวขอบคุณสหายเทวดาที่มาเยี่ยม การขอบคุณ เขาจะลอยไปทั้งรัตนบัลลังก์ ไปอยู่กลางเวที สหายเทวดาก็จะไปลอยอยู่ แล้วเทพอัปสรที่ฟ้อนรำก็จะถือธงผลไม้แถวหนึ่ง พนมมือแถวหนึ่ง เรียงกันไปเป็นกองเกียรติยศ

เจ้าของวิมานจะกล่าวขอบคุณ ทั้งหมดนี้อลังการมาก เราเพียงแค่ทำบุญอย่างเดียวเท่านั้น ทุกอย่างจะสำเร็จเพราะบุญบันดาล เป็นเรื่องเหนือจินตนาการ เราจะนึกไม่ถึงเลย ผลแห่งบุญนี้ทำเอาไว้เถิด เวลาบุญส่งผล เราจะนึกไม่ถึง เป็นอจินไตย เช่นเดียวกับบาปอกุศลเหมือนกัน อย่าไปทำ พอเวลาบาปส่งผล มันเกิดขึ้นก็นึกไม่ถึงเหมือนกัน

บุญจะบันดาลทุกอย่างที่เราปรารถนา ทุกวิมานมีอย่างนี้เช่นเดียวกัน แต่แตกต่างไปตามกำลังบุญ มากบ้าง น้อยบ้าง อยู่ที่การกระทำถูกหลักวิชชาหรือไม่ เพราะฉะนั้น อย่าขาดบุญ เราเกิดมาสร้างบารมี ก็ต้องสร้างกันให้เต็มที่

---------------------------

สระบัวกัลปพฤกษ์

สระบัว ในวิมานของท่านผู้มีบุญแห่งหนึ่ง เป็นสระน้อย ๆ ในวิมานใหญ่ ๆ ของผู้มีบุญท่านนี้ รอบ ๆ สระเป็นสวนดอกไม้หลากสี มีชายหาดเพชรพลอย มีเกาะใหญ่ เกาะเล็ก และ ทาวเวอร์ (Tower) กลางสระ ทางเข้ามีประติมากรรมเทพธิดาถือดอกบัว มีสะพานแก้วผลึกไปที่ Tower กลางสระน้ำ สะพานแก้วผลึกจะใสเหมือนเพชรแตกต่างจากเพชรที่ชายหาด และมีถนนทองคำ 

ดูด้านบนของประติมากรรมที่ซุ้มทางเข้าด้านหน้า เป็นเทพธิดาถือดอกบัวรัตนชาติ มีเสาทองคำเหมือนเป็นก้านดอกบัว ประติมากรรมเทพธิดาถือดอกบัว แล้วพ่นน้ำพุเข้าไป เทพธิดาที่ยืนอยู่บนน้ำพุชูดอกบัวซึ่งมีดวงแก้วสว่าง เพราะเจ้าของวิมานท่านนี้ชอบทำบุญด้วยดอกบัว นอกเหนือจากบุญใหญ่อย่างอื่น 

เทวรถกำลังพาเราเข้าซุ้มประตู เป็นซุ้มติด ๆ กันหลาย ๆ ซุ้ม ผ่านเข้าไปที่สะพานแก้วผลึก มีซุ้มผ่านลงเรือ ถ้าไปทางรถจะไปทางสะพานแก้วผลึก ไปที่ ทาวเวอร์ (Tower) แต่เราจะลงเรือกันไป สองข้างทางมีดอกบัวเป็นชั้น ๆ มีเทพธิดาชูดวงแก้วยืนบนดอกบัว มีดวงแก้วสว่างวาบ ๆ แต่ละซุ้มจะมีเช่นนี้ทุกซุ้ม

ส่วนบนของซุ้มมีเทพธิดาถือดวงแก้วยืนบนดอกบัว และมีประติมากรรมแต่ละชั้นอยู่ตามซุ้ม บนดอกบัวมีผ้าทองคำ และมีลวดลายประดับอีกมากมาย สวยงาม วิจิตร เพราะเจ้าของวิมานเป็นคนจิตใจงาม ประณีต ชอบทำบุญอย่างประณีต 

Tower จะอยู่ไกล ๆ กลางสระโน้น ข้างบน Tower มีดวงแก้วโชว์บนดอกบัวอีกมากมาย

บริเวณด้านใน Tower เป็นที่ว่าง ๆ สำหรับชมวิวรอบ ๆ สระ ถ้าเราเทียบสัดส่วน จะเห็นว่า สระนี้ใหญ่มากเหมือนอ่างเก็บน้ำ หรือทะเลสาบอีกแห่งหนึ่ง ถ้าเรือเข้าไปถึงก็จะไปจอดข้างใน

ทัศนียภาพส่วนกลางน้ำ ถ้าเรามองจากด้านบน Tower จะเห็นเกาะพฤกษชาติ หาดรัตน-มณี มีเพชรพลอย เต็มไปหมดเลย เกาะใหญ่ เกาะเล็ก Tower  และกอบัวที่มีเทพบุตรเทพธิดา วงดนตรี นักดนตรี และ Dancer อยู่ข้างใน มีถนนทองคำ และประติมากรรม ทางเข้าเป็นสะพานแก้วผลึกใส ๆ มองทะลุไปถึงข้างล่างเห็นน้ำได้ เพราะฉะนั้นใต้น้ำจะไม่มีเงาของสะพานแก้วผลึก แต่ไม่ลื่นเหมือนกระจก เดินไปแล้วจะนุ่ม ๆ เนียน ๆ เท้าเหมือนเดินบนพรม แต่เป็นพรมแก้วผลึก

หาดทรายเป็นหาดทรายเพชรพลอย แต่ไม่บาดเท้า เวลาเดินจะหยุ่น แต่พอยกเท้าก็ฟูขึ้น ถ้าเป็นหาดทรายเมืองมนุษย์ ก็จะยวบยุบ มันต่างกัน ซุ้มสวยทีเดียว เป็นซุ้มทองคำ ข้างบนมีดอกบัวเป็นชั้น ๆ ๗ ชั้น บนยอดสุดก็เป็นเทพธิดาชูดอกบัวบาน มีดวงแก้วอยู่ข้างบน มีประติมากรรมรอบ ๆ ของแต่ละชั้น สลับกัน ส่วนล่างเป็นถนนแก้วผลึก ทางเข้าเป็นผ้าทองคำอยู่บนซุ้มประตู มีดอกบัวบานอยู่กลางซุ้ม แล้วมีดวงแก้วข้างบน ข้างล่างเป็นประติมากรรมเทพบุตรเทพธิดาชูดอกบัวบาน 

เจ้าของวิมานเข้าไปในกลาง Tower แล้ว อยากจะไปเที่ยวบนเกาะ จาก Tower ไปที่เกาะพฤกษชาติ หาดรัตนมณี ซึ่งมีไม้ผล ไม้ดอก แล้วก็หาดเพชรหาดพลอย แต่หลากหลาย ไม่เหมือนกันเลยในแต่ละเกาะ เทพนารีเจ้าของวิมานรำพึงว่า อยากจะไปเที่ยวเกาะ บริวารก็รู้ใจ เหาะไปเอาใบบัวมาต่อซ้อน ๆ กันเป็นถนนใบบัวไปจนถึงเกาะ ที่ Tower นี้มีกอบัว ซึ่งมีนักดนตรีอยู่บนดอกบัวบาน และมีน้ำพุที่ขึ้นมาเอง Dancer  จะไปอยู่บนน้ำพุ น้ำพุนี้จะเป็นน้ำพุดนตรี 

เทพนารีที่เป็นเจ้าของวิมาน ท่านขึ้นวอทองมาพร้อมกับกองทัพ เดินกันบนใบบัว มีกองทัพที่นำหน้า ซึ่งมีตั้งแต่กองถือธง ถือผลไม้ ถือภาชนะสำหรับไปเก็บผลไม้ที่อยู่บนเกาะโน้น ถืออะไร ๆ อีกมากมาย แล้วกองทัพทั้งหน้าหลังก็แบกไป ข้างหน้าอัญเชิญเครื่องยศ

ขบวนธงนำหน้ามีธงหลากสี ทั้งธงผลไม้ ธงรูปปลา ธงดอกบัว ธงนี้จะเป็นเพชรแพรวพราว เวลาลมพัดจะดังเป็นเสียงดนตรีกรุ๊งกริ๊ง ธงผลไม้ มีธงส้มเช้ง ธงแอปเปิ้ล ธงองุ่น ธงชมพู่ ธงรูปปลา ที่เป็นดังนี้เพราะเจ้าของวิมานชอบปล่อยปลา เช่นปลาที่ปล่อยก็มักจะเป็นปลาดุก ดังนั้น ธงจะเป็นรูปปลาดุก ฯลฯ ธงทุกผืนจะมีรัตนชาติ ธงหลากหลายสวยไม่ซ้ำกันเลย  

วอทองมีลักษณะคล้าย ๆ มุ้ง แพรวพราว และมีฉัตรเป็นรูปดอกบัว ซ้อน ๆ อยู่เหนือศีรษะ บนฉัตรมีดวงแก้วสว่างไสว 

บริวารจะแบกคานทอง แบกกันไป เทพธิดาจะขึ้นไปยืนอยู่บนน้ำพุ แล้วเต้นรำตามเสียงดนตรี นักดนตรีจะอยู่กลางดอกบัวบาน มีเป็นจำนวนมากเป็นหมื่น ๆ และเครื่องดนตรีก็มีมาก มีเทพอัปสรอยู่บนน้ำพุ 

ระหว่างฟังดนตรี ฝนดอกบัวก็ตกลงมา เพราะเจ้าของวิมาน ท่านชอบบูชาพระเจดีย์ด้วยดอกบัว ฝนดอกบัวจึงตกลงมาตามเสียงดนตรี พอเกือบจะถึงพื้นก็สลายกลายเป็นกลิ่นหอม สวยมาก

เทพนารีเจ้าของวิมาน จะอยู่ในท่าสบาย ดอกบัวเพชร เพชรพลอย รัตนชาติ ตกลงมา เทพนารีสวมพวงมาลัยเพชรพลอยด้วย สวยงามมาก นั่งอยู่ในท่าสบาย เที่ยวเล่นเพลิน ๆ ไม่เป็นทางการ เที่ยวเล่น ๆ สบาย ๆ

เทพบุตรบริวาร เขาอัญเชิญวอทองอย่างมีความสุข บริวารไม่ได้รู้สึกหนักเลย แล้วก็เดินอยู่บนใบบัว ซึ่งลอยอยู่บนผิวน้ำ มีฝนดอกบัวตกลงมา ดนตรีก็บรรเลงกันไป อยากรู้จังนักดนตรีเขาเล่นเพลงอะไร เขาจะสรรเสริญอย่างไร แต่อย่าลืมนะ เขาเป็น Super Symphony Orchestra ระหว่างที่เขาขับร้อง น้ำพุดนตรีก็บรรเลง 

เจ้าของวิมานนั่งบนวอทองบนถนนใบบัว ก็เหลียวมองแลไปจนทั่ว เห็นบุญของตัวแล้วแสนชื่นใจ นึกไม่ถึง แลตะลึง เมื่อมองออกไป ผลบุญเป็นอจินไตย พอเพลงน้ำพุดนตรีขึ้น Dancer ก็เต้นระบำกันไป เหาะลอยกันไปบ้าง ยืนอยู่บนน้ำพุบ้าง แล้วก็มีฝนดอกบัวลอยมา พอจะถึงพื้นก็แวบกลายเป็นกลิ่นหอม

ท็อปวิวของเกาะที่เรากำลังจะไป มีไม้ผลยืนต้น มีไม้ผลพวกสับปะรด องุ่น ฯลฯ มีไม้ดอกแซม ข้างใน Tower มีน้ำ มีถนนทองคำ แล้วมีคลองเชื่อมกันกับสระ มีซุ้ม มีอะไรต่าง ๆ จะไปทางรถก็ได้ ถ้าไปทางรถก็ไปตามถนนทองคำ ถ้าจะมาเรือก็เข้าไปทางเรือ 

มาถึงหาดทรายเพชรพลอย  เจ้าของวิมานลงจากวอทองมาขึ้นรถที่จะไปที่ Tower 

จากนั้น บริวารก็จะไปเก็บผลไม้ มีภาชนะเล็ก ๆ ใส่ เราคงจำได้ว่า ผลไม้สุกจะสว่างที่สุดแล้วก็มีกลิ่นหอม ถ้าเป็นภาชนะเล็ก ๆ เขาจะเข้าแถวเก็บกันไปเลย ถ้าเป็นภาชนะใหญ่ก็เหาะลอยกันไปเก็บมาเลย พอเก็บเสร็จก็เอาไปใส่บนเรือ ซึ่งจะมีขบวนเรือทางชลมารค มีเรือของเทพนารีเจ้าของวิมานกับเรือบริวาร  

ตอนนี้ลงจากเทวรถแล้วมาขึ้นเรือ ตรงกลางเป็นของเจ้าของวิมาน แล้วก็มีขบวนเรือ ออกไปเก็บผลไม้มา ใส่เรือแล้ว กำลังจะไปเที่ยวเกาะ ระหว่างไป ดนตรีก็จะขึ้น Super Symphony Orchestra ขึ้นไปเรื่อย ๆ ร้องไปเรื่อย ๆ เรือเจ้าของวิมานเป็นเรือหงส์ ส่วนเรือของบริวารเป็นเรือปลาดุก

นี่คือขบวนชลมารคของผู้มีบุญ ซึ่งเป็นขบวนเล็ก ๆ เพราะไม่ใช่งานพิธีการ เพียงแค่ไปชมเกาะ ในสระส่วนตัวของวิมานตัวเอง 
เรือหงส์ทิพยนาวา พาแก้วเก้าเทพนารี
มาดูเรือบริวารที่ใส่ผลไม้  นี่สิเรือมัจฉา
ในท่าแหวกว่ายมองดูคล้าย  ปลาที่เคยปล่อย
เทพธิดานั่งเรียบร้อย  งามหยดย้อยคล้ายคนชม
อย่าไปเรียกว่า เรือปลาดุก ให้เรียก เรือปลาเคยปล่อย กำลังโต้คลื่นอย่างสนุกสนาน  

อุทยานบัว จะอยู่รอบ Tower ใหญ่ มีทั้งหมด ๗ กลุ่ม และในอุทยานนี้มีบัวดารดาษ คือ มีมากมาย มีประติมากรรมตรงทางเข้าทุกทาง 

ตรงกลางมีบัวพิเศษอยู่ชนิดหนึ่ง เขาเรียกว่า บัวกัลปพฤกษ์ มีที่อยู่ของเทพธิดา เทพอัปสร เขาอยู่ในดอกบัวนี้มี ๗ กอ กอละ ๗ ดอก ดอกละ ๗ กลีบ กลีบละ ๗ นาง แต่ละนางมีบริวาร ๑,๐๐๐  หมายความว่า ๑ ดอกมีบริวาร ๗,๐๐๗ นาง  รวมบริวารที่อุทยานดอกบัวก็มี ๒ ล้านกว่า

ซุ้มทางเข้านี้ จมอยู่ในน้ำเหมือนประตูโทริที่อยู่ในประเทศญี่ปุ่น มีประติมากรรม แล้วก็มีบัวกัลปพฤกษ์ บัวดารดาษ ล้วนแต่มีกลิ่นหอมจรุงใจ เทพธิดาบริวารก็จะเหาะเก็บเอาดอกบัวไปใส่พานให้เจ้านาย เทพบุตรบริวารก็เหาะขึ้นไปเอาพานไปใส่ดอกบัว มีบัวกัลปพฤกษ์ 

ภายในดอกบัวกัลปพฤกษ์มีอะไรหนอที่บริวารกำลังจะเอาไปให้เจ้านาย ถ้าไม่มีอะไรก็แบกไปหนักทำไม มันต้องมีอะไรอยู่ในนั้น บัวกัลปพฤกษ์ นี่สำคัญนะ 

เทพธิดาเมื่อเด็ดดอกบัวกัลปพฤกษ์แล้ว พอเด็ดออก ดอกใหม่ก็งอกขึ้นมาทันที เพราะฉะนั้นไม่มีวันหมด จนกว่าจะหมดบุญ ตามกำลังบุญของเจ้าของวิมาน เด็ดดอกบัวออกจากต้นมา ก้านเขียว ๆ เทพบุตรอัญเชิญพานมาใส่ เทพธิดาก็เหาะไปเอาดอกบัวใหญ่ทีเดียว

เอาดอกบัวกัลปพฤกษ์มาไว้  ในนี้มีดอกบัวหลากหลาย  ผ่านซุ้มประตูทางเข้า เป็นห้องโถง มีเวทีกลางห้องโถง เจ้าของวิมานนั่งอยู่  มีหัวหน้าบริวาร และบริวารนั่งคอยรับใช้  มีม่าน มีดอกบัวกัลปพฤกษ์เพชร มีฉัตรดอกบัวเป็นชั้น ๆ

ฝนดอกบัวตกอยู่เหนือศีรษะของเจ้าของวิมานหน่อยหนึ่ง แล้วก็แวบสลายเป็นกลิ่น ในดอกบัวมีอะไร น่าตื่นเต้น  เพราะผลแห่งบุญอันอลังการ  พอเข้ามาแล้ว  เทพธิดาจะเปิดดอกบัวกัลปพฤกษ์เพชรนั้น ดอกบัวก็จะบาน แล้วเทพบุตรบริวารทั้ง ๔ ก็อัญเชิญชุดเดินบน Angel walk  ชุดนั้นก็ลอยมาให้เจ้าของวิมานเลือก  Angel walk นี่เป็นทองคำประดับเพชร อัญเชิญมาทีละชุด ๆ เจ้าของวิมานนั่งอยู่กลางห้องโถงใหญ่  “เอาชุดนี้จ้า”  บริวารก็จะอัญเชิญมาเลย

สิ่งที่น่าสังเกต คือ รัดเกล้า กรอบหน้า รองเท้า ชุดที่จะสวมก็ลอยมา เอาชุดนี้ก็อัญเชิญขึ้นบันไดทองไปเลย ถามว่า เขาจะเปลี่ยนชุดกันอย่างไร ห้องไหน อธิบายว่า ดอกบัวเพชร จะค่อย ๆ หุบ ให้เป็นห้อง ไม่ประเจิดประเจ้อ ชาวสวรรค์เขาสุขุมาลชาติ จะเปลี่ยนชุดในห้องหับ ดอกบัวก็ค่อย ๆ หุบ เป็นห้อง แต่หุบไปแล้วอย่างนี้เราก็มองไม่เห็น ไปแอบดูกันดีกว่า เราขออนุญาตเจ้าของวิมานเข้าไปชม 

ภายในห้องดอกบัว มีการเปลี่ยนชุดหลายวิธี นี่เป็นวิธีหนึ่ง บริวารจะช่วยจัดโน่นจัดนี่ จัดอะไรต่ออะไรต่าง ๆ ให้ดูเรียบร้อย เมื่อแต่งเสร็จเรียบร้อยแล้ว ชุดเดิมก็เอาคืนไป เจ้าของวิมานออกมาแล้วอยู่ในชุดใหม่ มาเสวยผลไม้ อาหารต่าง ๆ และดูการละเล่น

มองลงไปจากยอดของ Tower  มีระบำดอกบัว นักดนตรีจะอยู่บนดอกบัวบาน

มีเรือบริวารใส่ผลไม้มา เจ้าของวิมานจะเลือกเสวยอะไร เขาก็อัญเชิญขึ้นไปเลย 

พวกระบำ dancer จะมีหลากชุด เราเลือกระบำชุดบัวตูมบัวบาน มีทั้งดอกบัวตูมและดอกบัวบาน โดยเทพอัปสรประมาณหลักล้าน มี Concert ที่ไหน ที่มีนักแสดงถึงหลักล้าน แต่ที่นี่มีให้ดู  

ระบำบัวบาน และระบำบัวตูม ซึ่งล้วนไปด้วยเทพธิดาต่อตัวกันเหาะลอยกันไปทำเป็นรูปบัวบาน และบัวตูม ดอกหนึ่งเป็นแสนนาง เรือผลไม้ก็วนไป เจ้าของวิมานก็ชมไป ฝนดอกบัวทิพย์ก็ตกลงมา พอตกมาใกล้ถึงพื้นก็แวบสลายเป็นกลิ่นหอม นักดนตรีจำนวนมหาศาลที่อยู่ในดอกบัวบาน จะมีเพลงหลาย ๆ เพลงให้เลือกฟังเพลิน ๆ สบาย ๆ เรือผลไม้คล้ายปลาที่เคยปล่อยก็มีผลไม้ที่ไปเก็บมาจากสวนมาบริการ เจ้านายเพียงแต่ชี้ ๆ ก็ลอยขึ้นไปเลย เอาไปเสริฟเจ้าของวิมาน 

นี่คือส่วนน้อยของผลบุญที่เกิดขึ้นจากการบูชาพระด้วยดอกบัว ยังได้ผลบุญอย่างนี้ อุทยานบัว สวนสระต่าง ๆ นี้มีทุกวิมาน แต่แตกต่างกันตามกำลังบุญของเจ้าของวิมาน 

---------------------------

สวรรค์  สวรรค์  สวรรค์

บทประพันธ์ : ตะวันธรรม
ทำนอง / เรียบเรียง : วิเนตร วัทฒนะพงศ์
ขับร้อง : ปัญจสิขะคอรัส

สวรรค์...สวรรค์...สวรรค์...
ดินแดนเหนือความฝัน
ถิ่นใดไม่แม้นดินแดนสวรรค์
เทพไท้เทวัญช่างดูสดใส
รูปร่างโสภาหน้าตาอ่อนวัย
ยิ้มแย้มแจ่มใส
หัวใจมีแต่เบิกบาน
วิมานทองแก้ว เพริดแพร้วพรรณราย
หลายชั้นเฉิดฉาย ใหญ่โตโอฬาร
ทิพยสมบัติมากมายมหาศาล
บริวารหลายล้าน ใจจ่อรอคอยบำเรอ
มีสวนมีสระมีถนนแก้วทอง
ราชรถเรืองรอง งดงามเลิศเลอ
สุทธิโภชน์เอมโอช หลากรสปรนเปรอ
หากใครได้เจอ ทุกคนต้องเพ้อรำพัน
ท้องฟ้าสีทองผ่องอำไพ ช่างงามพิไลในแดนสวรรค์
เสียงทิพย์ บรรเลง
บทเพลง เฉิดฉัน
โอ้...อัศจรรย์
ผลบุญเป็นอจินไตย
ถ้าใครใจใสก็ไปสวรรค์...
...ถ้าใครใจใสก็ไปสวรรค์

---------------------------

ทัณฑ์ทรมานแห่งนรก

นิยาม ทัณฑ์ทรมานแห่งนรก

นรก.......เป็นที่เสวยผลแห่งบาปที่ได้กระทำกรรมชั่วไว้
นรก.......เป็นสิ่งสากล ไม่ได้เป็นที่เฉพาะของชาติใดชาติหนึ่ง หรือศาสนาใดศาสนาหนึ่ง
แต่เป็นของกลาง ๆ ของทุกชาติ ทุกภาษา และทุกศาสนา
นรก.......เป็นอีกโลกหนึ่งสำหรับรองรับผู้ไปสู่ปรโลกด้วยใจที่เศร้าหมอง เพราะบาปกรรมที่ทำไว้
นรก.......แออัดไปด้วยอดีตมนุษย์ผู้กระทำกรรมชั่ว ไม่ละเว้นแม้อดีตผู้ยิ่งใหญ่ ไม่ว่าจะเป็น
พระราชาหรือมหาเศรษฐี
นรก.......ดินแดนแห่งความมืด บรรยากาศเต็มไปด้วยความร้อนแรงของไฟนรก และเครื่อง
ทัณฑ์ทรมานที่ร้อน ทึม มืด มีแต่เสียงร้องโหยหวนของสัตว์นรกที่ได้รับความเจ็บปวด
และทุกข์ทรมานอยู่ตลอดเวลา
นรก.......เป็นดินแดนอันน่าสะพรึงกลัว...ที่ไม่มีเวลาว่างเว้นจากการถูกทัณฑ์ทรมานเลย
นรก.......นายนิยบาลบังเกิดขึ้นจากวิบากกรรมของสัตว์นรก พร้อมเครื่องทัณฑ์ทรมาน
ที่หลากหลายจนจินตนาการไปไม่ถึง ทั้งสัตว์นรกและนายนิรยบาล มีกายโตใหญ่
เป็นภูเขาเลากา ขนาดลูกเล็กบ้าง ปานกลางบ้าง ใหญ่บ้าง แล้วแต่แรงกรรม
นรก.......มีไฟอันร้อนแรง สามารถทำลายนัยน์ตาของผู้ยืนดูอยู่ ที่ห่างออกไป ๑๐๐ โยชน์
ก้อนหินน้อย ๆ ทิ้งลงไปในไฟปกติ ไฟเผาลนอยู่ตลอดวันไม่ย่อยยับ แต่ว่าหินก้อนโต
เท่าปราสาททิ้งลงไปในไฟนรกก็ย่อยยับไปในทันที แม้ดวงอาทิตย์ใส่ลงไปในไฟนรก
ก็แวบละลายหายไปในทันที

นรกมีจริง ไปถึงได้เมื่อเข้าถึงพระธรรมกาย คือ เข้าถึงพระรัตนตรัยภายในซึ่งมีอยู่
ในศูนย์กลางกายของมนุษย์ทุกคน

---------------------------

เปรต...ผู้ทนทุกย์ทรมาน.......

เปรต คือ อดีตมนุษย์หรือเทวดาที่เคยทำกรรมหนัก เมื่อชดใช้กรรมส่วนใหญ่ในมหานรก อุสสทนรก และยมโลกแล้ว ก็มาเป็นเปรต เปรตที่มีปรากฏไว้ในพระไตรปิฎกมีหลายจำพวก หลายตระกูล มีขนาดไม่เท่ากันเล็กบ้าง กลางบ้าง ใหญ่บ้าง บางตัวก็มีขนาดใหญ่มาก ๆ เราจะเห็นคุณค่าของสวรรค์ คุณค่าของการทำความดี ก็ต้องดูภาพเปรต

เปรตชิ้นเนื้อ เปรตชิ้นเนื้อมีหลากหลาย รูปร่างเป็นชิ้นเนื้อ ถูกอีกาปากเหล็กรุมจิกกิน ทรมานร้องโอดโอย มีบุพกรรม คือ ตอนเป็นมนุษย์ ทำปาณาติบาต ฆ่าหมูขาย ฆ่าวัวขาย ฯลฯ 

เปรตโดนจักรผ่าหัว คือ อดีตมนุษย์พวกเลอะๆ เทอะๆ ชอบพูดเรื่อยเปื่อยว่า คนนั้นตายไปอยู่ตรงนั้นตรงนี้ แต่จริงๆ ตัวก็ไม่ได้เห็นจริง คือ พูดเพื่อหวังลาภสักการะ ตายไปแล้วก็ไปเป็นเปรตโดนจักรผ่าหัวอยู่ตลอดเวลา ที่ตัวมีหนอนฟันเหล็กชอนไชกัดกินเต็มไปหมด หน้าตาก็บูดเบี้ยวเจ็บปวดทุกข์ทรมานยาวนานเป็นกัป

เปรตหัวอยู่ที่กระเบนเหน็บ กำลังแลบลิ้นคว้าอาจมที่ออกมาทางทวารหนักตลอดเวลา แล้วกินเข้าไปได้ตลอดเวลา ตามตัวมีหนอนชอนไช ได้รับความเจ็บปวดทรมานเป็นล้าน ๆ ปีมนุษย์ มีบุพกรรม คือ เป็นคนที่ชอบกินสินบน ถ้าอยู่วัดก็วัดครึ่งหนึ่งกรรมการครึ่งหนึ่ง

เปรตขนหอกขนดาบ เปรตชนิดนี้ลิ้นจะยาวแล้วตวัดมีดสับเฉาะตัวเองทั่วตัว ตามรูขุมขนจะมีมีดโผล่ขึ้นมา อันนี้โผล่อันนั้นหุบ เข้าๆ ออกๆ ทิ่มแทงเนื้อตัวตลอดเวลา ได้รับความทุกข์ทรมานมาก บุพกรรมที่ทำให้เป็นเช่นนี้เพราะ ใช้วาจากล่าวจ้วงจาบผู้มีศีลมีธรรม ด่าว่าเองบ้าง ชวนคนอื่นให้ด่าบ้างหรือขีดเขียนด่าบ้าง

สัฏฐิกูฎเปรต (เปรตฝนฆ้อน) เป็นเปรตที่โดนฝนฆ้อนทั้งหนักและร้อน ๖ หมี่นอัน หล่นลงมาจากฟากฟ้ามาทุบหัวจนเละ แล้วก็มีหัวงอกขึ้นมาใหม่ฝนฆ้อนก็หล่นลงมาอีกยาวนาน บุพกรรมที่ทำให้เป็นเช่นนี้เพราะ ไปลองวิชาดีดกรวดถูกพระปัจเจกพุทธเจ้าขณะบิณฑบาต จนกระทั่งท่านนิพพาน

เปรตแบกแผ่นดิน เปรตชนิดนี้แบกแผ่นดิน ที่ลุกเป็นไฟร้อนระอุ มีบุพกรรมคือ โกงที่ดินของสงฆ์ โดยตนมีที่ดินติดกับวัด ได้ไถที่ดินกินที่ของวัดเอาไป ทำนาทำสวนของตัวเอง 

เปรตหมู มีลักษณะตัวเป็นคน แขนขาเป็นหมู หัวเป็นหมู ตัวเป็นเปรต หางออกทางปาก ไฟลุกท่วมตัว อาเจียนออกมาเป็นอาจม มีหมู่หนอนชอนไชได้รับความทุกข์ทรมานมาก บุพกรรมที่ทำให้เป็นเช่นนี้เพราะ ฆ่าหมูขายเป็นอาชีพ

เปรตอ้วกแล้วอ้ำ เป็นเปรตที่มีตัวสูงใหญ่ผอมดำพุงป่อง อาเจียนออกมาเป็นอาจมและหนอน กอบแล้วกินเข้าไปใหม่ บุพกรรมที่ทำให้เป็นเช่นนี้เพราะทำผิดศีลข้อ ๒ ข้อ ข้อ ๔ และข้อ ๕ แต่ได้บุญที่ตนเคยบวชเป็นพระภิกษุตอนอายุมากแล้ว และบุญที่เคยสร้างพระพุทธรูปองค์หนึ่งไว้ในพระพุทธศาสนาจึงทำให้ไม่ต้องไปอยู่ในมหานรก

เปรตกินน้ำเลือดน้ำหนอง กำลังกินคูถและเลียกินน้ำเลือดน้ำหนองของเปรตที่อยู่ข้างหน้า เข้าคิวกันเป็นทิวแถว บุพกรรมเพราะ ในอดีตเคยเป็นคนเคยรวย แต่มีความตระหนี่มาก

เปรตลากของลับ บุพกรรมคือ พูดคำหยาบให้ของลับแก่ผู้มีศีล
เปรตมือโตเท้าโต จะมีหูอยู่ใต้คาง มือใหญ่ เท้าใหญ่ บุพกรรมที่ทำให้เป็นเช่นนี้เพราะ ตบตีและเถียงพ่อแม่ผู้ให้กำเนิด เหตุเพราะติดยาเสพติด สุรา และการพนัน มาขอเงิน พ่อกับแม่ไม่ให้ จึงตบตีแบบไม่มีเหตุผล แต่การให้เหตุผล ไม่เรียกว่าเถียง ก็ต้องดูจังหวะเวลาและอารมณ์ของบุพการี คุณพ่อ คุณแม่ ปู่ ย่า ตา ยาย ผู้มีอายุ ผู้มีศีลมีธรรมด้วยว่า ท่านมีเวลาและอารมณ์ไหม แล้วสิ่งที่เราพูดนั้นเป็นเหตุเป็นผล หรือว่าเรามีเหตุผลแบบเอาสีข้างเข้าถู

เปรตหัวโตตัวเล็ก มีไฟลุกท่วมตัว หัวหนักติดอยู่กับพื้น มีบุพกรรมคือ ชอบหลอกลวงผู้อื่นว่าตัวเองเป็นคนที่มียศใหญ่ หน้าใหญ่ มีฐานะดี ทำให้เขาเสียหาย เสียทรัพย์ เสียคน เสียอนาคต เสียทุกสิ่งทุกอย่าง

เปรตตัวโตหัวเล็ก มีลักษณะตัวใหญ่แต่หัวเล็กนิดเดียว เนื้อตัวมีหนอนชอนไชเฟอะฟะ บุพกรรมที่ทำให้เป็นเช่นนี้เพราะ วจีกรรม เป็นผู้มีอัธยาศัยชอบพูดให้คนเสียหน้าต่อหน้าธารกำนัล ยิ่งเขาเสียหน้าเท่าไรก็ยิ่งหัวเราะเอิ๊กอ๊าก สนุกปากแต่ลำบากคนอื่น

เปรตสาวไส้ให้กาปากเหล็กกิน มีบุพกรรม คือ ตอนเป็นมนุษย์ มีอาชีพเป็นนักสืบสายลับ แต่ชอบนำความลับไปบอกคนอื่นเพื่อแลกกับเงินทอง ทรัพย์สิน และตำแหน่งหน้าที่

เปรตคอบิดแขนบิดเบี้ยว เป็นเปรตที่มีลักษณะคอบิด แขนบิด มือบิด ตัวบิด ขาบิด มีบุพกรรมคือ ชอบบิดเบือนความจริง เพื่อให้ตนได้ทรัพย์มา

เปรตมือใหญ่ คือ เปรตที่มีตัวเล็ก แต่มือใหญ่ถูกไฟไหม้ตามตัว บุพกรรมที่ทำให้เป็นเช่นนี้เพราะตอนเป็นมนุษย์มีนิสัยชอบลักขโมยสิ่งของของคนอื่นขโมยตั้งแต่ของเล็กน้อย ของปานกลาง จนกระทั่งของใหญ่ ปกติมือของมนุษย์เขามีเอาไว้ทำความดี เช่น จับทัพพีตักบาตร ใส่บาตร หรือพนมมือไหว้บุคคลที่ควรบูชา แต่กลับเอามือไปขโมยสิ่งของที่เจ้าของไม่ให้

เปรตไม่มีหนังกำพร้า ตัวไม่มีหนังกำพร้า จะเห็นเนื้อแดง ๆ มีไฟลุกท่วมตัว น้ำเหลืองน้ำหนองไหล มีบุพกรรมคือ ตอนเป็นมนุษย์ชอบปอกลอกคน เขาจะมีเทคนิค มีวิธีการที่จะได้ได้สินของคนอื่นโดยมิชอบ

เปรตหนูเฝ้าสมบัติ มีบุพกรรมคือ เป็นคนที่มีทรัพย์มาก แต่ตระหนี่หวงแหนทรัพย์ไม่ให้ทรัพย์ใครเลย กลัวคนอื่นเขาจะรู้ว่า ตนมีทรัพย์มาก ก็ปิดๆ บังๆ เมื่อใกล้ตาย จิตมีความกังวล ผูกพันอยู่กับทรัพย์ของตน จึงไปเกิดเป็นเปรตหนูเฝ้าทรัพย์เฝ้าสมบัติ ใครมาเข้าใกล้ทรัพย์ของตนก็จะโกรธ

เปรตลิง มีบุพกรรมคือ ชอบล้อเลียนผู้เฒ่าผู้แก่ ปู่ ย่า ตา ยาย ผู้สูงอายุ ผู้มีศีลมีธรรม จึงไปเกิดเป็นเปรตลิง

เปรตโครงกระดูก มีลักษณะ คือ ไม่มีเนื้อเลย มีแต่โครงกระดูก ร้องโอดโอยตลอดเวลา บุพกรรมที่ทำให้เป็นเช่นนี้เพราะ ตอนเป็นมนุษย์ ทำปาณาติบาต ฆ่าวัว ฆ่าควาย เฉือนเนื้อไปจนกระทั่งเหลือแต่กระดูก

เปรตผมงาม ตัวเป็นเปรต แต่มีผมงาม บุพกรรมที่ทำให้เป็นเช่นนี้เพราะ อดีตเป็นเศรษฐีมีฐานะดี แต่มีความตระหนี่หวงแหนทรัพย์ มีลูกสุดที่รักอยู่คนหนึ่ง วันหนึ่งลูกจะไปทำบุญ เศรษฐีไม่ได้ศรัทธาพระ แต่ด้วยความรักลูก จึงเอาพัดขนนกยูงให้ลูก ก็แล้วแต่ว่าลูกจะเอาไปทำอะไร ลูกเอาพัดนั้นไปถวายพระ เศรษฐีทราบ แต่ก็เกิดความตระหนี่หวงแหนเป็นเจ้าเรือนอยู่ในใจตลอดเวลา ตายแล้วจึงไปเกิดเป็นเปรต และเพราะบุญที่ลูกเอาพัดขนนกยูงไปถวายพระจึงมีผมงาม

เปรตปากไปอยู่ที่ก้น ที่หน้าไม่มีปาก แต่ปากไปอยู่ที่ก้น กำลังอาเจียนเป็นอาจม มีหนอนออกมา บุพกรรมที่ทำให้เป็นเช่นนี้เพราะ ชอบนินทาว่าร้ายลับหลัง ทำให้ผู้อื่นเสียหาย

เปรตตาแหก มีดวงตาถลนออกมา มีหนอนออกมายั้วเยี้ยะ บุพกรรมที่ทำให้เป็นเช่นนี้เพราะ ตอนเป็นมนุษย์ใช้ดวงตาเป็นทางมาแห่งบาปอกุศลกรรม คือ ตนมีหน้าที่ตักอาหารในโรงทานเลี้ยงอาหารแก่ คนยาก คนจน คนเดินทางไกล เจ้าของทรัพย์บอกให้ยิ้มแย้มแจ่มใสประทับใจตลอดกาล แต่ผู้ที่ทำหน้าที่กลับทำตรงกันข้าม เพราะ เกิดความเสียดายบ้าง เมื่อยบ้าง รำคาญบ้าง จึงได้ถลึงตาใส่ผู้ที่มาขออาหารจนทำให้เขาเกรงใจบ้าง กลัวบ้าง ไม่กล้ามาขออาหารอีกเลย

เปรตไม่มีแขนมีไฟลุกท่วมตัว มีบุพกรรมคือ ขโมยสิ่งของ ฉ้อฉลโกงทรัพย์ของผู้อื่น

เปรตอีกา มีไฟลุกท่วมตัว ได้รับความทุกข์ทรมานมาก มีบุพกรรมคือ แต่เดิมก็เป็นอีกา เขาจัดเตรียมอาหารไว้เลี้ยงพระ เอาอาหารตั้งวางไว้ ก็มาจิกกินอาหารที่เขาจะเอาไปเลี้ยงพระ ตายแล้วจึงมาเป็นเปรตอีกา ดังนั้น ไม่ใช่เฉพาะคนเท่านั้นที่ไปเป็นเปรต แม้อีกามันเป็นสัตว์ไม่รู้เรื่อง แต่ทำไปเพราะความหิว ก็ยังไปเป็นเปรต เรื่องกฎแห่งกรรมนี้ สรรพสัตว์ทั้งหลายไม่ว่าจะเป็นมนุษย์ หรือสัตว์ดิรัจฉาน ล้วนตกอยู่ในกฎแห่งกรรมทั้งสิ้น จะบอกว่า ไม่รู้ไม่ได้ เหมือนกองเพลิงใหญ่ ใครจับไฟก็ร้อนทั้งนั้น

เปรตเล็บเป็นหอกเป็นดาบ ตะกุยเนื้อตัวเองกิน มีบุพกรรมคือ ทำปาณาติบาต เลี้ยงชีวิตตัวด้วยชีวิตของผู้อื่น

เปรตปากแหวะ เป็นเปรตไม่มีปาก มือขวาถือมีดดาบ มือซ้ายถือคนโทน้ำชนิดหนึ่ง มีหนอนเกิดขึ้นในตัวและพยายามจะดันออกมา แต่มันไม่มีปากให้ออกจึงต้องเอามีดผ่าปาก แล้วมือซ้ายที่ถือคนโท ก็เทน้ำด่างไปที่แผล น้ำด่างเจอปากที่มีแผล ก็ทำให้มีอาการทั้งแสบทั้งร้อน ได้รับความทุกข์ทรมานมาก บุพกรรมที่ทำให้เป็นเช่นนี้เพราะ ตอนเป็นมนุษย์ ชอบพูดล้อเลียน พูดส่อเสียด พูดตัดทอนกำลังใจคนทำความดี เช่น เขาจะไปไหว้พระเจดีย์ ก็บอกว่า อย่าไปเลย พูดให้เขาไขว้เขว

เปรตขนหอก มีหอกทั้งแหลมและคม ทิ่มแทงออกมาจากตัวตามขุมขน ไฟก็ลุกท่วมตัว ทุกข์ทรมานมาก บุพกรรมคือ ตอนมีชีวิตอยู่เป็นนายพราน ล่าสัตว์ด้วยหอก

เปรตคลุกฝุ่น เป็นเปรตเพศหญิง ตัวผอมเลอะเทอะไปหมด ตัวเป็นโรคผิวหนังมีเม็ดขึ้นด้วย คันมาก ทรมานมาก รู้สึกว่า อยากจะคลุกฝุ่น แต่พอคลุกฝุ่นแล้ว ก็ทั้งแสบ ทั้งคัน ทั้งปวด มีบุพกรรมคือ ตอนเป็นมนุษย์ เป็นภรรยาหลวงไม่มีลูก และเป็นมิจฉาทิฏฐิไม่ชอบให้สามีไปทำบุญ สามีจึงไปหาภรรยาอีกคนหนึ่งซึ่งเป็นคนดี มีสัมมาทิฏฐิ สนับสนุนให้สามีทำบุญ แล้วมีบุตรด้วยกัน ภรรยาหลวงจึงหงุดหงิด แกล้งเอาฝุ่นไปโรยบนที่นอนบ้าง เสื้อผ้าบ้าง เอาเสื้อผ้าไปทิ้งในหลุมขยะบ้าง หลุมคูถบ้าง ตายแล้วจึงมาเป็นเปรตคลุกฝุ่น

เปรตหัวหมูเขี้ยวงอก เป็นเปรตผู้หญิงหัวเป็นหมู มีเขี้ยวงอก มีบุพกรรมที่เกิดจากวจีกรรม ชอบด่าว่าสามีและแม่สามี

เปรตกินลูกตัวเอง ด้วยวิบากกรรมบันดาลให้เปรตตั้งครรภ์และออกลูก พอลูกออกมาก็จับกินเช้า ๕ คน เย็น ๕ คน เลือดโทรมกาย เนื้อตัวเต็มไปด้วยน้ำเลือด น้ำหนอง บุพกรรมที่ทำให้เป็นเช่นนี้เพราะ ผิดคำสาบานตนเป็นภรรยาหลวงแต่เป็นหมัน สามีจึงหาภรรยาใหม่เพื่อต้องการลูกสืบสกุล ภรรยาใหม่ก็สามารถตั้งครรภ์ได้ ภรรยาหลวงจึงหงุดหงิด ได้หารือกับปริพาชิกาที่เป็นเดียรถีย์ปรุงยาให้ภรรยาน้อยกินแล้วแท้งลูก แม่สามีก็สงสัยว่า จะเป็นฝีมือของภรรยาหลวง จึงเรียกมาซักถาม ภรรยาหลวงโกหก ตายแล้วจึงไปเกิดเป็นเปรตกินลูกตัวเอง

เปรตหัวขาด มีตากับปากอยู่ที่ตัว ถูกอีกาปากเหล็กจิก มีบุพกรรมคือ ตอนเป็นมนุษย์เป็นเพชรฆาตฆ่าตัดหัวนักโทษ

เปรตย่าง มีลักษณะเหมือนไก่ย่าง โดนถ่านเพลิงเผาไหม้ มีบุพกรรมคือ เคยเกิดเป็นอัครมเหสีของพระราชาองค์หนึ่ง วันหนึ่งทอดพระเนตรเห็นพระราชากำลังสรงสนานพระวรกายกับนางสนม เห็นแล้วเกิดความหึงหวง จึงคอยจังหวะให้เลิกสรงสนานพระราชาเมื่อสรงสนานเสร็จจะต้องเอามือมาอังเตาไฟเพื่อให้หายหนาว พอพระราชาอังเสร็จผ่านไป นางสนมก็จะมาอังบ้าง แต่ยังไม่ทันได้อัง อัครมเหสีก็เอาเตาไฟร้อนแรงนั้น ทุ่มใส่หัวนางสนมไหม้ทั้งเนื้อทั้งตัว

เปรตกินเนื้อตัวเอง จะมีเนื้อหลุดออกมา ทีละชิ้น ๆ พอหลุดออกมาก็ก้มเก็บกิน จนเหลือแต่โครงกระดูก ได้รับความทุกข์ทรมานมาก บุพกรรมที่ทำให้เป็นเช่นนี้เพราะ ตอนเป็นมนุษย์ชอบหลอกลวงคนอื่นและพยายามพูดตัดทอนคนที่จะทำความดี อีกทั้งมีวจีกรรม คือ เมื่อพระมาบิณทบาตก็ขับไล่ให้พระไปด้วยคำที่ว่า ให้ไปกินเนื้อตัวเอง

เปรตคู่กรรม มีที่มาคือ เปรต ๒ ตัว เอาฆ้อนเหล็กตีกัน ฝ่ายชายตีฝ่ายหญิงจนฝีขึ้น ฝ่ายหญิงก็ตี ฝ่ายชายจนฝีขึ้นเหมือนกัน พอฝีขึ้นมาก็หยุดตี แล้วก็ช่วยกันบ่งฝี เอาน้ำเหลืองน้ำหนองอีกฝ่ายมากิน บุพกรรมที่เป็นเช่นนี้เพราะ ตอนเป็นมนุษย์ ทั้งคู่เป็นสามีภรรยากันมีลูกด้วยกัน เนื่องจากเป็นพราหมณ์ ไม่นับถือพระสัมมาสัมพุทธเจ้า ไม่นับถือพระรัตนตรัยเลย แต่ลูกนับถือและสั่งสมบุญจึงนิมนต์พระมารับถวายมหาทานที่บ้านพ่อกับแม่เห็นพระแล้ว ก็ด่าว่าพระและด่าลูก ด้วยถ้อยคำที่หยาบคาย

เปรตกอบแกลบ ใช้มือทั้งสองกอบเอาแกลบที่มีไฟลุกโพลง เกลี่ยลงบนศีรษะของตัวเอง เสวยทุกขเวทนาเป็นอันมาก เพราะบุพกรรม เคยเกิดเป็นพ่อค้า เลี้ยงชีพด้วยการค้าขายโกงตาชั่ง เอาดินแดงไปคลุกกับข้าวสาลี เพื่อให้ข้าวสาลีมีน้ำหนักมากขึ้นแล้วเอาไปชั่งขาย

เปรตเด็ก มีเลือดดำไหลออกจากปาก มีบุพกรรมคือ ตอนเป็นมนุษย์ เป็นเด็กสองคนพี่น้อง ต้องออกไปทำมาหาเลี้ยงชีพเอาของไปขาย เพื่อเอาเงินมาซื้ออาหารเลี้ยงดูครอบครัว พอได้เงินมาก็เอาให้แม่ แม่เป็นผู้มีศรัทธาในพระรัตนตรัย จึงนิมนต์พระขีณาสพทั้งหลาย มาฉันภัตตาหารที่เรือนของตน แต่เด็กทั้งสองไม่พอใจ จึงด่าว่าและพูดด้วยความโกรธว่า ทำไมแม่จึงให้สิ่งของของเราแก่พวกสมณะ ขอให้โลหิตดำจงไหลออกจากปากของพวกสมณะผู้บริโภคของในภาชนะที่แม่ให้ เด็กทั้งสองเมื่อละโลกแล้วจึงได้ไปเกิดเป็นเปรตเด็ก มีลักษณะเช่นนี้

เปรตเอาฆ้อนทุบหัวตัวเอง เสวยทุกขเวทนามาก บุพกรรมที่ทำให้เป็นเช่นนี้เพราะ วจีกรรม เคยเกิดเป็นลูกชายของพ่อค้าที่โกงตาชั่ง พาเพื่อนมาเที่ยวที่บ้าน แม่ไม่ยอมให้เกียรติยกย่องเพื่อน เกิดความโกรธจึงเอาเชือกหนัง ๒ เส้นตีศีรษะแม่

เปรตลอยอยู่กลางอากาศ เปรตตัวนี้มีน้ำเหลืองไหลเยิ้ม และมีไฟลุกท่วมตัว เหาะหนีอีกาที่ไล่จิกตี บุพกรรมคือ เคยเกิดเป็นอัครมเหสีของพระราชาองค์หนึ่ง เกิดความริษยานางสนมคนโปรดของพระราชา จึงได้สาดถ่านไฟร้อนระอุใส่นางสนม จนไหม้ทั้งตัว

เวมานิกเปรต ตอนกลางคืนเป็นเปรต ถูกสุนัขดำหูด้วนกัดกิน แล้วคาบโครงกระดูกไปทิ้งในสระกลางวันก็ขึ้นมาจากสระเป็นเทพธิดา มีสมบัติ มีวิมาน บุพกรรมที่ทำให้เป็นเช่นนี้เพราะ ตอนเป็นมนุษย์ เป็นภรรยาของอุบาสกท่านหนึ่ง ซึ่งเป็นพระโสดาบัน มีสหายถึง ๕๐๐ คน และเป็นผู้ที่ขวนขวายในการทำความดีมาก เช่น สร้างวิหาร สร้างสะพาน สร้างที่จงกรม ฯลฯ ไปวัดปฏิบัติธรรมกับสหายเป็นประจำ ฝ่ายภรรยาของอุบาสกเหล่านั้นก็เป็นผู้ที่มีความพร้อมเพรียงกัน ถือดอกไม้ของหอมไปวัดเป็นประจำเช่นเดียวกัน ได้ทำทาน รักษาศีล และเจริญภาวนาเสมอ ๆ อยู่มาวันหนึ่ง หญิงทั้งหลายได้เดินผ่านกลุ่มของนักเลงเจ้าชู้ นักเลงเจ้าชู้เมื่อเห็นหญิงภรรยาของผู้มีบุญเหล่านั้นผ่านมาจึงคิดว่า หญิงเหล่านี้มีศีลจริงหรือ จึงพนันกันถ้าใครชนะจะได้ทรัพย์ ๑ พันกหาปณะ ถ้าใครแพ้ ก็ต้องเสียทรัพย์ ๑ พันกหาปณะ นักเลงเจ้าชู้คนหนึ่งจึงอาสาทดลอง โดยถือพิณบรรเลงเพลง ขับร้องเพลงทุกวัน หญิงหนึ่งในห้าร้อยคนนั้นเผลอสติ เกิดเคลิบเคลิ้มในเสียงเพลงกับดวงตาเจ้าชู้ของพ่อหนุ่มรูปหล่อนักเลงเจ้าชู้นั้น พอเคลิบเคลิ้มเข้าก็เลยพลาด หนุ่มนักเลงเจ้าชู้ที่ชนะก็ได้เงิน ๑ พันกหาปณะ ส่วนคนที่เสียพนันก็โกรธเพราะเสียดายทรัพย์ และก็สงสัยด้วยว่า หญิง ๕๐๐ คนนั้นไม่ได้มีศีลจริง ๆ จึงไปฟ้องสามีของหญิงคนนั้น สามีฟังแล้วก็ยังไม่มั่นใจ เพราะเราก็เข้าวัดด้วยกันทั้งคู่ จึงไปถามภรรยาของตนว่า เธอเป็นอย่างนั้นที่นายคนนั้นมาบอกหรือเปล่า ภรรยาตอบว่า ไม่ได้เป็น ถ้าเป็นตายไปขอให้ถูกสุนัขดำหูด้วนกัดฉันเลย ฝ่ายเพื่อน ๆ อีก ๔๙๙ คน ก็ไปถามภรรยาของตนว่า ได้ข่าวว่า เป็นอย่างนั้นจริงหรือเปล่า ฝ่ายภรรยาทั้งหลายก็รักเพื่อนที่พลาดพลั้งไป จึงช่วยกันปกปิด แล้วสาบานว่า ถ้าตัวโกหกขอให้เกิดไปเป็นทาสของหญิงคนนั้น ในที่สุด หญิงพลาดพลั้งคนนั้นก็ตาย เพราะบุญก็ทำกรรมก็สร้าง จึงไปเกิดเป็นเวมานิกเปรต อยู่ที่ริมฝั่งสระแห่งหนึ่งในป่าหิมวันต์ มีวิมานและบริวาร ซึ่งก็คือเหล่าเพื่อน ๆ ๔๙๙ คน ที่ทยอยตายแล้วมาเป็นบริวารมาเป็นทาสตามคำสาบาน แล้วเสวยทิพยสมบัติในเวลากลางวัน คือ กลางวันเป็นเทวดา กลางคืนไปเปรต

เปรตสัตว์เดรัจฉาน (มีบุพกรรมใกล้เคียงกัน) 

เปรตเสือ มีรูปร่างเป็นเสือถูกไฟกำลังเผา
เปรตไก่ย่าง มีรูปร่างเป็นไก่ตัวใหญ่มีไฟลุกท่วมตัว
เปรตวัว รูปร่างเป็นวัว ถูกไฟลุกท่วมทั้งตัว
เปรตสุนัข มีรูปร่างเป็นสุนัขตัวใหญ่ ถูกไฟเผาลน ร้อนรนทุรนทุรายมาก
บุพกรรมที่ทำให้เป็นเช่นนี้เพราะ ตอนเป็นมนุษย์ มีวิชาอาคมเก่งกล้าในศาสตร์ลึกลับ มีอาคมขลัง แต่ไม่ชอบสมณะ เพราะคิดว่า ตัวเองเก่งที่สุดแล้ว และกลัวว่า สมณะจะมาขอสิ่งของ พอสมณะเดินผ่านมา ก็ออกมาด่าแล้วก็เปรียบเปรยสมณะเหล่านั้นว่า เสมอด้วยสัตว์เดรัจฉานต่าง ๆ เช่น เป็นไก่ เป็นเสือ ฯลฯ ซึ่งเป็นวจีกรรมส่วนหนึ่ง และอีกส่วนหนึ่งคือ ใช้เวทมนต์ อาคม หัวเราะคิกคัก ๆ ที่สามารถไล่พระไปได้ด้วยวิชาอาคมแปลงตัวเป็นสัตว์ต่าง ๆ มีเสือ เป็นต้น เพื่อหลอกให้พระตกใจ พอทำให้พระตกใจได้ก็ชอบอกชอบใจหัวเราะคิกคักๆ ที่สามารถไล่พระไปได้ด้วยวิชาอาคม

เปรตกินคูถ มีบุพกรรมคือ เคยเกิดเป็นภรรยาของพ่อค้าโกงตาชั่ง หรือบุพกรรมที่เคยมียาจก มาขออาหาร ทั้ง ๆ ที่ข้าวของนั้นมี แต่ก็โกหกว่า ไม่มี ถ้ามีขอให้เราไปเกิดเป็นเปรตกินคูถเป็นอาหาร

เปรตไฟแลบออกจากปาก ไหม้ตลอดทั้งกลางวันและกลางคืน ร้อนมากต้องวิ่งไปเรื่อยๆ หยุดไม่ได้ มีบุพกรรมคือ เป็นเศรษฐีมีฐานะดี แต่มีความตระหนี่หวงแหนทรัพย์ เมื่อมียาจกมาขออาหาร ถ้าไม่ให้ก็กลัวชาวบ้านจะนินทา จึงจำเป็นจะต้องให้ แต่เอาของร้อน ๆ มาให้ โดยหวังว่า ผู้ที่ได้รับเอาไปแล้ว จะได้รับความทุกข์ทรมาน ภายหลังจะได้ไม่ต้องมาขออีก

เปรตเนื้อย่างรมควัน เปรตตัวนี้ใหญ่มาก มีกายใหญ่เหมือนภูเขา ตอนกลางคืนจะสว่างไสวด้วยไฟที่เผาลนอย่างร้อนแรง ตอนกลางวันจะถูกรมควันอยู่รอบกาย เหมือนเนื้อย่างรมควัน นอนกลับไปกลับมาด้วยความทุกข์ทรมานมากเป็นเวลายาวนาน เป็นแสนปี ล้านปี เป็นกัป มีบุพกรรม คือ ตอนเป็นมนุษย์เป็นมือวางเพลิง ชอบเผาบ้านเผาเมืองชอบเผาวัด กุฏิ วิหาร ให้วอดวายเป็นเถ้าถ่าน เผาแล้วก็มีความสุข

เปรตตอไม้ มีรูปร่างเหมือนตอไม้ สูงชะลูด ถูกไฟเผาจนดำทะมึนเหมือนตอไม้ มีกลิ่นเหม็นเน่า มือ เท้าเป็นง่อย มีเขี้ยวยาวออกจากปาก ผมยาวรุงรัง อดอยากทุกข์ทรมานเหลือประมาณ บุพกรรมที่ทำให้เป็นเช่นนี้เพราะ ตอนเป็นมนุษย์ เห็นสมณะบิณทบาต ผ่านมา กลัวว่า สมณะจะมาขอ จึงแกล้งทำเป็นโกรธเคือง แล้วก็เลยโกรธจริง ๆ เมื่อโกรธเคืองก็มีอกุศลจิต จึง แสดงกิริยาขับไล่ด่าว่าพระให้ได้อับอาย พระจะได้รีบเดิน ออกจากบ้าน ตัวจะได้ไม่ต้องให้ของแก่พระ 

เปรตผี เป็นเปรตสุภาพสตรี มีฝีขึ้นตามตัว น้ำเหลืองน้ำหนองไหลเหม็นเน่า พอฝีแตก อีกาปากเหล็กก็มารุมดูดกิน เจ็บปวดทรมานแสนสาหัส มีบุพกรรมคือ ตอนเป็นมนุษย์มีอาชีพเป็นคนทรงเจ้าเข้าผี ผู้ที่มีความเลื่อมใสก็คล้อยตาม เรียกวิญญาณมาพูดคุย แต่ไม่ได้เข้าจริง แล้วหลอกลวงว่า เข้าจริง เพื่อจะเอาทรัพย์ ผู้ที่มีความเลื่อมใสก็คล้อยตาม ใจจะหมกมุ่น และมัวหมองเมื่อใกล้ตาย ตายแล้วไปเป็นเปรตหัวหมู เปรตหัวไก่ เปรตเนื้อทราย ฯลฯ

มหิทธิกเปรต เป็นเปรตมีฤทธิ์รูปงาม ดุจเทพยดา มีรัศมีสว่าง กำลังก้มหน้ากินคูถ หรือของสกปรก น้ำมูก น้ำลาย เสมหะ เป็นต้น ด้วยความหิวโหย มหิทธิกเปรตมีทั้งมาจากคฤหัสถ์ และบรรพชิต มีบุพกรรมคือ อดีตตอนเป็นมนุษย์ เคยบวชในพระพุทธศาสนา บวชแล้วศีลก็กะพร่องกะแพร่งบางทีก็รักษา บางทีก็ไม่ได้รักษา มีความเกียจคร้าน ไม่ตั้งใจปฏิบัติธรรม ตามวิสัยแห่งเพศบรรพชิต ชอบคุยโวโอ้อวด และใครเขามาปฏิบัติธรรมก็ห้ามเขาด้วย นอกจากไม่นั่งสมาธิ เจริญภาวนาเองแล้ว ยังชวนคนที่นั่งให้เลิกนั่ง เพราะความตระหนี่หวงแหนทรัพย์ หวงแหนที่เอาไว้อยู่คนเดียว เปรตบางตัวก็มาจากฆราวาส เพราะตอนเป็นมนุษย์ ก็เข้าวัดตั้งใจรักษาศีล แต่ว่าในใจเป็นคนตระหนี่ ชอบหวงแหนที่ที่ไม่ใช่ของตัว ที่สาธารณะ ศาลาสาธารณะและทางสาธารณะ ใครจะมาใช้ไม่ได้ ตายไปจึงไปเป็นมหิทธิกเปรต

เปรตกินคูถส่งต่อ เปรตสองตัว ตัวหนึ่งยืนอยู่บนหลุมคูถ อีกตัวจมอยู่ในหลุมคูถ ตัวข้างบนยืนอ้าปากคอยรองรับคูถที่คนมาปลดทุกข์ แต่มนุษย์มองไม่เห็น ตัวข้างล่างก็รับคูถจากตัวข้างบนอีกต่อหนึ่ง มีบุพกรรมคือ อดีตเป็นเจ้าอาวาสวัดแห่งหนึ่ง ทราบข่าวว่า พระลูกวัดไปบ้านโยมที่อุปัฏฐากตน จึงมีจิตริษยาไม่อยากให้ไป เพราะกลัวจะไปแย่งลาภสักการะ จึงได้ดุด่าว่ากล่าวพระลูกวัด แสดงกริยากระด้างด้วยจิตที่ริษยา ไม่เพียงเท่านั้น ยังไปบ้านโยมอุปัฏฐาก ที่พระลูกวัดไป แล้วใส่ความพระลูกวัดว่า มีพฤติกรรมแปลก ทำให้โยมอุปัฏฐากเห็นดีเห็นงามด้วย เมื่อตายไปแล้ว โยมอุปัฏฐากก็ไปเป็นเปรตตัวที่อยู่ข้างบนคอยรับคูถจากชาวบ้าน ส่วนเปรตตัวล่าง คือ เจ้าอาวาสรูปนั้น ที่รอรับคูถต่อจากตัวบน เพราะตระหนี่ตระกูล และมีจิตริษยา ใจกระด้าง

เปรตอัณฑะโต มีอีกาบินมาจิก บุพกรรมคือ เป็นผู้ปกครองแคว้น มีอำนาจมากในการตัดสินคดีความ มักจะตัดสินคนถูกให้เป็นผิด คนผิดให้เป็นถูก เพราะกินสินบาทคาดสินบน 

เปรตจักรผัน จักรผันผ่าหัว เป็นคนละตัวกับตัวที่กล่าวมาแล้ว โดนผ่าหัวหมุนตลอดเวลา ทุกข์ทรมานมาก บุพกรรมที่ทำให้เป็นเช่นนี้เพราะ ดำพระ ทุบตีพระไม่อยากให้พระมาขอสิ่งของ หรือด่าพ่อแม่ มาขอเงินทองจะเอาไปเล่นการพนัน ซื้อยาเสพติดบ้าง เมื่อพ่อแม่ไม่ให้ก็ด่าทอทุบดี

เปรตปากเท่ารูเข็ม มีรูปร่างตัวผอมคอยาว ท้องโตหนักมากต้องอุ้มท้อง มีปากเท่ารูเข็ม เวลาพูด เสียงออกมายาก ได้แต่ร้องหวีด ๆ มีบุพกรรมคือ ตอนเป็นมนุษย์ เห็นพระผ่านหน้าบ้าน นอกจากไม่ยอมทำทานแล้วยังห้ามคนอื่นทำด้วย เพราะความตระหนี่จึงไม่มีอาหารกิน และปากเท่ารูเข็ม

เปรตแผ่นศิลา ตัวเปรตเป็นแผ่นศิลา มีเท้ายื่นมาจากแผ่นศิลา ลูกนัยน์ตาไม่มี ยืนอยู่กับที่ไม่รู้จะไปไหน มีบุพกรรมคือ ในสมัยพระกัสสปสัมมาสัมพุทธเจ้า เกิดเป็นชาวเมือง เวลาพระสงฆ์บิณฑบาตได้ของขบฉันมา เขาก็เอาไปช่อน ไม่ให้พระฉันเพื่อจะได้กินเสียเอง

เปรตเสาศิลา ครึ่งตัวจมลงพื้นแล้วโผล่ขึ้นมา ครึ่งตัว ยืนอยู่กับที่ตรงนั้นไม่ต้องไปไหนเป็นพุทธันดร มีไฟเผาลนอยู่ตลอดเวลา บุพกรรมที่ทำให้เป็นเช่นนี้เพราะ สมัยเป็นมนุษย์บุกรุกที่วัด ย้ายเสาหลักเขตเพื่อขโมยแผ่นดินของวัด คือ มีที่นาติดกับวัด เขาถอนเสาหลักเขตวัดขยับกินที่วัดเข้าไป เพื่อตัวเองจะได้มีที่ดินปลูกข้าวทำมาหากินเพิ่มขึ้น

เปรตกินน้ำลายน้ำมูกเสมหะ เปรตตัวนี้จะเดินตามจ้อง พอใครบ้วนน้ำลายก็รีบเข้าไปกินโดยไม่ให้ผู้บ้วนเห็น มีบุพกรรมคือ ตอนเป็นมนุษย์เข้าไปในวัดวาอาราม เกิดคันคอ มองซ้ายมองขวาไม่เห็นใคร ก็บ้วนน้ำลาย ฯลฯ ลงไป

เปรตห่มผ้าเหล็กร้อน เปรตห่มผ้าเหล็กแดง ร้อนลุกเป็นไฟ ไม่ห่มก็ไม่ได้ จะถอดทิ้งก็ไม่ได้ ถอดไปก็มีผืนใหม่ขึ้นมา ร้อนกว่าเดิมหนักเข้าไปอีก บุพกรรมคือ ตอนเป็นมนุษย์ ธงที่เขาผูกไว้บูชาพระเจดีย์ปลิวมา นึกว่าลาภลอย เก็บเอามาแขวนคอ ยิ้มสบายอกสบายใจ แทนที่จะเอาไปผูกคืนไว้ที่พระเจดีย์เหมือนเดิม กลับเอามาใช้

เปรตขนเข็ม ขนเป็นเข็มเกิดขึ้นในเนื้อของเปรตที่ตัวลุกเป็นไฟ ขนนั้นทะลุผิวหนังแล้วลอยไปในอากาศ ตกลงมาทิ่มแทงตัวเปรตเหมือนกำลังเย็บผ้าทั้งแหลมและร้อน ทุกข์ทรมานมาก มีบุพกรรมคือพูดให้เขาเจ็บใจ เจ็บเหมือนเข็มทิ่ม และพูดส่อเสียดให้เขาทะเลาะกัน

เปรตผิวทองปากเน่า ตัวเป็นเปรต แต่มีผิวเป็นทองคำปากเน่ามีหนอนเต็มปาก มีบุพกรรมคือ ในอดีตเคยบวชเป็นพระ มีความมักใหญ่ใฝ่สูงอยากจะเป็นเจ้าอาวาส จึงยุให้พระเถระ ๒ รูปที่อยู่ในวัดทะเลาะกัน ตนจะได้ครองวัด

เปรตกลางทะเลทราย เปรตตัวนี้จะแลบลิ้นหอบ ทั้งหิวกระหายและร้อนตลอดเวลา อดอยากลำบากมาก ต้องไปอยู่ในถิ่นทุรกันดาร มีบุพกรรมคือ เคยเป็นเศรษฐี มีทรัพย์มาก แต่ไม่เชื่อเรื่องบุญบาปเป็นมิจฉาทิฏฐิ ไม่มีศรัทธาในพระรัตนตรัย เวลาพระมาบิณฑบาตในบ้านของตนก็ห้ามไม่ให้เข้ามา ทั้งด่าว่า และไล่พระไปอีก

เปรตทูนหยากเยื่อ เปรตตัวนี้แบกขยะเหม็นคลุ้ง มีบุพกรรมคือ เป็นเจ้าอาวาสวัดแห่งหนึ่ง มีความตระหนี่ในเสนาสนะ พระอาคันตุกะผ่านมาขอพักสักคืนหนึ่ง หรือสองคืนก็ไม่ให้พัก

เปรตสวมมงกุฎ ตัวเป็นเปรต บนหัวมีพวงมาลัยเป็นดอกคูณสีเหลือง มีความหิวกระหาย ทุกข์ทรมาน มีบุพกรรมคือ เป็นนายพรานชอบใช้ธนูยิงสัตว์ ล่าสัตว์เป็นประจำ เพื่อเอาเนื้อมาย่างขาย เอาชีวิตของผู้อื่นมาเลี้ยงชีวิตตน วันหนึ่งได้ไปเจอดอกคูณ จึงเอามาร้อยเป็นพวงมาลัย ถือไปเรื่อย ๆ ระหว่างทางพบเด็กน่ารัก ๒ คน เห็นแล้วเกิดความเอ็นดู จึงให้พวงมาลัยดอกคูณแก่เด็กนั้น

อทิเปรต คือ เปรตที่มีลักษณะเหมือนงู หน้าเป็นเปรตตัวเป็นงู ไฟจะไหม้จากหางมาหัว และจากหัวไปหาง จากตรงกลางไปทั้งหัวและหาง บุพกรรมที่ทำให้เป็นเช่นนี้เพราะ ตอนมีชีวิตอยู่ได้เผาพระคันธกุฎีของพระปัจเจกพุทธเจ้า

อสุรกาย อสุรกาย คือ ภูมิของสัตว์ ที่อยู่โดยปราศจากความร่าเริง สนุกสนาน ต้องเสวยทุกขเวทนา มีร่างกายน่าเกลียดน่ากลัว พิกลพิการเหมือนเป็นที่ชุมนุมของสัตว์ประหลาด และมีความเป็นอยู่ที่ลำบากกว่าเปรตมาก จึงมีความละอายไม่กล้าปรากฏกายให้ใครเห็น อสุรกายมีที่อยู่ในช่องเขาตรีกูฏ อสุรกายบางประเภทมีลักษณะคล้ายเทวดา บางประเภทคล้ายเปรต และบางประเภทที่มีกรรมหนักจะอยู่ในโลกันตรนรก

อสุรกายตัวเป็นไก่หน้าเป็นหมู มีกายพิกลพิการ ตัวเหมือนไก่หน้าเหมือนหมู บุพกรรมที่ทำให้เป็นเช่นนี้เพราะ ทำปาณาติบาต ฆ่าหมู ฆ่าไก่

อสุรกายสายพันธุ์เปรต มีลักษณะ คือ ส่วนบนจะมีลูกนัยน์ตาโปนเหมือนตาของปู ปากจะเล็กเท่ากับรูเข็มตั้งอยู่บนกลางกระหม่อม ข้างหน้าไม่มีปาก บุพกรรมที่ทำให้เป็นเช่นนี้เพราะ เป็นคนตระหนี่ เวลาใครชวนทำบุญก็ถลึงตาใส่เพื่อเขาจะได้หนีไป หรือเพ่งเล็งทรัพย์สมบัติของคนอื่นด้วยความโลภก็ดี ดวงตาจึงเหมือนตาปู หิวกระหายอยู่ตลอดเวลา ได้รับความทุกข์ทรมานมาก

อสูรเทวดา หน้าตารูปร่างเหมือนเทวดา ผิวคล้ำเหมือนท้าวเวปจิตติ (หัวหน้าอสูร) ที่เคยอยู่ในภพดาวดึงส์

ทั้งเปรตและอสุรกายที่นำมาให้ดูนี้ เป็นเพียงตัวอย่างพอสังเขป จริง ๆ แล้ว ยังมีมากกว่านี้อีกมากมาย ขึ้นอยู่กับบุพกรรมที่ทำกรรมชั่วซึ่งมีมากมายหลากหลายกรณี

---------------------------

ยมโลก...ทัณฑ์ทรมานสถานเบา

ยมโลก เป็นที่ที่ตัดสินบุญบาปสำหรับผู้ละโลกที่มีใจไม่เศร้าหมองแต่ก็ไม่ผ่องใส เป็นที่ลงโทษสถานเบา และเป็นเสมือนชุมทางรถไฟที่สับเปลี่ยนราง ให้รถไฟไปตามทิศทางต่าง ๆ ที่มาจากมหานรก อุสสทนรกมาสู่ยมโลก จากโลกมนุษย์ไปสู่ยมโลก และจากสวรรค์ไปยังยมโลกก็มี

การเดินทางไปสู่ปรโลก

ขั้นตอนการเดินทางจากมนุษย์ไปสู่ยมโลก ตัวอย่างเช่น ชายคนหนึ่งนอนป่วยใกล้ตาย ภาพประวัติชีวิตที่เคยทำผ่านมาในอดีตขณะที่ร่างกายยังแข็งแรงมาปรากฏ มีทั้งภาพดีและภาพไม่ดี จึงทำให้ใจไม่เศร้าหมองและไม่ผ่องใส

ในที่สุดกายละเอียดก็หลุดออกจากกายหยาบ ที่นอนอยู่ ดวงธรรมที่ทำให้เป็นกายมนุษย์หยาบดับไป กายมนุษย์ละเอียดก็หลุดออกจากร่าง บางคนหลุด ออกจากกายหยาบโดยไม่รู้ตัว บางคนรู้ตัวก็จะหันไปมองร่างตนเองรู้ว่า ตัวเองตายแล้วจึงไปเยี่ยมเพื่อนฝูง ญาติมิตร เมื่อคิดถึงครอบครัวก็ไปหาครอบครัว คิดถึงหมู่ญาติก็ไปหาหมู่ญาติ ได้เห็น ได้ยิน ได้ฟังเขาพูด แต่พูดคุยกับเขาไม่ได้ยิน สื่อสารกันไม่รู้เรื่อง เพราะอยู่กันคนละภพภูมิ วนเวียนอยู่จนครบ ๗ วัน

เมื่อครบ ๗ วันแล้ว เจ้าหน้าที่ในยมโลก ๓ ตน จะมารับตัวไปยมโลก ถ้าผู้ตายมียศถาบรรดาศักดิ์มาก เจ้าหน้าที่จะเพิ่มปริมาณ จาก ๓ เป็น ๕ เป็น ๗ เป็น ๙ เพื่อข่มขวัญให้นักโทษกลัว ถ้าหากดิ้นรนขัดขืนก็จะ ถูกทำร้าย โดนทุบ โดนถอง หัวหน้าเจ้าหน้าที่จะมีโซ่ทองคำคล้องคอเป็นสัญลักษณ์ นุ่งหยักรั้งสีแดง ผิวดำ ผมหยิก ตาโตถมึงทึง ส่วนลูกน้องมีลักษณะเดียวกันจะถืออาวุธ แล้วนำโซ่ตรวนมาคล้องคอ คล้องมือกายมนุษย์ละเอียด แล้วก็ทะลุมิติจากมนุษยโลกไปสู่ยมโลก ลากจูงมาถึงหน้าประตูยมโลก

ที่มีนักโทษมาจากทุกสารทิศ ทุกเชื้อชาติมีเจ้าหน้าที่ในยมโลก ยืนเข้าแถวขนาบถืออาวุธอยู่หน้าประตู ซึ่งมีหลายประตูหลายแบบ ประตูหิน ประตูโลหะ ฯลฯ บนเชิงเทินมีเจ้าหน้าที่ยืนถือหอกเรียงรายสลับกับคบเพลิง เห็นแล้วน่าสะพรึงกลัว บรรยากาศภายในยมโลกจะร้อน ๆทึม ๆ แต่เจ้าหน้าที่ยมโลกไม่ร้อน

พาไปถึงลานหน้าโรงวินิจฉัย รูปทรงอาคารจะเป็นไปตามเชื้อชาติ ตามเขตทั่วโลก! ถ้าชาติฝรั่งก็เหมือนฝรั่ง จีนก็เหมือนจีน ไทยก็เหมือนไทย ชาติไหนก็เหมือนชาตินั้น นักโทษมาจากนานาชาติ จำนวนเป็นแสนเป็นล้านล้วนอยู่ในสภาพเปลือยกาย

ประติมากรรมในยมโลก แตกต่างจากประติมากรรมของสวรรค์ รูปแบบเป็นอาวุธที่ไม่ซ้ำกันกัน เช่น กระบองหนาม สามง่าม ง้าว ดาบ เป็นต้น เรียงรายรอบอาคาร เห็นแล้วก็ขนพองสยองเกล้า

ลานด้านหน้าโรงวินิจฉัยฝั่งซ้าย ขวาจะมีเจ้าหน้าที่ตัวใหญ่ เสียงห้าวดังกังวานคอยประกาศเรียกชื่อนักโทษตามเขต ให้เข้าสู่แนวกลางเพื่อเดินขึ้นไปยังห้องพิจารณาบุญบาป

ในโรงวินิจฉัยสองข้างทางจะมีเจ้าหน้าที่เรียงราย ป้องกันไม่ให้หลบหนี เจ้าหน้าที่พาไปนั่งต่อหน้าพญายมราช

พญายมราช เป็นกุมภัณฑ์ มีเครื่องประดับของชั้นจาตุมหาราชิกา ไม่มีเขาควาย ไม่มีหัวกะโหลกควายอย่างที่เข้าใจ ดวงตาจะแดง เพียงแค่มองเห็นลูกนัยน์ตาก็กลัวแล้ว ไม่กล้าสบตา เสียงห้าวกังวานลึกน่ากลัว ตอนเป็นมนุษย์เป็นคนมักโกรธ เจ้าโทสะ แต่ก็ทำบุญ จึงต้องไปเกิดเป็นกุมภัณฑ์

ยังมีเจ้าหน้าที่ผู้ช่วย คือ สุวาณเลขา จะดูบัญชีบนหนังสัตว์ เป็นบัญชีบาป จะมีภาพของการทำชั่วปรากฏขึ้นมา ส่วนสุวรรณเลขา จะดูบัญชีบนแผ่นทองเป็นบัญชีบุญ ภาพการกระทำดีจะปรากฏขึ้นมาที่บัญชี

พญายมราชจะมีวิธีถาม ที่ทำให้กายมนุษย์ละเอียดระลึกนึกถึงบุญ ส่วนใหญ่นึกไม่ค่อยออก ตอบไม่ได้ จะพรั่นพรึง ถ้าคนที่ทำบุญลม่ำเสมอ แต่จิตในช่วงที่ใกล้ละโลกไม่เศร้าหมองไม่ผ่องใส ก็ยังพอนึกได้ พอจะตอบได้

เมื่อพญายมราชถามเรื่องความดี สุวรรณเลขาจะดูบัญชีทอง จะเห็นภาพแห่งความดีที่ทำเอาไว้เป็นภาพที่ลอยออกมาเหนือ แผ่นทองคำ ถ้าเห็นภาพการมาสร้างบุญ ภาพนั้นจะปรากฏลอยอยู่กลางอากาศห่างจากผนังที่นั่งของพญายมราชเล็กน้อย เมื่อกายมนุษย์ละเอียดเห็นแล้ว ก็จะเกิดปีติ กายที่เปลือยอยู่ก็จะมีเครื่องนุ่งห่มพร้อมที่จะไปสู่สุคติ

เมื่อถามเรื่องความชั่ว สุวาณเลขาก็ดูบัญชีบาป ถ้าเห็นภาพที่ปรากฏเป็นภาพการกระทำความชั่ว กำลังเผาบ้านเผาเมืองลอยอยู่ ข้างหน้าบัลลังก์พญายมราช

เมื่อเห็นภาพกรรมชั่ว ใจของกายมนุษย์ละเอียดจะหมอง เจ้าหน้าที่จะพาไปลงทัณฑ์ ใครก็ตามที่มาอยู่ตรงนี้แล้ว จะไม่มีอุทธรณ์ ไม่มีฎีกา จะมาหลบเลี่ยง บ่ายเบี่ยงไม่ได้ จะถูกลากออกไป ถูกหอกทิ่มแทงออกไปทางประตูด้านข้างที่จะไปสู่ถนนวงแหวน ซึ่งอยู่ระหว่างโรงวินิจฉัยสองโรง

และจะไปเชื่อมกับถนนวงแหวนข้างนอก เป็นถนนสองซีก ซีกหนึ่งเป็นของผู้ที่ถูกนำไปลงทัณฑ์ อีกซีกหนึ่งไปสู่สุคติภพ ต่างก็เห็นผู้ที่จะไปสู่ทุคติภพ ก็ไม่ได้คิดเวทนา แต่น่าสะพรึงกลัว ถนนวงแหวนนี้จะอยู่บนขอบของหุบเหวที่มีที่ทัณฑ์ทรมาน

ทัณฑ์ทรมานในยมโลกชื่อ โลหกุมภี

เมื่อพามาถึงขอบถนนวงแหวน เจ้าหน้าที่จะผลักยันลงไปในที่ทัณฑ์ทรมาน ทั้งหญิงและชายโดยไม่มีความปรานี โยนกันลงไปในหลุม เอาหอกแหลมแทงบ้าง เพราะสัตว์นรกไม่สมัครใจ ตัวจะลอยละลิ่วปลิวลงไปอย่างกับแมลงเม่าเข้ากองไฟ ลงไปยังก้นหลุมใกล้ผนังหิน

การโยนลงหลุม ที่อยู่ขอบ ๆ ที่ลาดลงมาข้างล่างของหลุมเป็นผนังหินก็จะเห็นเปลวไฟ มีทัณฑ์ทรมานหลากหลายในหลุมนี้

การโยนลงหลุมด้านข้าง โยนกันลงไป ลอยละลิ่วลงไปทั้งหญิงและชาย

การโยนลงด้านข้าง ถึงกันหลุมเฉพาะที่ใกล้ผนังหิน ไม่ใช่อยู่ตรงกลาง ๆ ถ้าอยู่ตรงกลางจะโดนหนัก ถ้าใกล้ ๆ ก็โดนเบาหน่อย โดนหอก โดนดาบ ทั้งร้อน ทั้งเจ็บ ทั้งปวด ในเมืองมนุษย์ถ้าโดนแทงตายครั้งเดียว แต่ในนี้ตายแล้วเกิด เกิดมาโดน ทรมานอีก แล้วตาย ตายแล้วเกิดอีก ๆ ๆ นับครั้งไม่ถ้วน

"โลหกุมภี" เป็นหม้อเหล็กร้อนมีน้ำเหล็กร้อนเดือดพลานอยู่ตลอดเวลา หม้อเหล็กเหล่านี้จะจมลงไปโผล่ขึ้นมาเฉพาะขอบเท่านั้น สัตว์นรกจะแหวกว่ายอยู่ในหม้อน้ำเหล็กร้อนเดือด ๆ นี้ เป็นหมื่น ๆ แสน ๆ ล้าน ๆ ปี จมลงไปถึงก้นแล้วก็โผล่ขึ้นมา

ผู้ที่มาเป็นเจ้าหน้าที่ทัณฑ์ทรมานตรงจุดนี้ เพราะสร้างทั้งบุญและบาป บุญก็ทำ บาปก็ก่อ เจ้าหน้าที่จะมีอยู่ ๓ ความรู้สึก คือ ประเภทที่หนึ่ง มีกรรมหนัก จะมีอารมณ์ร่วมที่ได้ลงโทษสัตว์นรก ประเภทที่สอง กรรมเบาบางลงมา จะรู้สึกเฉย ๆ ทำไปตามหน้าที่ ไม่ได้รู้ร้อนรู้หนาว ประเภทที่สาม กรรมเบาบางมาก จะหมดหน้าที่จากการเป็นเจ้าหน้าที่แล้วก็จะเบื่อหน่าย ไม่อยากจะทำ แต่ก็ต้องทำตามหน้าที่ ไม่ได้ทำด้วยความสมัครใจ เริ่มมีความรู้สึกสงสารสัตว์นรก แต่ก็ไม่แสดงออก

ในขุมโลหกุมภี หม้อจะมีหลายขนาด จุได้ไม่เท่ากัน หม้อบางใบจุได้หลักล้าน หลักแสน หลักหมื่น หลักพัน หลักร้อย หลักสิบ และหม้อส่วนตัว

การลงหม้อเหล็กร้อนนี้ สัตว์นรกจะถูกลากกันลงไป แหวกว่ายอยู่ในนั้นมากมาย

จะใช้คำว่า ว่ายก็ไม่ใช่ แต่มันเป็นการหมุนของกระแสกรรม ทำให้โลหะร้อน ๆ เหนียหนืดหมุนขึ้นมา โลหะร้อนด้วยวิบากกรรมของสัตว์นรกที่ทำเอาไว้ ในนั้นจะทั้งร้อน ทั้งทึบ ปวดแสบ ทุกข์ทรมานมาก

มีเสียงโอดโอยตลอดเวลา การพุ่งขึ้นของน้ำโลหะเหมือนการประทุของภูเขาไฟ โลหะร้อน ๆ เหมือนลาวาระเบิดบึ้ม ! แยกออกไปข้าง ๆ ระเบิดเฉพาะตรงกลาง

ดูภาพในลักษณะผ่าข้าง จะเห็นว่า มา วิดบึ้ม ๆ ลอยไปแล้วก็มาใหม่อีก

สัตว์นรกจะพยายามตะเกียกตะกายขึ้นมาให้ได้ ผู้ที่เข้ามาอยู่ใกล้ขอบหม้อเพราะกรรมเบาบางลงแล้ว จึงตะเกียกตะกายมาถึงขอบได้

แต่เมื่อยังไม่หมดกรรมก็จะโดนยัน โดนแทงกลับลงไป

แต่ถ้าหมดจากกรรมในหม้อนี้แล้ว เจ้าหน้าที่จะช่วยขึ้นมา

เมื่อขึ้นมาแล้วอย่านึกว่า สบาย จะพบเจ้าหน้าที่ผู้จัดการหม้อใหม่ แต่งตัวสง่างามกว่าหม้อใบเดิม มีเครื่องประดับ โซ่ทอง สังวาล และมีบัญชี จะดูว่ากรรมหมดหรือยัง หากหมดจากหม้อนั้นแล้ว แต่กรรมยังมีอีก เช่น กรรมประเภทผิดศีลข้อใดข้อหนึ่งหรือทุกข้อ หรือทำอกุศลกรรมบถ ก็จะถูกลากตัวกันต่อไป เจ้าหน้าที่ผู้จัดการหม้อก็ชี้ตัวให้ไปโดนลงโทษต่ออีกหม้อหนึ่ง

แต่ก่อนจะลงหม้อจะถูกผ่าควักเอาเครื่องในออกมา ถูกควักไส้ออกก่อน แล้วโยนลงหม้อ หรือตัดคอก่อนโยนลงหม้อ ถ้ากรรมหนักมากจะถูกสับเป็นท่อน ๆ ตั้งแต่ข้อมือเรื่อยไป สับกลางตัว จะร้องไม่ออกเลย สัตว์นรกเมื่อถูกสับจะไม่ตาย แต่จะเจ็บปวดทรมาน หามไปแต่ตัว แต่หัวแบกไปต่างหาก

เจ้าหน้าที่โกยชิ้นส่วนก็โกยกันไป แล้วก็เอาไปเทลงในหม้อใบต่อไป การทรมานจากหม้อหนึ่งไปหม้อหนึ่งเป็นเวลานานนับแสน ๆ ปี กว่าจะมาถึงหม้อส่วนตัว เป็นเวลานานนับล้านปี

กรณีเจ้าหน้าที่ตรวจตราดูแล้วพบว่า หมดกรรมแล้วจะพาไปโรงวินิจฉัยที่น่าสะพรึงกลัว แต่คนหมดกรรม แล้วจะสบายใจ มาถึงถนนวงแหวน ทางเชื่อมเข้าอาคาร สองฝั่ง มารอการพิจารณาต่อ เจ้าหน้าที่ก็จะกล่าวกับเขาว่า เจ้าก็ได้ขึ้นมาจากโลหกุมภีแล้ว เจ้าคงได้สำนึกแล้วว่า การทำกรรมชั่วแม้เพียงเล็กน้อยก็มีผลเป็นแสน ๆ ปี เจ้าต้องรู้ไว้ แล้วจึงตรวจดูบุญที่เคยทำมา หรือญาติอุทิศส่วนบุญอะไรมาให้บ้าง หรือมีกรรมดีจากชาติใดชาติหนึ่ง บัญชีบุญของสุวรรณเลขาก็จะปรากฏภาพกายมนุษย์ละเอียดก็จะมีจิตใจที่เบิกบานขึ้น พร้อมที่จะไปเกิดในภพภูมิใหม่ต่อไป

เรื่องยมโลก เป็นเรื่องที่ต้องศึกษากัน
เพราะผลของบาป จะทำให้เกิดความทุกข์
ทรมานยาวนานมาก เป็นล้าน ๆ เป็นกัปปีทีเดียว
เพราะฉะนั้น บาปกรรมชั่ว แม้เพียงเล็กน้อย
อย่าทำเลยดีกว่า

---------------------------

อบาย อบาย อบาย

บทประพันธ์ ตะวันธรรม
ทำนอง/เรียบเรียง วิเนตร วัทฒนะพงศ์
ขับร้อง ปัญจสิขะคอรัส

อบาย...อบาย...อบาย
ถ้าใครใจหมอง ต้องไปอบาย
ไม่ว่าผู้ใด ทั้งหญิงและชาย
ยิ่งใหญ่แค่ไหน ไม่เว้นให้สักคน
อบาย...อบาย...อบาย
มีแต่ร้องไห้ หัวใจสับสน
ต้องหิวกระหาย ถูกไฟเผาลน
มีทุกข์มากล้น ไม่เคยสบาย
อบาย...อบาย...อบาย
แออัดมากมาย อยู่ในอบาย
อาจมอาเจียน คลื่นเหียนเจียนตาย
ทั้งหญิงและชาย ร่างกายพิกล
อบาย...อบาย...อบาย
เกิดตายเกิดตาย วันละหลายล้านหน
เจ็บปวดเหลือเกิน ทุรายทุรน
ลำบากลำบน ไม่มีวันสบาย
อบาย.......
อบาย...อบาย...
อบาย...อบาย...อบาย...
ถ้าใครใจหมอง ต้องไปอบาย

---------------------------

บทส่งท้าย

เรื่องนรกสวรรค์ อย่าเข้าใจเพียงว่า สวรรค์อยู่ในอก นรกอยู่ในใจ เอาสวรรค์มาล่อ เอานรกมาขู่ พระสัมมาสัมพุทธเจ้าพระองค์ไปรู้ไปเห็นมา ด้วยญาณทัสนะอันบริสุทธิ์ที่ปราศจากอาสวกิเลส ไปเห็นแล้วอาศัยมหากรุณาสงสารสรรพสัตว์ทั้งหลาย จึงนำมาอบรมสั่งสอน ไม่ใช่ต้องการให้มารักมาเคารพเพราะพระองค์ไปนิพพานแล้ว

ชีวิตก่อนไปสู่ปรโลกตัดสินกันที่บุญและบาป ใจใสหรือใจหมอง ถ้าใจใสก็ไปสุคติ ใจหมองก็ไปทุคติ ปรโลกมีคติสองทาง คือ สุคติกับทุคติ คติทั้งสองนั้นยาวนานนัก สุคติ สุขก็สุขนาน ทุคติ ทุกข์ก็ทุกข์นาน ชีวิตหลังความตาย ไม่มีการทำมาหากิน เป็นอยู่ได้ด้วยบุญและบาปที่ตัวได้กระทำตอนเป็นมนุษย์

ชีวิตในสังสารวัฏมีแต่ความทุกข์ ทุกข์น้อย ทุกข์ปานกลาง ทุกข์มากความสุขไม่มีเลย เราทุกข์จนชาชิน เมื่อเจอความทุกข์ที่ลดลง ก็เข้าใจว่า นี่คือความสุข แต่แท้จริง คือ ความทุกข์ที่ลดลงเท่านั้น เพราะฉะนั้นชีวิตในสังสารวัฏจึงน่าเบื่อหน่าย เหมือนกองเพลิงที่ลุกโชนอยู่ตลอดเวลา จะต้องให้พ้นจากสังสารวัฎให้ได้ แล้วไปสู่อายตนนิพพาน ซึ่งเป็นบรมสุขและเป็น เอกันตบรมสุข สุขอย่างยิ่ง สุขอย่างเดียวไม่มีทุกข์เจือเลย เพราะเหตุนี้พระพุทธองค์จึงได้นำความรู้มาสั่งสอนให้ชาวโลกได้ทราบ เกี่ยวกับเรื่องราวความเป็นจริงของชีวิต เราจะได้ปฏิบัติได้ถูกต้อง ไม่ผิดพลาด

เรื่องนรกสวรรค์ ผู้ที่เขามีรู้มีญาณ เข้าถึงพระรัตนตรัยในตัวและได้ศึกษาวิชชาธรรมกาย ในสมัยพระเดชพระคุณหลวงปู่วัดปากน้ำ ภาษีเจริญ พระมงคลเทพมุนี (สด จนฺทสโร) เขาทำกันได้มากมาย ไปมาหาสู่กันเป็นปกติ แล้วท่านสอนได้ด้วย เป็นความรู้ของพระสัมมาสัมพุทธเจ้า ของเก่านำมาเป่าฝุ่นใหม่ เพราะฉะนั้น นรกสวรรค์จึงเป็นสิ่งที่มีจริง แล้วสามารถพิสูจน์ได้ด้วยพุทธวิธี

จะไปเอากล้องส่องดวงดาวไปส่อง แล้วบอกว่า เห็นดวงดาวแต่ไม่เห็นนรกสวรรค์ เลยสรุปว่า ไม่มี มันไม่ถูก มันคนละเรื่อง ต้องใช้เลนส์ใจส่องดูหรือสรุปว่า พิสูจน์ไม่ได้ก็ไม่ถูก ที่จริงยังไม่ได้พิสูจน์ ถ้าได้พิสูจน์ก็พิสูจน์ได้อุปกรณ์ที่จะไปศึกษา คือ พระธรรมกายซึ่งอยู่ในกลางกายของมนุษย์ทุกคน ต้องเข้าถึงพระธรรมกายภายในแล้วมาศึกษาวิชชาธรรมกาย ทำตรงนี้ได้ การไปนรกสวรรค์ก็อยู่ในวิสัย เพราะฉะนั้น ใครที่ยังไม่ได้พิสูจน์ หรือได้พิสูจน์แต่ทำไม่ถูกหลักวิชชา และพิสูจน์ยังไม่ได้ อย่าเพิ่งสรุปว่า ตนเองทำไม่ได้แล้วคนอื่นจะต้องทำไม่ได้ หรือสิ่งที่มีปรากฎในพระไตรปิฎกไม่จริง อย่าเพิ่งสรุปอย่างนั้นมันบาป ต้องทำให้ถูกหลักวิชชา เพราะคนที่เขาทำได้จริงมีอยู่ นี่เป็นสิ่งที่ทำให้คำสอนของพระสัมมาสัมพุทธเจ้าหนักแน่นยิ่งขึ้น เมื่อพระเดชพระคุณหลวงปู่ วัดปากน้ำ ภาษีเจริญ บังเกิดขึ้น

พระราชภาวนาวิสุทธิ์
(เรียบเรียงจากพระธรรมเทศนา
เมื่อวันที่ ๓ กรกฎาคม, ๑ ตุลาคม พ.ศ. ๒๕๔๖
และ ๗ มิถุนายน พ.ศ. ๒๕๔๓)

---------------------------

ภาคผนวก

"เราคือใคร ในจักรวาลนี้"
(โดยสังเขป)

เราเคยนึกสงสัยหรือไม่ว่า เราคือใคร ทำไมเราจึงมาเกิดเป็นมนุษย์ เกิดเป็นมนุษย์แล้วเรามาทำอะไร ทำไมเราจึงมาอยู่ในโลกนี้ โลกนี้คืออะไร ตั้งอยู่ตรงไหน โลกอื่น ๆ มีหรือไม่ คำตอบเหล่านี้ พระสัมมาสัมพุทธเจ้าได้ตรัสไว้ใน อัคคัญญสูตร กัปปสูตร สาสปสูตร ปัพพตสูตร จักกวัตติสูตร สุริยสูตร ฯลฯ ซึ่งจะนำมากล่าวพอสังเขป ดังนี้

โครงสร้างจักรวาล

ศูนย์กลางของจักรวาล เริ่มที่เขาสิเนรุ ขยายออกไปแนวข้างจะมีภูเขา ๗ ชั้นรายรอบเขาสิเนรุ ภูเขารอบนอกสุดจะต่ำสุด และไล่ระดับความสูงมาจนกระทั่งถึงรอบที่ ๗ ติดกับเขาสิเนรุซึ่งสูงที่สุด ความสูงของเขารอบที่ ๗ นี้จะต่ำกว่าเขาสิเนรุครึ่งหนึ่ง รอบที่ ๖, ๕, ๔. ๓, ๒, ๑ ก็ต่ำกว่าลดหลั่นกันไปรอบละครึ่งหนึ่งตามลำดับ ในระหว่างเขาแต่ละชั้นจะมีน้ำคั่นกลาง ถัดจากภูเขาทั้ง ๗ ชั้นออกไป จะเป็นทะเลใหญ่ เป็นที่ตั้งของโลกมนุษย์ทั้ง ๔ ทวีป ซึ่งอยู่ประจำ ๔ ทิศ มีดวงอาทิตย์ และดวงจันทร์ลอยอยู่ระดับกึ่งกลางระหว่างพื้นทะเลกับยอดเขาสิเนรุ โคจรรอบเขาสิเนรุ แนวตั้งส่วนบนของเขาสิเนรุเป็นที่อยู่ของสัตว์ในสุคติภูมิ เบื้องล่างเป็นที่อยู่ของสัตว์ในทุคติภูมิ

อรูปภพ
รูปภพ
กามภพ

ที่อยู่ของสัตว์ทั้งหลายในจักรวาล

ในจักรวาล แบ่งที่อยู่ของสัตว์ทั้งหลายเป็น ๓ ภพ คือ กามภพ รูปภพ และอรูปภพ

กามภพ คือ ภพอันเป็นที่เกิดของผู้ที่ยังเกี่ยวข้องอยู่ในกาม ซึ่งประกอบด้วยภูมิ ๑๑ ภูมิ ได้แก่ มนุสสภูมิ ๑ อบายภูมิ ๔ และเทวภูมิ ๖

รูปภพ หรือ พรหมโลก คือ ภพอันเป็นที่อยู่ของรูปพรหม พรหมโลกนี้อยูในภูมิที่สูงกว่าเทวโลก มีทิพยสมบัติทั้งหลายที่สวยงามประณีตกว่าในเทวโลก

อรูปภพ คือ ภพอันเป็นที่อยู่ของอรูปพรหม อยู่ในภูมิที่สูงกว่ารูปภพ มีทิพยสมบัติทั้งหลายสวยงามประณีตกว่าในรูปภพ

กามภพ

มนุสสภูมิ อยู่บนพื้นดินในระดับเดียวกับไหล่เขาสิเนรุ ในทิศทั้ง ๔ มี ๔ ทวีป คือ

๑. ปุพพวิเทหทวีป อยู่ตรงกับไหล่เขาด้านทิศตะวันออก ซึ่งได้รับแสงรัศมีจากเขาสิเนรุเป็นสีเงิน จึงทำให้น้ำในมหาสมุทร อากาศ ต้นไม้ใบไม้ ฯลฯ เป็นสีเงิน มนุษย์ในทวีปนี้มีใบหน้าเหมือนมะนาวตัด หรือพระจันทร์ครึ่งซีก

๒. อปรโคยานทวีป อยู่ตรงกับไหล่เขาด้านทิศตะวันตก ซึ่งได้รับแสงรัศมีจากเขาสิเนรุเป็นสีแก้วผลึก จึงทำให้น้ำในมหาสมุทร อากาศ ต้นไม้ใบไม้ ฯลฯ เป็นสีแก้วผลึก มนุษย์ในทวีปนี้มีใบหน้ากลมเหมือนดวงจันทร์วันเพ็ญ

๓. อุตตรกุรุทวีป อยู่ตรงกับไหล่เขาด้านทิศเหนือ ซึ่งได้รับแสงรัศมีจากเขาสิเนรุเป็นสีทอง จึงทำให้สีของน้ำในมหาสมุทร อากาศ ต้นไม้ใบไม้ ฯลฯ เป็นสีทอง มนุษย์ในทวีปนี้มีใบหน้าเป็นรูปเหลี่ยม

๔. ชมพูทวีป อยู่ตรงกับไหล่เขาด้านทิศใต้ ซึ่งได้รับแสงรัศมีจากเขาสิเนรุเป็นสีเขียวมรกต จึงทำให้สีของน้ำในมหาสมุทร อากาศ ต้นไม้ใบไม้ ฯลฯ เป็นสีเขียวมรกต มนุษย์ในทวีปนี้มีใบหน้ารูปไข่

มนุษย์ในทวีปทั้ง ๔ มีรูปร่าง สัณฐาน หน้าตา อยู่ในลักษณะเดียวกัน ต่างกันตรงขนาด ความได้สัดส่วนและความประณีตสวยงาม มนุษย์ในชมพูทวีป มีความสวยงามและขี้เหร่แตกต่างกันมาก ตามแต่กุศลและอกุศลที่เจ้าตัวกระทำไว้ ส่วนมนุษย์ในทวีปอื่นอีก ๓ ทวีป ความสวยงามของผู้คนไม่แตกต่างกัน เนื่องจากโดยทั่วไปมีคุณธรรมในจิตใจเสมอเหมือนกัน

มนุษย์ในชมพูทวีป มีลักษณะพิเศษกว่ามนุษย์ในทวีปอื่นๆ คือ เป็นผู้มีจิตใจกล้าแข็งทั้งในด้านการประกอบกรรมดีและกรรมชั่ว มีความเข้าใจในสิ่งที่เป็นเหตุทั้งที่สมควรและไม่สมควร มีความเข้าใจในสิ่งที่เป็นประโยชน์และมิใช่ประโยชน์ และมีความเข้าใจในสิ่งที่เป็นกุศลและอกุศล และมีคุณสมบัติประเสริฐกว่ามนุษย์ในทวีปอื่นๆ และเทวดาชั้นดาวดึงส์ คือ เป็นผู้มีจิตใจกล้าแข็งในการกระทำความดี มีสติตั้งมั่นในคุณของพระรัตนตรัย และสามารถประพฤติพรหมจรรย์ คือ บวชเป็นนักบวชในพระพุทธศาสนาได้ เหตุนี้พระโพธิสัตว์ทั้งหลาย จึงอุบัติขึ้นในชมพูทวีปเท่านั้น ไม่เกิดมาสร้างบารมีในทวีปอื่นๆ 

มนุษย์ในอุตตรกุรุทวีป มีคุณสมบัติพิเศษ และประเสริฐกว่ามนุษย์ในชมพูทวีป และเทวดาชั้นดาวดึงส์ คือ ไม่ถือเอาเงินทอง ทรัพย์สมบัติ ว่าเป็นของตน ไม่หวงแหนหรือถือเอาว่า ผู้นั้นผู้นี้เป็นบุตร ภรรยา สามีของตน และมีอายุยืนถึง ๑,๐๐๐ ปีเสมอ

สำหรับมนุษย์ในปุพพวิเทหทวีป และอปรโคยานทวีป คล้ายมนุษย์ในชมพูทวีป แต่ความเจริญของโลกและจิตใจของผู้คน ถึงจะสูงก็สูงไม่เท่าคนในชมพูทวีป แม้จะต่ำก็ต่ำไม่เท่าคนในชมพูทวีป

เหตุที่ทำให้มาเกิดเป็นมนุษย์ได้ เพราะเป็นผู้มีมนุษยธรรม คือ ธรรมที่ทำให้เป็นมนุษย์ ซึ่งก็คือ ศีล ๕ ข้อ หากเป็นผู้ไม่รักษาศีล ๕ แล้ว โอกาสที่จะกลับมาเกิดเป็นมนุษย์อีกก็ยาก มนุษย์เป็นสัตว์ที่พิเศษกว่าสัตว์อื่นตรงที่ มนุษย์สามารถฝึกฝนและพัฒนาตนเองได้ สามารถรับถ่ายทอดความรู้และคุณธรรมได้ นี้เป็นคุณสมบัติอันประเสริฐและพิเศษของมนุษย์ ดังนั้น มนุษย์จึงเป็นภพภูมิเดียวที่สามารถสร้างบุญ สร้างความดีได้ ภพภูมิของสวรรค์เป็นที่เสวยผลแห่งบุญ ส่วนอบายภูมิเป็นที่เสวยผลแห่งบาป

อบายภูมิ คือ ภูมิกำเนิดที่ปราศจากความเจริญ เป็นสถานที่ที่สัตว์ไปเกิดแล้วไม่มีโอกาสกระทำกุศลกรรมหรือความดี หรือทำได้ยากมาก บางภูมิก็ไม่มีโอกาสเลย เพราะต้องเสวยทุกข์อย่างเดียว เป็นภูมิที่ต่ำที่สุดในบรรดาภูมิทั้งหมด มีทั้งหมด ๔ ภูมิ คือ นรก เปรต อสุรกาย และสัตว์ดิรัจฉาน ใต้เขาสิเนรุจะมีภูเขา ๓ ลูก เรียกว่า เขาตรีกูฎ รองรับเขาสิเนรุอยู่ ตรงกลางภูเขาเป็นอุโมงค์ เป็นที่อยู่ของอสูร ซอกเขาแต่ละลูกซึ่งอยู่ระดับต่ำกว่าที่อยู่ของอสูรจะเป็นที่อยู่ของเปรต และอสุรกาย ใต้อสูรภพลงไป จะเป็นที่อยู่ของนรกขุมใหญ่ ตั้งแต่ขุมที่ ๑ไล่ระดับต่ำลงไปจนถึงขุมที่ ๘ ซึ่งมีขนาดใหญ่ไปตามลำดับ ขุมที่ ๘ จะมีขนาดใหญ่ที่สุด รอบๆ นรกแต่ละขุมจะมีนรกขุมบริวาร คือ อุสสทนรกอยู่รอบนรกขุมใหญ่ และที่อยู่ถัดจากขุมบริวารออกไปอีก จะเป็นนรกขุมย่อย คือ ยมโลก นรก คือ โลกที่ไม่มีความสุขสบาย เป็นโลกที่เต็มไปด้วยความทุกข์ทรมาน นรกมีอาณาเขตกว้างใหญ่ไพศาลมาก แบ่งเป็นเขต ใหญ่บ้าง เล็กบ้าง เรียกว่า ขุม สัตว์นรกที่บังเกิดขึ้นในแต่ละขุม จะได้รับทุกขเวทนาแตกต่างกัน ขึ้นอยู่กับอกุศลกรรมที่ทำไว้ นรกแบ่งเป็น ๓ ส่วนใหญ่ ๆ คือ มหานรก อุสสทนรก และยมโลก

มหานรก (นรกใหญ่) มี ๘ ขุม ตั้งซ้อนเรียงกันอยู่เป็นชั้นๆ มีนายนิรยบาลหรือเจ้าหน้าที่ในมหานรก ซึ่งเกิดจากอำนาจแรงกรรมของสัตว์นรก คอยลงทัณฑ์สัตว์นรก

อุสสทนรก เป็นนรกขุมบริวาร สัตว์นรกเมื่อใช้กรรมในมหานรก จนกรรมเบาบางลงแล้ว จะมารับกรรมต่อในอุสสทนรก อุสสทนรกอยู่โดยรอบ ๔ ทิศ ทิศละ ๔ ขุมของมหานรก แต่ละขุม รวมทั้งสิ้นมี ๑๒๘ ขุม

ยมโลก เป็นนรกขุมย่อย สัตว์นรกเมื่อใช้กรรมในอุสสทนรกแล้ว หากยังไม่สิ้นกรรม ก็ต้องมาเสวยทุกข์ต่อในยมโลก มหานรกขุมหนึ่ง ๆ มียมโลกตั้งอยูโดยรอบทั้ง ๔ ทิศ ทิศละ ๑๐ ขุม รวม ๔๐ ขุม เมื่อรวมยมโลกที่ตั้งอยู่โดยรอบมหานรกทุกขุมแล้ว มีจำนวนทั้งสิ้น ๓๒๐ ขุม ยมโลกทั้ง ๑๐ ขุมในแต่ละทิศ มีชื่อเรียกเหมือนกับยมโลกในทิศอื่น ๆ ยมโลกชื่อ "โลหกุมภี" เป็นยมโลกขุมที่ ๑ ใน ๑๐ ขุมนี้

เปรต เป็นภูมิของสัตว์ผู้ห่างไกลจากความสุข และมีสถานที่อยู่อาศัยไม่แน่นอน เช่น ตามป่า ภูเขา เหว ทะเล เกาะ ฯลฯ ต้องทนทุกข์ทรมานด้วยความหิว อดอยากอาหารเป็นยิ่งนัก และไม่มีเสื้อผ้าใส่ เปรตบางพวกอาศัยอยู่ในซอกเขาตรีกูฎ ซึ่งอยู่ระดับต่ำกว่าที่อยู่ของอสูร

อสุรกาย คือ ภูมิของสัตว์ที่อยู่โดยปราศจากความร่าเริง สนุกสนาน ต้องเสวยทุกขเวทนา มีร่างกายน่าเกลียด น่ากลัว จึงมีความละอาย ไม่กล้าปรากฎกายให้ใครเห็น อสุรกายบางประเภทมีลักษณะคล้ายเทวดา บางประเภทคล้ายเปรต และบางประเภทที่มีกรรมหนักจะอยู่ในโลกันตนรก

ดิรัจฉาน คือ ภูมิของสัตว์ที่มีร่างกายเจริญโดยขวาง เวลาจะไปไหนมาไหน ต้องไปโดยอาการที่ลำตัวจะเอียงไปแนวเดียวกับพื้นโดยมาก เช่น ช้าง ม้า แมว สุนัข ฯลฯ สัตว์ดิรัจฉานนี้ ไม่ต้องเสวยทุกขเวทนาแรงกล้าอย่างสัตว์นรก เปรต อสุรกาย มีกรรมเบาบางกว่า มีความยินดีในการกิน การนอน และการสืบพันธุ์ สัตว์ดิรัจฉานมีชีวิตอยู่ในภูมิเดียวกับมนุษย์ที่เราเห็นได้ด้วยตาเนื้อ มีความเป็นอยู่ลำบากกว่ามนุษย์

สัตว์ดิรัจฉานบางประเภทอาศัยอยู่ในป่าหิมพานต์ เป็นกายละเอียดไม่สามารถเห็นได้ด้วยตามนุษย์เหตุที่ทำให้ไปเกิดเป็นสัตว์ดิรัจฉาน เพราะกิเลสตระกูลโมหะ คือ ความไม่รู้ตามความเป็นจริง เช่น หลงยึดติดกับบุคคลหรือทรัพย์สมบัติ หรือเคยทำอกุศลกรรมไว้ในชาติก่อน เมื่อพ้นกรรมจากนรก เปรต อสุรกายแล้ว เศษกรรมก็นำให้มาเป็นสัตว์ดิรัจฉาน และมักจะเกิดเป็นสัตว์ดิรัจฉานซ้ำ ๆ อยู่หลายชาติ เป็นชนิดเดิมบ้าง เปลี่ยนชนิดบ้าง มีโอกาสทำกุศลกรรมน้อยมาก

ปรนิมมิตวสวัตดี
นิมมานรดี
ดุสิต
ยามา
ดาวดึงส์
จาตุมหาราชิกา

เทวภูมิ คือ ภูมิของชาวสวรรค์ เป็นที่เพลิดเพลิน ที่รื่นเริง ที่มีความสุขที่เลิศล้ำด้วยกามคุณ ๕ ชาวสวรรค์จะมีหูทิพย์ ตาทิพย์ บริโภคอาหารทิพย์ ฯลฯ ซึ่งเป็นของที่ละเอียดประณีตกว่าของมนุษย์ เทวภูมิ มี ๖ ชั้น ดังนี้

สวรรค์ชั้นที่ ๑ ชื่อ จาตุมหาราชิกา มีที่อยู่รอบเขาสิเนรุ จากตอนกลางของภูเขาสิเนรุลงมาจนถึงใต้พื้นน้ำมหาสมุทร เป็นที่อยู่ของเทวดาจาตุมหาราชิกา ยักษ์เทวดา กุมภัณฑ์เทวดา ครุฑ นาค เทวดาชั้นนี้มีหลายประเภท อยู่บนพื้นดิน บนต้นไม้ และอยู่ในอากาศ บางพวกอยู่ปะปนกับที่อยู่ของมนุษย์ในชมพูทวีป พวกที่อยู่ตามดวงดาวทั้งหลายเป็นอากาศเทวา
สวรรค์ชั้นที่ ๒ ชื่อ ดาวดึงส์ อยู่บนหน้าตัดของเขาสิเนรุ ซึ่งเป็นกึ่งกลางของกามภพ
สวรรค์ชั้นที่ ๓ ชื่อ ยามา อยู่ถัดจากชั้นดาวดึงส์สูงขึ้นไปในอากาศ
สวรรค์ชั้นที่ ๔ ชื่อ ดุสิต อยู่ถัดจากสวรรค์ชั้นยามา สูงขึ้นไปในอากาศ มีขนาดใหญ่กว่าสวรรค์ชั้นยามา
สวรรค์ชั้นที่ ๕ ชื่อ นิมมานรดี อยู่ถัดจากสวรรค์ชั้นดุสิต สูงขึ้นไปในอากาศ มีขนาดใหญ่กว่าสวรรค์ชั้นดุสิต
สวรรค์ชั้นที่ ๖ ชื่อ ปรนิมมิตวสวัตดี อยู่ถัดจากสวรรค์ชั้นนิมมานรดี สูงขึ้นไปในอากาศ มีขนาดใหญ่กว่าสวรรค์ชั้นนิมมานรดี

รูปภพ และอรูปภพ

รูปภพ เป็นที่อยู่ของรูปพรหม และ อรูปภพ ซึ่งเป็นที่อยู่ของอรูปพรหม อยู่ถัดจากสวรรค์ชั้นปรนิมมิตวสวัตดีสูงขึ้นไปอีก มีขนาดใหญ่ขึ้นไปตามลำดับ

ถึงจุดนี้ เราคงพอจะนึกภาพได้แล้วว่า เราเป็นใคร อยู่ตรงจุดใดในจักรวาลนี้ และเราจะเลือกทางเดินของตนเอง อย่างไรต่อไป

---------------------------

สังสารวัฏ และ การหลุดพ้น

พระสัมมาสัมพุทธเจ้า ได้ตรัสถึงเรื่องราวต่าง ๆ ในสังสารวัฎ ความเป็นมาของการเวียนว่ายตายเกิดของสัตว์โลกในภพ ๓ เหตุที่มาของการเวียนว่ายตายเกิดในสังสารวัฏ และการหลุดพ้นจากสังสารวัฎไว้อย่างละเอียดและชัดเจน ซึ่งมีในพระไตรปิฎก หากแต่เมื่อกาลเวลาผ่านไป การศึกษาเรื่องการเวียนว่ายตายเกิด และการปฏิบัติให้พ้นจากการเวียนว่ายตายเกิดได้ลดน้อยลง แม้วิธีการปฏิบัติเพื่อให้เข้าถึงพระรัตนตรัยภายใน อันจะนำไปสู่ความหลุดพ้น จากกิเลสอาสวะทั้งปวงอย่างแท้จริงก็ได้ถูกลืมเลือนไป นับตั้งแต่หลังพุทธปรินิพพานเป็นต้นมา

จวบจนเมื่อ พระเดชพระคุณพระมงคลเทพมุนี (สด จนฺทสโร) หลวงปู่วัดปากน้ำ ภาษีเจริญ ได้ค้นพบการปฏิบัติธรรมเพื่อให้เข้าถึงพระธรรมกาย ซึ่งก็คือ การเข้าถึงพระรัตนตรัยภายใน ที่มีอยู่ภายในตัวของมนุษย์ทุกคน ทุกเพศ ทุกวัย ทุกเชื้อชาติ ทุกศาสนา และทุกเผ่าพันธุ์ และทุกคนสามารถเข้าถึงได้ด้วยการประพฤติปฏิบัติธรรม ซึ่งการปฏิบัติธรรมเพื่อให้เข้าถึงพระธรรมกายนั้น เป็นวิธีหนึ่งที่จะทำให้เราพ้นทุกข์ และขจัดกิเลสอาสวะให้หมดสิ้นไปได้

ในระหว่างที่เรากำลังสั่งสมบุญ สร้างความดี สร้างบารมีให้เต็มเปี่ยม เพื่อขจัดกิเลสอาสวะให้สิ้นไปนั้น เราจำเป็นต้องศึกษาว่า ระหว่างการเดินทางในวัฎสงสารอันยาวไกลนั้น เราจะเลือกเดินทางใด และในระหว่างทาง เราปรารถนาที่จะพักอย่างสบาย ๆ เสวยทิพยสมบัติในสุคติโลกสวรรค์ ซึ่งเป็นสถานที่เสวยผลแห่งบุญ หรือเราปรารถนาที่จะไปรับความทุกข์ทรมานด้วยเครื่องทัณฑ์ทรมานในอบายภูมิ เราสามารถที่จะเลือกเดินได้ด้วยตัวของเราเอง

พระพุทธองค์ได้ตรัสเรื่องของสังสารวัฏ กฎแห่งกรรม สวรรค์ นรก และเหตุแห่งการไปเกิดมาเกิดของสัตว์โลกในภูมิต่าง ๆ และได้ทรงยืนยันเรื่อง นรก สวรรค์ การเวียนว่ายตายเกิด และการหลุดพ้นจากสังสารวัฏนั้นว่า มีจริง และสามารถพิสูจน์ได้ ซึ่งมีปรากฏในพระไตรปิฎกมากมายหลายแห่ง จึงขอยกตัวอย่างมาพอสังเขป ดังนี้ 

คติของสัตว์ส่วนน้อย ส่วนมาก

"ดูก่อนภิกษุทั้งหลาย สัตว์ที่จุติจากมนุษย์กลับมาเกิดในมนุษย์มีเป็นส่วนน้อย สัตว์ที่จุติจากมนุษย์ไปเกิดในนรกเกิดในกำเนิดสัตว์ดิรัจฉาน เกิดในปิตติวิสัย* มากกว่าโดยแท้

สัตว์ที่จุติจากมนุษย์ไปเกิดในเทพยดา มีเป็นส่วนน้อย สัตว์ที่จุติจากมนุษย์ไปเกิดในนรก เกิดในกำเนิดสัตว์ดิรัจฉาน เกิดในปิตติวิสัย มากกว่าโดยแท้

สัตว์ที่จุติจากเทพยดากลับมาเกิดในเทพยดา มีเป็นส่วนน้อย สัตว์ที่จุติจากเทพยดาไปเกิดในนรก เกิดในกำเนิดสัตว์ดิรัจฉาน เกิดในปิตติวิสัย มากกว่าโดยแท้………..ๆลฯ

เปรียบเหมือนในชมพูทวีปนี้ มีสวนที่น่ารื่นรมย์ มีป่าที่น่ารื่นรมย์ มีภูมิประเทศที่น่ารื่นรมย์ มีสระโบกขรณีที่น่ารื่นรมย์ เพียงเล็กน้อย แต่มีที่ดอน ที่ลุ่ม เป็นลำน้ำ เป็นที่ตั้งแห่งตอและหนาม มีภูเขาระเกะระกะ เป็นส่วนมากโดยแท้ ฉะนั้น"

พระเจ้าอชาตศัตรู

"พระเจ้าอชาตศัตรู แม้จะเป็นบุคคลที่ควรได้บรรลุโสดาปัตติมรรคในชาตินั้น (ปัจฉิมภวิกบุคคล) แต่ไปคบคนพาล คือ ไปคบกับพระเทวทัตผู้เป็นบาปมิตร เหตุนั้น จึงทำให้พระเจ้าอชาตศัตรูมีมิจฉาทิฏฐิชั่วขณะ ถึงกับปลงพระชนม์พระเจ้าพิมพิสารผู้เป็นพระราชบิดา กรรมปิตุฆาตนี้ทำให้ต้องไปสู่อเวจีมหานรก แต่ภายหลังพระองค์กลับมาประพฤติตนเป็นคนดี เป็นผู้อุปถัมภ์บำรุงการสังคายนาพระไตรปิฎก ฉะนั้น เมื่อพระองค์สิ้นพระชนม์แล้ว จึงไม่ต้องไปสู่อเวจีมหานรก แต่ต้องไปเสวยทุกข์อยู่ในโลหกุมภี อุสสทนรก แทน"

(จาก อรรถกถาสามัญญผลสูตร ทีฆนิกาย สีลขันธวรรค มหามกุฎฯ เล่ม ๑๑/๕๙๖)

พระนางมัลลิกาเทวี

"พระนางมัลลิกาเทวี เป็นมเหสีของพระเจ้าปเสนทิโกศล ในขณะที่นางอยู่ในมนุษยโลก ได้ทรงสร้างบุญกุศลไว้มาก เวลาที่พระนางทรงสำราญดีอยู่นั้น วันหนึ่งพระนางได้เสพเมถุนธรรมกับสุนัข และกล่าวคำมุสาเพื่อกลบเกลื่อนการกระทำนั้นแก่พระเจ้าปเสนทิโกศล ภายหลังเกิดความร้อนพระทัย เพราะระลึกถึงกรรมนั้น จึงมิได้ทรงนึกถึงมหากุศล คือ อสทิสทาน ที่เคยกระทำไว้เลย ครั้นถึงเวลาใกล้จะสิ้นพระชนม์ พระนางก็ยังไม่สามารถระลึกถึงบุญกุศลได้ แต่กลับไประลึกถึงคำมุสาที่ได้กล่าวไว้กับพระเจ้าปเสนทิโกศล จึงเกิดความกลุ้มพระทัยขึ้น จนสิ้นพระชนม์ เมื่อสิ้นพระชนม์แล้วไปบังเกิดในอเวจีมหานรกเป็นเวลา ๗ วัน ในเมืองมนุษย์"

(จาก อรรถกถายุททกนิกาย ธรรมบท มหามกุฎฯ เล่ม ๔๒/๑๖๓)

นางสุมนาเทวี

"นางสุมนาเทวีธิดาคนเล็กของอนาถบิณฑิกเศรษฐี นางเป็นผู้ดูแลอุปัฏฐากบำรุงพระภิกษุเป็นอย่างดีทุกวันแทนพี่สาวทั้งสอง และบิดา ต่อมาเมื่อนางได้ฟังธรรมก็ได้บรรลุธรรมเป็นพระสกทาคามีบุคคล เมื่อตายแล้ว นางได้ไปเกิดในดุสิตเทวโลก"

(จาก พระสูตรและอรรถกถาแปล ยุททกนิกาย ธรรมบท มหามกุฎฯ เล่ม ๔๐/๒๐๔)

สหายแห่งเทวดา

"ดูก่อน เธอผู้เห็นภัยในวัฎสงสารทั้งหลาย บุคคลบางคนในโลกนี้ทำบุญกิริยาวัตถุที่สำเร็จด้วยทานมีประมาณยิ่ง ทำบุญกิริยาวัตถุที่สำเร็จด้วยศีลมีประมาณยิ่ง ไม่เจริญบุญกิริยาวัตถุที่สำเร็จด้วยภาวนาเลย เมื่อตายไปแล้วเขาย่อมเข้าถึงความเป็นสหายแห่งเทวดาชั้นจาตุมหาราช"

(จาก พระสูตรและอรรถกถาแปล อังคุตตรนิกาย อัฏฐกนิบาต ปุญญกิริยาวัตถุสูตร มหามกุฏฯ เล่ม ๓๗/๔๘๔)

ผลแห่งทาน
"ดูก่อน สารีบุตร ในการให้ทานนั้น บุคคลไม่มีความหวังให้ทาน ไม่มีจิตผูกพันในผลแห่งทานแล้วให้ทาน ไม่มุ่งการสั่งสมให้ทาน ไม่ได้ให้ทานด้วยความคิดว่า "เราจักเป็นผู้จำแนกแจกทานเช่นเดียวกับฤๅษีทั้งหลายแต่กาลก่อน" แต่เขาให้ทานด้วยคิดว่า เมื่อเราให้ทานอย่างนี้ จิตของเราจะเลื่อมใส จะเกิดความปลื้มใจและโสมนัส เขาผู้นั้นให้ทานด้วยอาการอย่างนี้แล้ว เมื่อทำกาลกิริยาตายไป ย่อมเข้าถึงความเป็นสหายแห่งเทวดาทั้งหลาย ในสวรรค์ชั้นปรนิมมิตวสวัตดี"

(จาก พระสูตรและอรรถกถาแปล อังคุตตรนิกาย สัตตกนิบาต ทานสูตร มหามกุฎฯ เล่ม ๓๓/๑๔๒)

ผลแห่งการเจริญภาวนา

"ผู้เจริญ ปฐมฌาน ได้อย่างสามัญ ไปอุบัติเกิดเป็นพระพรหมในพรหมปาริสัชชาพรหมภูมิ อายุของพระพรหมในภูมินี้มีประมาณ ๑ ใน ๓ แห่งมหากัป
ผู้เจริญ ปฐมฌาน ได้อย่างปานกลาง ไปอุบัติเกิดเป็นพระพรหมในพรหมปุโรหิตาพรหมภูมิ อายุของพระพรหมในภูมินี้มีประมาณครึ่งมหากัป
ผู้เจริญ ปฐมฌาน ได้อย่างประณีต ไปอุบัติเกิดเป็นพระพรหมในมหาพรหม พรหมภูมิ อายุของพระพรหมในภูมินี้มีประมาณ ๑ มหากัป …...ๆลๆ"

(จาก อภิธรรมปิฎก วิภังคปกรณ์ ธัมมหทยวิภังค์ มหามกุฎฯ เล่ม ๗๘/๑๐๐๒)

นอกจากนั้นพระเดชพระคุณพระมงคลเทพมุนี (สด จนฺทสโร) หลวงปู่วัดปากน้ำ ภาษีเจริญ ยังได้เจริญสมาธิภาวนาจนค้นพบวิธีปฏิบัติเพื่อให้เข้าถึงพระธรรมกาย ซึ่งก็คือ พระรัตนตรัยที่มีอยู่ภายในศูนย์กลางกายฐานที่ ๗ ของมนุษย์ทุกคน แล้วนำผลแห่งธรรมปฏิบัติของท่านมายืนยันว่า นรก สวรรค์ และพระนิพพาน มีจริง สามารถพิสูจน์ได้ด้วยการปฏิบัติธรรมให้เข้าถึงพระธรรมกายภายใน และได้นำมาเทศนาสั่งสอนพวกเราให้ได้รู้เห็นความเป็นจริง ตามธรรมของพระสัมมาสัมพุทธเจ้า ดังตัวอย่างพระธรรมเทศนาที่ท่านได้แสดงไว้ ขอยกมาพอสังเขป ดังนี้

---------------------------

เจริญสมาบัติ ๘ ตรวจภพสาม และจักรวาล

"สำหรับผู้ที่ถึงธรรมกายแล้ว ก็ให้ซ้อนทับทวีจนสุดกายหยาบ กายละเอียด แล้วเจริญสมาบัติ ๘ โดยอนุโลมและปฏิโลม ๗ เที่ยว ฯลฯ....

หากประสงค์จะตรวจดูความเป็นไปในภพสาม ก็ให้น้อมเอาภพสามเข้ามาเป็นกสิณ คือ มาไว้ที่ศูนย์กลางกาย แล้วใช้ตา คือ ญาณพระธรรมกายตรวจดูความเป็นไปในแต่ละภพ เริ่มตั้งแต่ อรูปภพ รูปภพ ตลอดไปจนถึงกามภพ ทั้งสวรรค์และนรก ให้รู้เห็นความเป็นไปโดยตลอด หากประสงค์อยากจะทราบบุพกรรม หรือกรรมเก่าที่กระทำไว้แต่ภพก่อนอย่างไร จึงได้มาเสวยผลบุญหรือผลบาปอยู่ในขณะนี้ ก็ไต่ถามดูได้

เมื่อได้ตรวจดูจนสุดภพสามนี้แล้ว ข้างล่างนอกภพสามออกไป ก็จะเห็นอายตนโลกันตร์ ซึ่งเป็นที่รองรับผู้ประกอบกรรมชั่วที่สุด ด้วยมิจฉาทิฏฐิ อายตนะนี้มีลักษณะกลมรอบตัว แต่มืดสนิท สัตว์ที่เสวยวิบากกรรมในอายตนะนี้จะมองไม่เห็นกัน หากแต่เราสามารถจะรู้เห็นได้ด้วยตาพระธรรมกาย และจะเห็นสว่างแจ้งด้วยรัศมีพระธรรมกายที่ปรากฏอยู่ในอายตนะนั้นชั่วขณะที่กำลังตรวจดูอยู่ แม้ในนรกขุมที่ร้อนจัดด้วยไฟนรกเผาผลาญสัตว์อยู่ ในขณะที่เราตรวจดู ไฟนรกก็จะดับลงชั่วคราวด้วยอานุภาพของพระธรรมกายอีกเช่นกัน"

(จาก ทางมรรค ผล นิพพาน รวมธรรมปฏิบัติตามแนววิชชาธรรมกาย พ.ศ. ๒๕๒๕ ของพระเดชพระคุณพระมงคลเทพมุนี (สด จนฺทสโร) หลวงพ่อวัดปากน้ำ ภาษีเจริญ ผู้ค้นพบวิชชาธรรมกายของพระพุทธเจ้า ลำดับที่ ๘ หน้า ๒๓๓)

---------------------------

วิธีเดินสมาบัติในกสิณเพื่อตรวจดูภพต่าง ๆ

"ประกอบดวงธรรมที่ทำให้เป็นกายมนุษย์เป็นสมาบัติ ที่ตั้งของดวงธรรม คือ ศูนย์กลางกายนั้นเป็นกสิณ ฯลฯ ซ้อนกันเช่นนี้แล้วจึงเดินสมาบัติในกสิณ ตรวจดูภพมนุษย์ให้เห็นตลอด วิธีเดินสมาบัติต้องใช้กายธรรมเดิน
ประกอบดวงธรรมที่ทำให้เป็นกายอสุรกายเป็นสมาบัติ ที่ตั้งของดวงธรรมนั้นเป็นกสิณ เดินสมาบัติในกสิณตรวจดูภพอสุรกายให้เห็นตลอด
ประกอบดวงธรรมที่ทำให้เป็นกายเปรตเป็นสมาบัติ ที่ตั้งของดวงธรรมนั้นเป็นกสิณ เดินสมาบัติในกสิณ ตรวจดูภพเปรตให้เห็นตลอด
ประกอบดวงธรรมที่ทำให้เป็นกายสัตว์ดิรัจฉานเป็นสมาบัติ ที่ตั้งของดวงธรรมนั้นเป็นกสิณเดินสมาบัติในกสิณ ตรวจดูภพสัตว์ดิรัจฉานให้เห็นตลอด
ประกอบดวงธรรมที่ทำให้เป็นกายสัตว์นรกเป็นสมาบัติ ที่ตั้งของดวงธรรมนั้นเป็นกสิณ เดินสมาบัติในกสิณตรวจดูภพสัตว์นรกให้เห็นตลอด
ประกอบดวงธรรมที่ทำให้เป็นสัตว์โลกันตร์เป็นสมาบัติ ที่ตั้งของดวงธรรมนั้นเป็นกสิณ เดินสมาบัติในกสิณ ตรวจดูภพสัตว์โลกันตร์ให้เห็นตลอด
ประกอบดวงธรรมที่ทำให้เป็นกายทิพย์เป็นสมาบัติ ที่ตั้งของดวงธรรมนั้นเป็นกสิณ เดินสมาบัติในกสิณ ตรวจดูภพทิพย์ให้เห็นตลอด ฯลฯ
ใช้กายธรรมเป็นผู้เดินสมาบัติ ตรวจดูให้รู้ตลอด ไต่ถามและดูให้รู้ว่า เป็นอยู่กันอย่างไร มีอะไรเป็นอาหาร มีอายุนานเท่าไร ดังนี้เป็นต้น"

(จาก คู่มือสมภาร พระธรรมเทศนาย่อ ของพระมงคลเทหมุนี (สด จนฺทสโร หลวงพ่อวัดปากน้ำ ผู้ค้นพบวิชชาธรรมกาย เรียบเรียงโดย น.ส.ถลวย สมบัติสุข ลำดับที่ ๔ หน้า ๓๕)

---------------------------

เป้าหมายของพระพุทธศาสนา

"นี่แหละถูกเป้าหมายใจดำของพระพุทธศาสนา เดินกลางของกลางในองค์พระแก้วหนักขึ้น พระแก้วก็จะสะอาดหนักเข้าโตหนักขึ้น คล่องแคล่วหนักขึ้น ชำนาญหนักขึ้น เปล่งรัศมีหนักขึ้น เมื่อเป็นดังนี้แล้วก็จะไปนรกไปสวรรค์ไปตามความปรารถนา ถามสัตว์นรกไป พูดกับสัตว์นรก จับมือถือแขนกัน พูดได้ เป็นตัวเป็นตนปรากฎทีเดียว หรือจะไปในพวกเปรต ๑๒ สกุล ไปพูดกับพวกเปรตได้ ถามพวกเปรตได้ จับมือถือแขนได้ หรือจะไปในจำพวกอสุรกาย ก็จับมือถือแขนกันพูดได้ หรือจะไปในพวกกายมนุษย์กายละเอียดเท่าไร ๆ พูดกันได้ จับมือถือแขนกัน พูดไปในกายทิพย์ จับมือถือแขนกัน พูดได้ไปในกายรูปพรหม อรูปพรหม จับมือถือแขนกัน พูดได้ไปในนิพพาน จับมือถือแขนกัน พูดได้ พูดได้จริง ๆ จัง ๆ เป็นเนื้อเป็นตัวกันทีเดียว นี่เป็นของสำคัญอย่างนี้ ฯลฯ"

(จาก หนังสือ พระของขวัญวัดปากน้ำ ฉบับพิมพ์ ๕ ตุลาคม พ.ศ. ๒๕๓๙ จัดทำโดย สำนักประชาสัมพันธ์วัดปากน้ำ พิมพ์ที่ บริษัท อนิเมท พริ้นท์ แอนด์ ดีไชน์ จำกัด หน้า ๔๑)

ใจเป็นของลึกซึ้ง

"คำที่เรียกว่า ใจ นั่นแหละ เวลานี้ เรานั่งอยู่นี่สอดไปถึงบ้านก็ได้ สอดไปถึงนรกก็ได้ สอดไปถึงสวรรค์ก็ได้ สอดไปถึงพระนิพพานก็ได้ สอดใจไปได้ มันลึกอย่างนี้เห็นไหมล่ะ ใจนี้เป็นของลึกซึ้ง ถ้าว่ารู้แคบก็สอดไปได้แคบ ถ้ารู้กว้างก็สอดไปได้กว้าง"

(จาก รวมธรรมเทศนา (๖๙ ทัณท์) ของหลวงพ่อวัดปากน้ำ ภาษีเจริญ (สด จนฺทสโร กัณฑ์ที่ ๑ หลักการเจริญภาวนา สมถวิปัสสนากรรมฐาน หน้า ๕)

ไปไถ่ถามกันได้

"พวกธรรมกายเขาเห็นด้วยกันทุกคน ภูตผีปีศาจเหล่านี้ มีธรรมกายแล้วก็เห็น เห็นชัด ๆ เอามาเล่าให้ฟังได้ รูปพรรณสัณฐานเป็นอย่างไร นี่วัดปากน้ำมีธรรมกายมากนะ ถ้าอยากจะรู้ว่า ภูตผีปีศาจมีรูปพรรณสัณฐานเป็นอย่างไรแล้วก็ไปไถ่ถามกันได้ พูดกันได้ว่า กุมภัณฑ์นันทยักษ์เป็นอย่างไร รูปพรรณสัณฐานเป็นอย่างไร ไปไถ่ถามกันได้ว่า เปรต อสุรกาย เป็นอย่างไรไปไถ่ถามกันได้ แล้วยังมีอีกมากมายที่เรายังไม่รู้จักน่ะ

"ในโลกมนุษย์นี่ หรือในโลกอื่น ๆ ก็มีสวิญญาณกทรัพย์ทั้งนั้น มีใช้สอยทั้งนั้น หรือว่า รัตนะอันประณีตในสวรรค์ รัตนะอันประณีตอยู่ในสวรรค์โน่นแน่ะ สวรรค์น่ะลึกซึ้ง ฯลฯ"

(จาก รวมธรรมเทศนา (๖๙ กัณฑ์) ของหลวงพ่อวัตปากน้ำ ภาษีเจริญ (สด จนฺทสโร) กัณฑ์ที่ ๒๘ รัตนสูตร วันที่ ๒๖ เมษายน พ.ศ. ๒๔๙๓ หน้า ๓๓๐, ๓๓๓)

ดวงบุญ

"ถ้าดวงบุญใหญ่โตกว่าก็นำไปสู่สวรรค์ ถ้าดวงบาปโตกว่าก็นำไปสู่นรก ใครจะแก้ไขอย่างใดอย่างหนึ่งไม่ได้ทั้งนั้น ย่อมเป็นไปตามคติของตน"

(จาก รวมธรรมเทศนา (๖๙ กัณฑ์) ของหลวงพ่อวัดปากน้ำ ภาษีเจริญ (สด จนฺทสโร) กัณฑ์ที่ ๓๐ ภัตตานุโมทนากถา วันที่ ๑๐ พฤษภาคม พ.ศ. ๒๔๙๗ หน้า ๓๖๖)

ภพสาม

"สัตว์โลกในโลกนี้มีกามคุณเป็นอารมณ์ รูป เสียง กลิ่น รส สัมผัสเป็นที่ชอบใจเป็นอารมณ์หมดทั้งสากลโลก ผู้หญิงก็แบบนั้นแหละ ผู้ชายก็แบบนั้น มีอารมณ์เพราะมีกามภพ จะไม่ให้คิดเรื่องอื่น รูป เสียง กลิ่น รส สัมผัส เท่านั้นเป็นอารมณ์ของมันเชียว ไม่คิดเรื่องอื่น ๆ นั่นเป็นเรื่องสำคัญ ไม่ใช่เท่านั้น เมื่อกามภพมีอารมณ์เช่นนี้ มนุษย์ชั้นหนึ่ง สวรรค์ ๖ ชั้น มีอารมณ์อย่างเดียวกัน เมื่อถึงกายรูปพรหมอีก ๑๖ ชั้น พวกรูปพรหม ๑๖ ชั้นนั้น มีปฐมฌานเป็นอารมณ์ ฯลฯ"

(จาก รวมธรรมเทศนา (๖๙ กัณฑ์) ของหลวงพ่อวัดปากน้ำ กาษีเจริญ (สด จนฺทสโร) กัณฑ์ที่ ๓๒ รัตนสูตร วันที่ ๑๖ พฤษภาคม พ.ศ. ๒๔๙๗ หน้า ๓๘๖)

ถึงพระพุทธเจ้า

"....ถึงพระพุทธเจ้า ก็คือ ตัวธรรมกาย ถึงธรรมกายก็เหมือนถึงพระพุทธเจ้า ถึงธรรมกาย ได้ธรรมกาย ไปกับธรรมกายได้ ไปนรก สวรรค์ ไปนิพพานได้ ผู้เข้าถึงไตรสรณาคมน์ ถึงพุทธรัตนะเช่นนี้ละก็จะรู้จักคุณพุทธรัตนะว่า ให้ความสุขแก่ตัวแค่ไหน บุคคลผู้ใดเข้าถึงแล้วก็ปลาบปลื้มเอิบอิ่ม ฯลฯ"

(จาก รวมธรรมเทศนา (๖๔ กัณฑ์) ของหลวงพ่อวัดปากน้ำ ภาษีเจริญ (สด จนฺทสโร) กัณฑ์ที่ ๓๖ ขันธปริตร วันที่ ๖ มิถุนายน พ.ศ. ๒๔๙๗ หน้า ๔๔๑)

ธรรมกายพระอรหัต

"....หยุดอยู่ศูนย์กลางดวงธรรมที่ทำให้เป็นธรรมกายพระอรหัต พอถูกส่วนเข้าก็จะเข้าถึงธรรมกายพระอรหัตละเอียด หน้าตัก ๒๐ วา สูง ๒ วา ดวงธรรมที่ทำให้เป็นธรรมกายพระอรหัตละเอียด วัดเส้นผ่าศูนย์กลาง ๒๐ วา กลมรอบตัวเหมือนกัน นั่นเป็นธรรมกายอรหัตละเอียด

แผนนี้แหละ พระสมณโคดม ท่านทรงสั่งสอนมา พระอรหัตท่านก็คิดเอาเอง ค้นเอาเอง ค้นทั่วถึงหมด ไม่ต้องเกรงใจใคร ไปถึงหมด นรก สวรรค์ ไปตลอด นรก ๔๕๖ ขุมดูตลอด อบายภูมิทั้ง ๔ สัตว์ดิรัจฉาน เปรต อสุรกาย ฯลๆ"

(จาก รวมธรรมเทศนา (๖๙ กัณฑ์) ของหลวงพ่อวัดปากน้ำ ภาษีเจริญ (สด จนฺทสโร) กัณฑ์ที่ ๔๐ สัจจกิริยาคาถา วันที่ ๑ สิงหาคม พ.ศ. ๒๔๙๓ หน้า ๕๗๙)

ปุญญาภิสังขาร

"ปุญญาภิสังขาร สังขารตบแต่งให้เกิดเป็นบุญขั้นมนุษย์ ในชมพูทวีป แสนโกฏิจักรวาล อนันตจักรวาล มนุษย์มีมากน้อยเท่าไร อยู่ในปุญญาภิสังขารทั้งนั้น ส่วนทิพย์กายอุปปาติกะกำเนิดเกิดเป็นกายทิพย์ในชั้นจาตุมหาราช ดาวดึงส์ ยามา ดุสิตา นิมมานรดี ปรมนิมมิตวสวัตดี ๖ ชั้นนี้ เรียกว่า บุญญาภิสังขาร สวรรค์ ๖ ชั้นนี้เรียกว่า
ปุญญาภิสังขาร สังขารอันบุญตบแต่งทั้งนั้น รูปพรหมอีก ๑๖ ชั้น เป็นปุญญาภิสังขารทั้งนั้นในอรูปพรหมทั้ง ๔ นี้ ก็จัดเป็นปุญญาภิสังขาร อีกเหมือนกัน ไม่ใช่อปุญญาภิสังขาร

อปุญญาภิสังขาร ต่ำกว่ามนุษย์ลงไป เรียกว่า อปุญญาภิสังขาร เกิดเป็นเปรตบ้าง เป็นอสุรกายบ้าง เป็นสัตว์ดิรัจฉานบ้าง เป็นสัตว์นรก ๔๕๖ ขุมนี้เรียกว่า อปุญญาภิสังขาร

อเนญชาภิสังขาร สังขารที่ไม่หวั่นไหว ตั้งแต่อรูปสัตว์ อสัญญีสัตว์ ที่ชั่วคราวนะ ไม่หวั่นไหวชั่วคราวหนึ่ง นี่ตำรับตำราท่านยกเอาแค่นี้ แต่ว่า อเนญชาภิสังขาร สังขารที่ไม่หวั่นไหว สังขารที่ไม่หวั่นไหวควรจะจัดสังขารที่บุญตบแต่งไม่ได้ บาปตบแต่งไม่ได้ ควรจะเป็นอเนญชาภิสังขาร

(จาก รวมธรรมเทศนา (๖๙ กัณฑ์) ของหลวงพ่อวัดปากน้ำ ภาษีเจริญ (สด จนฺทสโร) กัณฑ์ที่ ๒ ติลกขณาทิคาถา วันที่ ๑ สิงหาคม พ.ศ. ๒๔๙๓ หน้า ๔๙๓)

ทาน ศีล ภาวนา สำคัญนัก

"ทานให้สำเร็จในสวรรค์ ๖ ชั้น ศีลให้สำเร็จในพรหม ๑๖ ชั้น ภาวนาให้สำเร็จนิพพาน ให้สำเร็จผลนิพพานทีเดียว นี่ต้องวางหลักไว้อย่างนี้ เมื่อได้รู้หลักอย่างนี้เป็นข้อสำคัญ ทาน ศีล ภาวนาเหล่านี้เป็นข้อสำคัญนัก ให้ถึงสุขอันไพบูลย์ได้ ฯลฯ"

(จาก รวมธรรมเทศนา (๖๙ กัณท์) ของหลวงพ่อวัดปากน้ำ ภาษีเจริญ (สด จนฺทสโร) กัณฑ์ที่ ๔๔ สุขที่สัตว์ปรารถนาจะพึงได้ วันที่ ๑๙ กันยายน พ.ศ. ๒๔๙๓ หน้า ๕๑๙)

กามคุณ

"รูป เสียง กลิ่น รส ในมนุษย์โลกนี่แหละ ติดอยู่กับใจ แกะไม่ออก ไม่หลุดออกจากใจ ไปในสวรรค์ ๖ ชั้นฟ้า จาตุมหาราช ตาวติงสา ยามา ดุสิต นิมมานรดี ปรนิมมิตวสวัตดี ติดหนักขึ้น ๆ ละเอียดหนักขึ้น เอร็ดอร่อยหนักขึ้น ถอนไม่ออก ฯลฯ"

(จาก รวมธรรมเทศนา (๖๙ กัณฑ์) ของหลวงพ่อวัดปากน้ำ ภาษีเจริญ (สด จนฺทสโร) กัณฑ์ที่ ๔๘ พุทธโอวาท วันที่ ๒๔ ตุลาคม พ.ศ. ๒๔๙๗ หน้า ๕๕๙)

ใส่ความบริสุทธิ์

"เมื่อจะเป็นอุบาสก อุบาสิกา ดี ๆ แท้ ๆ นะ พอเริ่มเป็นอุบาสก อุบาสิกา ก็ขาดจากใจ ความชั่วกาย วาจา ใจ ละเด็ดขาด ไม่ทำ ชีวิตดับดับไป เอาความบริสุทธิ์ใส่ลงไป เอาความบริสุทธิ์ใส่ได้ไปสวรรค์ ไม่ต้องทุกข์กับใคร แน่นอนใจทีเดียว นี้อย่างชนิดนี้ละธรรมดำเสีย ยังธรรมขาวให้เจริญขึ้น"

(จาก รวมธรรมเทศนา (๖๙ กัณฑ์) ของหลวงพ่อวัดปากน้ำ ภาษีเจริญ (สด จนฺทสโร) กัณฑ์ที่ ๔๙ ธรรมทั้งหลายเกิดแต่เหตุ วันที่ ๓๑ ตุลาคม พ.ศ. ๒๔๙๗ หน้า ๕๗๒)

อาการของสัตบุรุษ

"สนฺโต สคฺคปรายนา สัตบุรุษทั้งหลายไปสวรรค์ทีเดียว ไปสวรรค์ เมื่ออสัตบุรุษทั้งหลายไปนรก สัตบุรุษทั้งหลายไปสวรรค์ นี้อาการของสัตบุรุษและอสัตบุรุษ ย่อมเป็นต่างกันอย่างนี้"

(จาก รวมธรรมเทศนา (๖๙ กัณฑ์) ของหลวงพ่อวัดปากน้ำ ภาษีเจริญ (สด จนทสโร) กัณฑ์ที่ ๕๑ ปกิณกะ วันที่ ๓ พฤศจิกายน พ.ศ. ๒๔๙๗ หน้า ๕๙๓)

แก่นพระพุทธศาสนา

"ชื่อว่า ถึงพร้อมด้วยขณะ ด้วยสมัย ไม่เสียทีที่เกิดมาเป็นมนุษย์ เกิดมาพบพระพุทธศาสนา ทำไมว่ามีเจริญภาวนา มีธรรมกายขึ้น เรียกว่า เข้าถึงรัตนตรัย เข้าถึงแก่นพุทธศาสนาทีเดียว มีธรรมกายขึ้น เหมือนวัดปากน้ำได้มีตั้ง ๑๕๐ กว่าคน มีธรรมกายทั้งหญิงทั้งชาย ภิกษุ สามเณร อุบาสก อุบาสิกา มีธรรมกาย ๑๕๐ กว่าคน ไปนรก ไปสวรรค์ ไปนิพพาน ได้อย่างนี้ ๆลฯ"

(จาก รวมธรรมเทศนา (๖๙ กัณฑ์) ของหลวงพ่อวัดปากน้ำ ภาษีเจริญ (สด จนฺทสโร) กัณฑ์ที่ ๕๒ ของที่ได้โดยยาก วันที่ ๗ พฤศจิกายน พ.ศ. ๒๔๙๗ หน้า ๖๐๖)

ตถาคต คือ ธรรมกาย

"ธมฺมกาโย อหํ อิติปิ เราผู้ตถาคต คือ ธรรมกาย วางหลักไว้อย่างนี้ ความเชื่อที่ไม่กลับกลอก ตั้งมั่นดีแล้วในพระตถาคตเจ้า นี้ถูกแล้ว แปลอย่างนี้ เราจะต้องวางความเชื่อลงไว้ในธรรมกายนี้อีก นี้วัดปากน้ำค้นพบแล้วได้ตัวจริงแล้ว ไปนรกได้ ไปสวรรค์ได้ ไปนิพพานได้ อาราธนาพระพุทธเจ้าที่อยู่ในพระนิพพานมาให้มนุษย์เห็น ในวัดปากน้ำมีมากมาย ในวันวิสาขะ มาฆะ ให้เห็นจริงเห็นจังกันอย่างนั้น"

(จาก รวมธรรมเทศนา (๖๙ กัณฑ์) ของหลวงพ่อวัดปากน้ำ ภาษีเจริญ (สด จนฺทสโร) กัณฑ์ที่ ๖๒ อริยธนคาถา วันที่ ๒๓ มกราคม พ.ศ. ๒๔๙๘ หน้า ๗๐๘)

